**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 30 Οκτωβρίου 2019, ημέρα Τετάρτη και ώρα 11.40΄, συνεδρίασε, στην Αίθουσα «Γερουσίας του Μεγάρου της Βουλής», η Διαρκής Επιτροπή Μορφωτικών Υποθέσεων, υπό την Προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης: «Ενημέρωση από την πολιτική ηγεσία του Υπουργείου Παιδείας και Θρησκευμάτων για τον προγραμματισμό του νομοθετικού έργου του Υπουργείου και άλλα θέματα αρμοδιότητας των Υπουργών.»

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, η Υφυπουργός Παιδείας και Θρησκευμάτων, κυρία Σοφία Ζαχαράκη, ο Υφυπουργός Παιδείας και Θρησκευμάτων, κ. Βασίλειος Διγαλάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αλεξοπούλου Χριστίνα, Βούλτεψη Σοφία, Βλάσης Κωνσταντίνος, Μελάς Ιωάννης, Δούνια Παναγιώτα (Νόνη), Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Στύλιος Γεώργιος, Ταραντίλης Χρήστος, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Γιαννούλης Χρήστος, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Ζαχαριάδης Κωνσταντίνος, Γκιόλας Ιωάννης, Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Παπανδρέου Γεώργιος (Γιώργος), Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος και Γρηγοριάδης Κλέων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα. Ξεκινάμε, σήμερα, τη συνεδρίαση της Επιτροπής Μορφωτικών Υποθέσεων, με θέμα ημερήσιας διάταξης, την ενημέρωση από την πολιτική ηγεσία του Υπουργείου Παιδείας και Θρησκευμάτων για τον προγραμματισμό του νομοθετικού έργου του Υπουργείου και άλλα θέματα αρμοδιότητας των Υπουργών».

Η σύγκληση της Επιτροπής έχει γίνει, μετά από αίτημα της Υπουργού, σύμφωνα με το άρθρο 36, παράγραφος 5, του Κανονισμού της Βουλής.

Να ξεκινήσουμε και το λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων**): Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ζητήσαμε σύγκληση της Επιτροπής Μορφωτικών Υποθέσεων, παρότι δεν υπάρχει νομοσχέδιο προς συζήτηση, αυτή τη στιγμή, στη Βουλή. Ζητήσαμε τη σύγκληση, αφενός, γιατί θέλαμε να ενημερώσουμε τους Βουλευτές της Επιτροπής Μορφωτικών Υποθέσεων, σχετικά με πρωτοβουλίες του Υπουργείου και αφετέρου, γιατί θέλαμε να ακούσουμε τα Κόμματα, τους Βουλευτές, για οποιαδήποτε ζητήματα αρμοδιότητας του Υπουργείου. Θέλουμε να καταγράψουμε σκέψεις, προβληματισμούς, προτάσεις, που έχουν όλοι οι Βουλευτές της Επιτροπής Μορφωτικών Υποθέσεων.

Για εμάς ο διάλογος είναι πάρα πολύ σημαντικός, ο διάλογος και εκτός Βουλής και το τονίζω το «εκτός», γιατί το «εντός» είναι το αυτονόητο, το «εκτός», όμως, για μας είναι και αυτό πολύ σημαντικό. Γι' αυτό, λοιπόν, έχουμε ξεκινήσει έναν διάλογο με τους εμπλεκόμενους φορείς. Για παράδειγμα, όσον αφορά στην Τριτοβάθμια Εκπαίδευση, με την Σύνοδο των Πρυτάνεων, με την ΠΟΣΔΕΠ, με φορείς, που εμπλέκονται σε ζητήματα αρμοδιότητας του Υπουργείου και δη της Τριτοβάθμιας Εκπαίδευσης – τονίζω το «Τριτοβάθμια», γιατί είναι το πρώτο πλήρες νομοθετικό πλαίσιο, το οποίο θα έρθει το προσεχές διάστημα. Επιμένουμε πολύ στο διάλογο, παρότι είναι προφανές και από τις δημόσιες τοποθετήσεις όλων μας, ότι υπάρχουν ιδεολογικές διαφορές, υπάρχουν, όμως σίγουρα και πεδία συγκλήσεων και εμείς αυτά τα πεδία συγκλήσεων θέλουμε να τα βρούμε μαζί σας, να τα ενισχύσουμε, να τα επεκτείνουμε, να επιδιώξουμε από κοινού τις μεγαλύτερες δυνατές συναινέσεις, ειδικά όσον αφορά στα θέματα της Παιδείας. Θεωρούμε ότι η Παιδεία είναι ένα πάρα πολύ πρόσφορο πεδίο, προκειμένου ακριβώς να επιτύχουμε τις ευρύτερες δυνατές συναινέσεις, πέρα και πάνω από Κόμματα.

Επειδή, λοιπόν, δίνουμε τέτοια σημασία, γι' αυτό και είναι εδώ σύσσωμη η πολιτική ηγεσία του Υπουργείου, πέραν από τους δύο Υφυπουργούς είναι όλοι οι γενικοί γραμματείς του Υπουργείου, για να ακούσουν, να καταγράψουν, να αφουγκραστούν τους Βουλευτές, σχετικά με σκέψεις, προτάσεις και προβληματισμούς που έχουν.

Κυρίες και κύριοι συνάδελφοι, αναλάβαμε την ηγεσία του Υπουργείου, πριν 3,5 μήνες. Κινούμαστε σε δύο παράλληλους άξονες. Ο πρώτος άξονας είναι το ουσιαστικό νομοθετικό έργο, το οποίο έχει ξεκινήσει, όσον αφορά στην Πρωτοβάθμια και Δευτεροβάθμια, την Τριτοβάθμια και την τεχνική επαγγελματική εκπαίδευση και οι αρμόδιοι Υφυπουργοί θα αναφερθούν εκτενέστερα στις νομοθετικές πρωτοβουλίες, που ξεκινούν, έχουν ήδη ξεκινήσει, στο Υπουργείο. Αυτός είναι ο πρώτος άξονας, ο οποίος είναι πολύ σημαντικός και ουσιαστικός. Ο δεύτερος άξονας αφορά σε ρυθμίσεις, θα έλεγα, που χρήζουν άμεσης ρύθμισης. Έχετε δει, ότι έχουν έρθει κάποιες διατάξεις, μέσα σε άλλα νομοσχέδια, κανονικές διατάξεις.

Επίσης, επίκειται και ένα μικρό νομοσχέδιο, θα έλεγα, του Υπουργείου Παιδείας, το οποίο θα εμπεριέχει ρυθμίσεις, που χρήζουν άμεσης επίλυσης, γι' αυτό ακριβώς θα έρθει, ως ένα νομοσχέδιο του Υπουργείου Παιδείας, για συζήτηση στην επιτροπή Μορφωτικών Υποθέσεων, αλλά θα είναι κάποιες αποσπασματικές ρυθμίσεις. Γιατί αποσπασματικές; Διότι, δυστυχώς, παραλάβαμε μια πάρα πολύ δύσκολη κατάσταση, την οποία θα αναλύσουμε στα επόμενα λεπτά. Άρα, να πω, εν συντομία, ποιος είναι ο προγραμματισμός για το επόμενο διάστημα. Πρώτον, θα υπάρξουν κάποιες ρυθμίσεις, που θα έρθουν, σε άλλα νομοσχέδια, ενδεχομένως, προκειμένου να ρυθμιστούν κάποια ζητήματα επείγουσας φύσεως, θα έρθει ένα νομοσχέδιο του Υπουργείου Παιδείας, το οποίο θα έχει διατάξεις, που θα αφορούν όλες τις βαθμίδες εκπαίδευσης και εν συνεχεία, θα έρθει το πρώτο συνολικό νομοθέτημα, που θα αφορά στην Τριτοβάθμια Εκπαίδευση.

Τώρα, γιατί είναι απαραίτητες αυτές οι αποσπασματικές ρυθμίσεις. Γιατί, κυρίες και κύριοι συνάδελφοι, παραλάβαμε μια εξαιρετικά δύσκολη κατάσταση στο Υπουργείο Παιδείας, η οποία έχρηζε και χρήζει ακόμα άμεσων ρυθμίσεων. Θα αναφέρω μερικά παραδείγματα.

Δίχρονη υποχρεωτική εκπαίδευση: Η Ν.Δ. είχε ταχθεί υπέρ της υποχρεωτικής δίχρονης προσχολικής εκπαίδευσης. Όμως, είχε κρούσει τον κώδωνα του κινδύνου, ήδη, από όταν ήταν Αξιωματική Αντιπολίτευση, ότι ενώ είμαστε υπέρ, ανησυχούμε ότι δεν υπάρχουν οι απαραίτητες υποδομές και το απαραίτητο ανθρώπινο δυναμικό. Δυστυχώς, επιβεβαιωθήκαμε, με τον πλέον σκληρό τρόπο, στα μέσα Ιουλίου, όταν πήγαμε στο Υπουργείο.

Το λέω αυτό, διότι η πρόβλεψη της τότε Κυβέρνησης του ΣΥ.ΡΙΖ.Α. ήταν να ξεκινήσει ήδη η δίχρονη προσχολική εκπαίδευση, τώρα, το Σεπτέμβριο, σε 116 δήμους. Και από τους 116 δήμους σε 52 δήμους και όταν φτάσαμε στα μέσα Ιουλίου, δεν υπήρχαν οι υποδομές για να ξεκινήσει η δίχρονη προσχολική εκπαίδευση. Ξεκίνησε, λοιπόν, ένας τεράστιος αγώνας δρόμου, στον οποίο ηγήθηκε η κυρία Υφυπουργός, στον οποίο συνέδραμε ουσιαστικά η κυρία Γενική, προκειμένου ακριβώς να βρεθούν οι υποδομές, πριν από την έναρξη της σχολικής χρονιάς και το πετύχαμε. Από τους 52 δήμους, στους οποίους δεν ήταν σε θέση να ξεκινήσει η δίχρονη προσχολική εκπαίδευση, κατεβήκαμε στους μόνο 13 δήμους και ήδη εργαζόμαστε, προκειμένου, την επόμενη σχολική χρονιά, να διασφαλιστούν όλες οι προϋποθέσεις, προκειμένου, ακριβώς, να μπορέσει ομαλά να εξελιχθεί η δίχρονη υποχρεωτική προσχολική εκπαίδευση.

Σχετικά με τη στελέχωση των σχολείων. Δυστυχώς, η προηγούμενη Κυβέρνηση, επέφερε μία σειρά από αλλαγές, πολιτικές αποφάσεις, οι οποίες αλλαγές είχαν, ως αποτέλεσμα, μια ραγδαία αύξηση στις ανάγκες του εκπαιδευτικού προσωπικού. Η υποχρεωτική προσχολική εκπαίδευση ήταν μία από αυτές, η οποία οδήγησε στις αυξημένες ανάγκες σε προσωπικό. Αποφασίστηκε η μείωση από 25 σε 22 μαθητές, στην πρώτη δημοτικού. Αυτό είχε ως συνέπεια μεγαλύτερες ανάγκες σε εκπαιδευτικό προσωπικό. Προστέθηκε η τέταρτη ομάδα προσανατολισμού στη Γ΄ Λυκείου, η οποία δημιούργησε επιπλέον κυρίως ολιγομελή τμήματα, σε όλη την επικράτεια, τα υποχρεωτικά 7ωρα στα μαθήματα κατεύθυνσης. Και αυτά εκτόξευσαν ανάγκες, σε συγκεκριμένες ειδικότητες.

Επίσης, κυρίες και κύριοι συνάδελφοι, και ακόμα δεν έχω καταλάβει γιατί η Κυβέρνηση του ΣΥ.ΡΙΖ.Α. κατήργησε τη διπλή μοριοδότηση για τους υπηρετούντες σε απομακρυσμένες σχολικές μονάδες, που είναι το κίνητρο μετακίνησης εκπαιδευτικών σε δυσπρόσιτες περιοχές.

Εμείς διαφωνούμε με αυτό και θα το αλλάξουμε, κυρίες και κύριοι του ΣΥΡΙΖΑ, και θα προτείνουμε στην εθνική αντιπροσωπεία εκ νέου την ενισχυμένη μοριοδότηση, ακριβώς, για αυτούς που υπηρετούν τις απομακρυσμένες σχολικές μονάδες. Βεβαίως επέφερε μία σημαντική μείωση ποινής για τους αναπληρωτές εκπαιδευτικούς που δεν παρουσιάζονται. Είχαμε λοιπόν αυτούς τους 6 λόγους, 6 αποφάσεις οι οποίες οδήγησαν σε πολύ σημαντική αύξηση των αναγκών σε εκπαιδευτικό προσωπικό. Με αυτά τα δεδομένα τα σχολεία θα μπορούσε να μην είχαν ανοίξει, όμως τα σχολεία άνοιξαν εξαιρετικά, καλύτερα από κάθε άλλη χρονιά, τα βιβλία ήταν όλα στη θέση τους μέσα Αυγούστου, όχι νωρίτερα, όπως λαθεμένα αναφέρθηκε και προχωρήσαμε, ήδη, σε προσλήψεις αναπληρωτών.

 Στην παράλληλη στήριξη, ήδη, έχουμε ένα ρεκόρ προσλήψεων 4.949 προσλήψεων έναντι 1.656. πέρυσι. Έχουμε έγκριση σημαντικά μεγαλύτερου αριθμού ολιγομελών τμημάτων, 1.727 ολιγομελή τμήματα, φέτος, έναντι 1195 πέρυσι και δρομολογούνται νέες προσλήψεις αναπληρωτών για τα νέα κενά, που έχουν δημιουργηθεί. Όπως επίσης έχει επισπευσθεί η διαδικασία, για το μόνιμο διορισμό 4.500 εκπαιδευτικών Ειδικής Αγωγής.

Αυτή η απόφαση είχε ληφθεί, από την προηγούμενη Κυβέρνηση, όμως, όταν φτάσαμε στο Υπουργείο, δυστυχώς, διαπιστώσαμε ότι δεν είχε προχωρήσει όσο θα έπρεπε, προκειμένου να ξεκινήσει μια χρονιά με τους διορισμούς, επισπεύσαμε τις διαδικασίες και εργαζόμαστε πάρα πολύ στενά με τον ΑΣΕΠ, προκειμένου, πάρα πολύ γρήγορα, να μπορέσουν αυτοί οι διορισμοί να ολοκληρωθούν.

Σχετικά με τα πρότυπα και πειραματικά σχολεία, η προηγούμενη Κυβέρνηση, δυστυχώς, είχε αφήσει τα πρότυπα σχολεία, χωρίς επιστημονικά εποπτικά συμβούλια και γι' αυτό, ήδη, με διάταξη νόμου, που ψηφίστηκε, την περασμένη εβδομάδα από τη Βουλή, γίνεται τώρα εφικτή η συγκρότηση αυτών των επιστημονικών εποπτικών συμβουλίων, συμβούλια, τα οποία έχουν τη συνολική μέριμνα, θα έλεγα, για τα σχολεία αυτά και είναι κατευθυντήρια όργανα, όσον αφορά στη λειτουργία των πρότυπων σχολείων.

Θα αναφερθεί σε αυτά, εκτενέστερα, η Υφυπουργός, αναφορικά με την ανώτατη εκπαίδευση θα αναφερθεί και ο Υφυπουργός και εκεί να σας πω, ότι παραλάβαμε το χάος με τις συγχωνεύσεις ιδρυμάτων. Να σας πω ένα μόνο παράδειγμα, το οποίο, νομίζω, τα λέει όλα. Τις προάλλες ήρθε το Πανεπιστήμιο Πατρών και μας είπε ότι υπάρχουν 475 περίπου φοιτητές του πρώην Τ.Ε.Ι. Θεσσαλονίκης, οι οποίοι δεν είναι εγγεγραμμένοι σε καμία σχολή. Γιατί; Γιατί το συγκεκριμένο τμήμα τους καταργήθηκε, αλλά αυτοί οι φοιτητές δεν πέρασαν πουθενά και είναι κάπου στον αέρα. Να, λοιπόν, γιατί υποχρεούμαστε να φέρουμε ρυθμίσεις τέτοιες, για να αντιμετωπίσουμε ζητήματα επείγουσας φύσεως, τα οποία δυστυχώς μας κληροδότησε η προηγούμενη Κυβέρνηση.

Να σας πω και άλλα τέτοια, τα οποία, πραγματικά, δεν μπορώ να καταλάβω, γιατί δεν τα φρόντισε η προηγούμενη Κυβέρνηση. Παράδειγμα: Απασχολούμενα πρόσωπα με την καθαριότητα των χώρων της δημόσιας εκπαίδευσης εντάχθηκαν, από την προηγούμενη Κυβέρνηση, στην κατηγορία ασφάλισης βαρέων και ανθυγιεινών. Ωραία, αλλά δεν μεριμνήσατε, όμως, ώστε να προβλεφθεί το απαιτούμενο πλέον ποσό των 1,2 εκατ. ευρώ, λόγω αυτής της αλλαγής. Κάνατε, δηλαδή, την αλλαγή, αλλά δεν βρήκατε κονδύλια για το πώς θα γίνει αυτή η αλλαγή πράξη. Μόνο στα λόγια.

 Ένα ακόμα παράδειγμα: Η προηγούμενη ηγεσία υποσχέθηκε δεκάδες εκατομμύρια ευρώ στους πρυτάνεις και τα υποσχέθηκε, χωρίς να έχει φροντίσει να βρει αυτά τα κονδύλια. Τα πανεπιστήμια βασίστηκαν σε αυτές τις υποσχέσεις της προηγούμενης ηγεσίας και καταλαβαίνετε ότι ήρθαν σε μας, λέγοντας πού είναι τα λεφτά. Τα λεφτά, όμως, αυτά δεν είχαν προϋπολογιστεί κάπου, δεν είχαν συνεννοηθεί με τις οικονομικές υπηρεσίες του Υπουργείου Παιδείας. Σας λέω κάποια ενδεικτικά παραδείγματα της πάρα πολύ δύσκολης κατάστασης, που παραλάβαμε. Θα αναφερθεί αναλυτικότερα και ο Υφυπουργός σε αυτά.

Θέλω να κλείσω με το εξής. Το είπα στην αρχή και θέλω να κλείσω και με αυτό. Για εμάς είναι πολύ σημαντικός ο διάλογος. Ναι, ιδεολογικές διαφορές υπάρχουν, ιδεολογικές αποστάσεις υπάρχουν. Υπάρχουν, όμως - και το πιστεύουμε πραγματικά - πεδία σύγκλισης. Χθες είχαμε μια πάρα πολύ ενδιαφέρουσα συζήτηση με τους εκπροσώπους της Αξιωματικής Αντιπολίτευσης. Παρότι οι ιδεολογικές μας διαφορές είναι δεδομένες, εγώ διέγνωσα σημεία σύγκλισης και το θεωρώ πάρα πολύ θετικό.

Όλη η πολιτική ηγεσία θα κάνει ό,τι περνάει από το χέρι της, προκειμένου ακριβώς να πετύχει τις μεγαλύτερες δυνατές συγκλίσεις. Χαιρετίζω το γεγονός ότι ήδη οι πρώτες διατάξεις, που φέραμε, ειδικά οι τελευταίες, στηρίχθηκαν από πολλά Κόμματα της Αντιπολίτευσης. Το θεωρούμε πάρα πολύ θετικό.

 Εδώ να πω μόνο, ειρήσθω εν παρόδω, ότι για κάποιες, καταλαβαίνω, υπάρχει μια ιδεολογική διαφορά, για παράδειγμα με το ΣΥΡΙΖΑ. Δηλαδή, ο ΣΥΡΙΖΑ δεν θέλει να ενισχύσει τα πρότυπα σχολεία, εμείς θέλουμε. Το καταλαβαίνω, διαφορετική ιδεολογική αντιμετώπιση. Για άλλα δεν το καταλαβαίνω. Παράδειγμα: Εισηγηθήκαμε ρύθμιση, που αφορά στους παλιούς αποφοίτους, δηλαδή, εκείνους οι οποίοι έδωσαν το 2019 πανελλαδικές εξετάσεις, πώς θα δώσουν το 2020, αν θέλουν να ξαναδώσουν. Θα δώσουν με το σύστημα του 2019 ή με το σύστημα του 2020; Παραδοσιακά, στη χώρα μας, όταν γίνεται μια αλλαγή ενός εκπαιδευτικού συστήματος, δίνεται, συνήθως, η επιλογή στους παλιούς αποφοίτους. Εμείς, λοιπόν, περάσαμε μια διάταξη, προκειμένου να υπάρχει ακριβώς αυτή η επιλογή γι΄ αυτούς, που έδωσαν φέτος, να μπορούν να δώσουν είτε με το σύστημα, που έδωσαν και έχουν ήδη διαβάσει είτε με το σύστημα, το οποίο θα ισχύσει το 2020 και έχει ψηφιστεί από τον ΣΥΡΙΖΑ. Ο ΣΥΡΙΖΑ ψήφισε «όχι» σε αυτό. Άρα, δεν θέλει ο ΣΥΡΙΖΑ να υπάρχει αυτή η επιλογή; Δεν θέλει οι απόφοιτοι να έχουν επιλογή; Αυτό το λέω, γιατί θεωρώ ότι υπάρχουν πεδία συγκλίσεων και εγώ πραγματικά θα κάνω ό,τι περνάει από το χέρι μου, για να επιτύχουμε τις μεγαλύτερες δυνατές συγκλίσεις.

Εδώ θέλω να χαιρετίσω το γεγονός ότι τα Κόμματα της Αντιπολίτευσης ανταποκρίθηκαν, τόσο γρήγορα, στο κάλεσμά μας για διάλογο. Ήταν μια συνειδητή πολιτική απόφαση της τωρινής ηγεσίας να αρχίσει το διάλογο τόσο νωρίς, μόλις σε τρεις μήνες. Ζητήσαμε ήδη από τα Κόμματα και τα Κόμματα ανταποκρίθηκαν και χαίρομαι πάρα πολύ γι΄ αυτό και όπως είπα, έχουν, ήδη, δρομολογηθεί συναντήσεις με όλα, πλην ενός των Κομμάτων της Αντιπολίτευσης.

 Πιστεύω ότι πεδία συγκλίσεων υπάρχουν. Πιστεύω ότι εδώ είμαστε, για να τα συζητήσουμε. Ειδικά στον ευαίσθητο χώρο της παιδείας, μπορούμε να δούμε πέρα και πάνω από Κόμματα και εδώ θα είμαστε να συζητάμε, εδώ θα είμαστε όλοι να καταγράψουμε προτάσεις, εδώ θα είμαστε και εκτός δημόσιου διαλόγου, αν θέλετε, για να ακούσουμε προβληματισμούς, σκέψεις και προτάσεις, που έχετε. Σας ευχαριστώ πολύ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε, κυρία Υπουργέ.

 Το λόγο έχει ο Υφυπουργός Παιδείας και Θρησκευμάτων, ο κ. Διγαλάκης.

 **ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Κύριε Πρόεδρε, ευχαριστώ.

 Κυρίες και κύριοι συνάδελφοι, αναφέρθηκε η Υπουργός στην κατάσταση, την οποία παραλάβαμε και θα έλεγα και εγώ ότι αυτό, που παραλάβαμε, στην ανώτατη εκπαίδευση, ήταν ένα χάος.

 Είχαμε νομοθετήσεις συγχωνεύσεων Πανεπιστημίων –ΤΕΙ, το τελευταίο διάστημα, οι οποίες έγιναν πρόχειρα, βίαια, χωρίς να έχουν προηγηθεί αξιολογήσεις από την Αρχή Διασφάλισης και Πιστοποίησης Ποιότητας, την ΑΔΙΠ, χωρίς να υπάρχει σχεδιασμός για το πώς θα διαμορφωθεί ο χάρτης της πανεπιστημιακής εκπαίδευσης, στη χώρα.

Θα έλεγα ότι καλύτερα απ' όλους το λέει η Επιστημονική Επιτροπή της Βουλής, στις παρατηρήσεις για τα νομοσχέδια των συγχωνεύσεων. Αυτό υπήρξε σε όλα τα νομοσχέδια. Θα διαβάσω ένα μικρό απόσπασμα από τον ν. 4610, όπου λέει ότι: «Με τη μετατροπή υφιστάμενου ιδρύματος σε πανεπιστημιακό εξισώνονται λειτουργικώς η κατάργηση και ένταξη ΤΕΙ σε Πανεπιστημιακό ίδρυμα. Τέτοια ένταξη ομοίως χρήζει τεκμηρίωσης και θέσπισης κανόνων, οι οποίοι περιλαμβάνουν την αξιολόγηση των υφιστάμενων δομών και του διδακτικού προσωπικού του ιδρύματος, που πρόκειται να ενταχθούν στο Πανεπιστήμιο, αλλά και τον απαιτούμενο χρόνο και τις ειδικότερες διαδικασίες μετάβασης, ώστε αφενός να εκπληρώνεται εν τοις πράγμασι η προβλεπόμενη πανεπιστημιακή αποστολή και, αφετέρου, να μην ματαιώνεται η τεχνολογική ανώτατη εκπαίδευση, περιλαμβανομένων και των εφαρμοσμένων επιστημών.».

Θυμίζω ότι ο νόμος 4610 ψηφίστηκε το Μάιο του 2019, ιδρύοντας καμία 40αριά νέα Τμήματα, τα οποία ήρθαν να προστεθούν στα άλλα, που είχαν ήδη ιδρυθεί, με αποτέλεσμα να έχουμε 130 νέα Τμήματα, τα οποία πρόκειται να λειτουργήσουν, το φετινό ακαδημαϊκό έτος, χωρίς να υπάρχει προετοιμασία. Εμείς, όταν αναλάβαμε, το μόνο, που μπορούσαμε να κάνουμε, δεδομένου ότι έχει ξεκινήσει, ήδη, η διαδικασία του μηχανογραφικού, ήταν να δώσουμε μια μικρή παράταση, να επικοινωνήσουμε με τα Πανεπιστήμια και να κάνουμε το καλύτερο δυνατό, προκειμένου να μπορέσουν αυτά τα Τμήματα να υποδεχθούν φοιτητές, δεδομένου ότι δεν μπορούσε να αντιστραφεί η διαδικασία.

Αλλά είχαμε και άλλα τετελεσμένα, το τελευταίο διάστημα. Η τελευταία εβδομάδα, πριν τις εκλογές, είχαμε Υπουργικές Αποφάσεις για μετατροπή τετραετών, σε πενταετή Τμήματα, χωρίς αξιολόγηση, χωρίς να γνωμοδοτήσει η ΑΔΙΠ, ως όφειλε να κάνει. Είχαμε τις αντιστοιχίες των Τμημάτων, την 1η Ιουλίου, λίγες ημέρες πριν τις εκλογές. Όλα αυτά δημιούργησαν ένα πλαίσιο τρομακτικό, πριν από τις εκλογές και κατά τη διάρκεια υποβολής αιτήσεων και κινδύνευσαν πραγματικά να τινάξουν στον αέρα την όλη διαδικασία των μεταγραφών.

Να αφήσω τις διαδικασίες συγχώνευσης, οι οποίες έπρεπε να είχαν προνοηθεί και τις οποίες αναφέρει και η Επιστημονική Υπηρεσία. Δηλαδή, υπάρχουν συγχωνευμένα Πανεπιστήμια, τα οποία έχουν 3 και 4 διαφορετικά μητρώα φοιτητών, σε άλλα δεν υπάρχουν καν μητρώα, αποτέλεσμα, στις μεταγραφές δεν μπορεί το πληροφοριακό σύστημα να δει και να τακτοποιήσει τους φοιτητές. Είχαμε Τμήματα, όπως ανέφερε το χαρακτηριστικό παράδειγμα η Υπουργός, όπου οι φοιτητές του Τμήματος του Τ.Ε.Ι. στα Μουδανιά, να είναι στον αέρα. Είχαμε άλλα Τμήματα, που δεν εντάχθηκαν πουθενά. Είχαμε άλλα Τμήματα Τ.Ε.Ι., που δεν αντιστοιχούνται με αλλά Τμήματα, στο αναδιαμορφωμένο περιβάλλον.

Καταφέραμε τη διαδικασία των μεταγραφών, παρά τα προβλήματα, να την κάνουμε στην ώρα της και να ολοκληρωθεί. Ήδη, έχει ολοκληρωθεί το πρώτο στάδιο μετεγγραφών, που αφορά στις μοριοδοτούμενες και τις μεταγραφές αδελφού - αδελφής και θα ακολουθήσουν και τα επόμενα στάδια. Τώρα, πρώτο, λοιπόν, κομμάτι ήταν η αντιμετώπιση των τεραστίων προβλημάτων, που μας έχει αφήσει η προηγούμενη πολιτική ηγεσία, δεύτερον, άνισες νομοθετικές ρυθμίσεις.

Υπήρξαν στα νομοσχέδια, τα οποία έχουν κατατεθεί, ρυθμίσεις επείγουσας μορφής. Θα προσθέσω, δεν έχει αναφερθεί το θέμα των ειδικών λογαριασμών κονδυλίων έρευνας και εκεί έχουμε ένα πραγματικά ασφυκτικό περιβάλλον, στη διαχείριση των ερευνητικών προγραμμάτων, το οποίο ήρθε με το νόμο 4485 και το οποίο ουσιαστικά επιβάλλει μια τρομακτική γραφειοκρατία στη διαχείριση των ερευνητικών προγραμμάτων. Τα ερευνητικά προγράμματα, μέσω του Overhead, που παρακρατείται από τους ΕΛΚΕ, είναι αιμοδότης των Πανεπιστημίων, στις σημερινές συνθήκες υποχρηματοδότησης.

Και το ασφυκτικό πλαίσιο διαχείρισης δημιουργεί προβλήματα, κινδυνεύουν τα Πανεπιστήμια να χάσουν πόρους, καθώς αναζητούνται άλλοι τρόποι, προκειμένου να εκπονηθούν αυτά τα προγράμματα και έχουμε αναλάβει μια πρωτοβουλία, σε συνεργασία με το Υπουργείο Οικονομικών, προκειμένου να βελτιώσουμε και να απαλύνουμε τους κανόνες διαχείρισης των προγραμμάτων, να δώσουμε ανάσα, δηλαδή, στα Πανεπιστήμια, χωρίς, όμως, να κάνουμε ούτε βήμα πίσω, σε θέματα διαφάνειας και λογοδοσίας.

Για να καταλάβουμε το μέγεθος του προβλήματος των ειδικών λογαριασμών, θα αναφέρω ότι ένας ειδικός λογαριασμός ενός Πανεπιστημίου, το γραφειοκρατικό κόστος διαχείρισης των προγραμμάτων είναι 10 με 100 φορές περισσότερο από ένα Οργανισμό Τοπικής Αυτοδιοίκησης, σε έναν Δήμο 100.000 κατοίκων.

Θα αναφέρω μερικά χαρακτηριστικά παραδείγματα, σε έναν ειδικό λογαριασμό, ετησίως, γίνονται περίπου 10.000 αναμορφώσεις προϋπολογισμού, όταν σε έναν Δήμο γίνονται 20.000. Έχουμε 50.000 εντάλματα ετησίως, όταν στο Δήμο των 100.000 κατοίκων έχουμε 4.000. Έχουμε 180.000 αναρτήσεις στη «ΔΙΑΥΓΕΙΑ», όταν έχουμε 10.000 στο Δήμο και τα υπόλοιπα νούμερα είναι έτσι. Άρα, είναι πολύ σημαντικό να υπάρξει μια ανάσα στη διαχείριση των ερευνητικών προγραμμάτων και να δοθεί λύση σε αυτό το πρόβλημα, που επιλύεται και με το νόμο 4485.

Το επόμενο είναι η ψήφιση ενός νέου θεσμικού πλαισίου στα Πανεπιστήμια. Τα Πανεπιστήμιά μας, ναι, έχουν αξιόλογο επιστημονικό δυναμικό. Έχουν θύλακες αριστείας. Έχουν πόλους αριστείας μέσα τους. Όμως, συνολικά, δεν μπορούμε να πανηγυρίζουμε, γιατί, όταν έχεις ένα Πανεπιστήμιο στα 500 πρώτα του κόσμου και άλλα 3, 4 στις θέσεις 500 μέχρι 1.000, δεν είναι αυτό που μπορούμε να κάνουμε. Θέλουμε να δούμε τα Πανεπιστήμια μας να είναι στις πρώτες 100, 200 θέσεις, παγκοσμίως. Να έχουμε έναν αριθμό Πανεπιστημίων στις πρώτες 100, 200 θέσεις, παγκοσμίως. Και αυτό, γιατί τα παιδιά όλων των τάξεων και ιδιαίτερα των χαμηλών πρέπει να έχουν τη δυνατότητα και το δικαίωμα να σπουδάζουν σε Πανεπιστήμια, που συγκαταλέγονται στα καλύτερα πανεπιστήμια του κόσμου.

Αυτό, λοιπόν, μπορεί να γίνει με δύο τρόπους. Το ένα είναι σε κεντρικό επίπεδο, να βελτιώσουμε θεσμούς και διαδικασίες, στρατηγικό σχεδιασμό και αξιολόγηση, και σε δεύτερο επίπεδο, εκσυγχρονισμός του θεσμικού πλαισίου των πανεπιστημίων. Όσον αφορά το στρατηγικό σχεδιασμό, στοχεύουμε να προβούμε σε αναβάθμιση της ΑΔΙΠ, γιατί η ΑΔΙΠ, με ένταση και το ισχύον θεσμικό πλαίσιο, έχει δύο ρόλους. Ο ένας είναι αξιολόγηση και η πιστοποίηση της ποιότητας. Ο δεύτερος είναι ότι πρέπει να έχει λόγο και ρόλο στον σχεδιασμό και στη διαμόρφωση του χάρτη της τριτοβάθμιας εκπαίδευσης. Άρα, αυτός είναι ένας ρόλος, που πρέπει, με τις αλλαγές, που θα επέλθουν, να τον αναλάβει η ΑΔΙΠ και αυτό θα γίνει, ενισχύοντας την ουσιαστικά.

Όσον αφορά το θεσμικό πλαίσιο, δεν θα μπω σε λεπτομέρειες, σήμερα. Αυτό που θα πω είναι ότι ξεκινήσαμε, όπως είπε και η Υπουργός, το διάλογο, πριν καν φέρουμε διατάξεις προς διαβούλευση. Δηλαδή, εκτός από τα Κόμματα, ήδη, απευθύναμε επιστολή στους φορείς της Ακαδημαϊκής Κοινότητας, στα Πανεπιστήμια, στη Σύνοδο των Πρυτάνεων, στο Σύλλογο Διδακτικού Προσωπικού, στους άλλους συλλόγους, προκειμένου να καταθέσουν απόψεις, επί ενός πλαισίου διαλόγου, το οποίο θέσαμε και να ληφθούν όλες αυτές οι απόψεις στη διαμόρφωση του νομοσχεδίου, το οποίο, φυσικά, θα έρθει προς ευρεία διαβούλευση. Γιατί; Γιατί ο λόγος είναι ότι η εφαρμογή του θεσμικού πλαισίου στα Πανεπιστήμια απαιτεί συναίνεση. Όταν θες να έχεις αποτέλεσμα σε αυτό, που θα φέρεις στην Ανώτατη Εκπαίδευση, θα πρέπει να έχεις συναίνεση από όλους τους φορείς και θα πρέπει να έχεις συναίνεση από τα Πανεπιστήμια, τα οποία θα κληθούν να εφαρμόσουν το θεσμικό πλαίσιο, το οποίο θα έρθει.

Βασικές αρχές, αξιολόγηση-αυτοδιοίκητο-εξωστρέφεια. Θέλουμε σύγχρονους θεσμούς διοίκησης. Έχουμε πει ορισμένα θέματα, τα οποία θα είναι στο νομοσχέδιο, όπως για παράδειγμα, στις Πρυτανικές Αρχές, εμείς πιστεύουμε ότι ο Πρύτανης και οι Αντιπρυτάνεις πρέπει να εκλέγονται μαζί και όχι χωριστά, διότι είναι ένα σχήμα, το οποίο θα πρέπει να έχει ένα πρόγραμμα, έναν προγραμματισμό, τον οποίο θα εφαρμόσει, στη διάρκεια της θητείας του. Θέλουμε να ενισχύσουμε την εξωστρέφεια των Πανεπιστημίων, να τους δώσουμε τη δυνατότητα να αξιοποιούν τη γνώση, την οποία παράγουν, μέσα στα Πανεπιστήμια, ενισχύοντας και δίνοντας κίνητρα για τη μεταφορά τεχνολογίας. Και όσον αφορά τα Ακαδημαϊκά, εκεί θέλουμε ένα λιτό θεσμικό πλαίσιο, χωρίς υπερυθμίσεις, το οποίο, ουσιαστικά, θα ενισχύει το αυτοδιοίκητο, δίνοντας ιδιαίτερο βάρος στον Κανονισμό των Πανεπιστημίων. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κ. Διγαλάκη. Το λόγο έχει η κυρία Ζαχαράκη.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Ευχαριστούμε πάρα πολύ για τη δυνατότητα, που δίνετε, με την παρουσία σας σήμερα, να μπορέσουμε να εξηγήσουμε κάποια από τα πρώτα βήματα, τα οποία έγιναν αυτούς τους τρεισήμισι μήνες στο Υπουργείο Παιδείας και Θρησκευμάτων και συγχρόνως, να δηλώσουμε παρούσες και παρόντες, σε έναν διάλογο, ο οποίος θα είναι διαρκής. Έχετε ήδη διαπιστώσει και από την παρουσία μας στη Βουλή, με την απάντηση σε Επίκαιρες Ερωτήσεις, αλλά και με τη διάθεσή μας και στο δημόσιο διάλογο, να επικεντρωθούμε στα κρίσιμα ζητήματα, γιατί ξέρω, ότι το ενδιαφέρον είναι κοινό. Η μάχη, που γίνεται, για τη δημόσια εκπαίδευση, για τη θεραπεία των ζητημάτων, τα οποία ταλανίζουν, διαχρονικά, αυτό το κρίσιμο κομμάτι, είναι μάχη, η οποία έχει δοθεί από όλους, προφανώς, με διαφορετικές αφετηρίες, με διαφορετικές τοποθετήσεις, ίσως και με διαφορετική στοχοθεσία.

Όμως, στο τέλος της ημέρας, όλοι ξέρουμε, ότι οι μεγαλύτερες μάχες δίνονται, αυτή τη στιγμή, στα θρανία, που κάθονται τα παιδιά μας. Είναι οι μάχες του μέλλοντος, στις οποίες σίγουρα ενσωματώνεται και η βασική αξία της προστασίας και της Δημοκρατίας, της ελευθερίας των δικαιωμάτων, αλλά και της ισότητας ευκαιριών. Αυτό, λοιπόν, θα δείτε ότι είναι η κοινή γραμμή, η οποία θα δένει το νήμα, που θα δένει όλες τις προσπάθειες μας.

Η αρχή, όπως καταλαβαίνετε, έχει να κάνει με περισσότερα ζητήματα πραγματισμού και ρεαλισμού, ζητήματα καθημερινότητας στα σχολεία. Ήταν, όπως είπε η κυρία Υπουργός, ένα δύσκολο ξεκίνημα για όποιον ξέρει το Υπουργείο Παιδείας και ξέρει τους χρόνους, που, αυτή τη στιγμή, έπρεπε να αντιμετωπίσουμε, ήταν πραγματικά ένα ράλι, που έπρεπε να γίνει, για να υπάρχει ένα ομαλό ξεκίνημα, στην έναρξη της σχολικής χρονιάς.

Στο ζήτημα της Πρωτοβάθμιας, με αυξημένες ανάγκες, λόγω της αύξησης των παιδιών από τα 22 στα 25. Θεωρώ, όμως, ότι η πορεία στην Πρωτοβάθμια ήταν αρκετά ικανοποιητική της κάλυψης των αναγκών της.

Στη Δευτεροβάθμια, αρκετά πιο απαιτητικό εγχείρημα, καθώς και λόγο των παραγόντων, που ανέφερε η κυρία Υπουργός, του 4ου προσανατολισμού, του επταώρου, δημιουργήθηκαν πολλά ολιγομελή τμήματα, ανά την Ελλάδα – τα οποία, παρεμπιπτόντως, θα σας δώσω έναν αριθμό, για να μη μιλήσομε θεωρητικά – φέτος εγκρίναμε 2.265 ολιγομελή τμήματα στη Δευτεροβάθμια, σε σύγκριση με τα 1.576, τα οποία είχαν επιβληθεί πέρυσι. Σας δίνω και για την επαγγελματική εκπαίδευση τα νούμερα: 1.548 αυξημένα κατά 100 τμήματα παραπάνω από πέρσι. Αυτό για να αντιληφθείτε ότι υπήρξε μια φροντίδα και στα αυτονόητα ζητήματα, που έχουν να κάνουν με απομακρυσμένα μέρη, με μοναδικές ειδικότητες, με τμήματα, τα οποία έπρεπε να εγκριθούν και αυτό δηλώνει, βέβαια και την αυξημένη ανάγκη, που έχουμε για εκπαιδευτικούς. Τι κάναμε και πότε το κάναμε, για να είναι οι νέοι εκπαιδευτικοί, στην τάξη;

Στις 5 Σεπτεμβρίου, σύμφωνα με τη δεδηλωμένη, ούτως ή άλλως, πρόθεση του Υπουργείου, κάναμε την πρώτη φάση πρόσληψης αναπληρωτών. Νομίζω ότι κατά γενική ομολογία ήταν η μεγαλύτερη πρώτη φάση πρόσληψης αναπληρωτών, που έχει γίνει, περί τις 20.000 αναπληρωτές στην Πρωτοβάθμια και στη Δευτεροβάθμια, με αρκετές μη αναλήψεις και παραιτήσεις αναπληρωτών, για το λόγο, που ανέφερε η κυρία Υπουργός, πριν. Ειδικά για τα δυσπρόσιτα μέρη, είχαμε πλειάδα μη αναλήψεων και παραιτήσεων, γιατί πλέον οι άνθρωποι, με την απαλοιφή της διπλής μοριοδότησης, για την οποία φρόντισε ο κ. Γαβρόγλου και βέβαια, με το γεγονός ότι ήξεραν ότι μη πηγαίνοντας, θα είχαν μόνο μία ποινή ενός έτους. Μαζικά, όπως βλέπετε, οι αριθμοί είναι μεγάλοι, ήταν πάνω από 520 άτομα, τα οποία δεν δέχτηκαν, εκείνη τη στιγμή, την πρόσληψη τους. Κάναμε, αμέσως, μαζεύοντας ξανά τα κενά, δεύτερη φάση αναπληρωτών, στις 31/9/2019. Παρακαλώ, προσέξτε τις ημερομηνίες, δεν είναι τυχαίες, είναι αρκετά κοντά η μία με την άλλη, θα έλεγα, αρκετά εκτενής και αυτή, με μεγαλύτερη έμφαση αυτή τη φορά στη Δευτεροβάθμια. Προχωρήσαμε, σε συμπληρωματική φάση προσλήψεων, σε αυτές τις περιπτώσεις, που είχαμε ανακλήσεις και παραιτήσεις.

Επίσης, στο άμεσο χρονικό διάστημα, θα έχουμε και την επομένη ευρεία φάση πρόσληψης αναπληρωτών, νομίζω το αργότερο, σε 10 μέρες.

Κύριε Φίλη, την προηγούμενη βδομάδα, εγκρίνατε εδώ στο Ελληνικό Κοινοβούλιο, ενέκριναν όσοι το ψήφισαν, 1.800 επιπλέον πιστώσεις. Αυτές οι πιστώσεις και μαζί με τις λοιπές, που φροντίσαμε να βρούμε, θα κάνουμε ένα πακέτο, το οποίο, νομίζω, ότι θα είναι αρκετά ικανοποιητικό, για να καλύψουμε, αυτή τη στιγμή της ανάγκης.

Αυτή τη στιγμή, συλλέγουμε τα κενά από τις πρωτοβάθμιες και δευτεροβάθμιες, μέσω των περιφερειακών διευθύνσεων, τα κατηγοριοποιούμε και σύντομα, θα είμαστε έτοιμοι και με αριθμούς. Γιατί τα λέω όλα αυτά; Γιατί θέλω να σημειώσετε την προσπάθεια και εδώ θέλω να ευχαριστήσω και τις περιφερειακές διευθύνσεις και τις διευθύνσεις. Θέλω, προφανώς, να επιστήσω την προσοχή στην πολύ καλή λειτουργία, που πρέπει να υπάρχει στα ηλεκτρονικά συστήματα και αναφέρομαι στο My school. Γνωρίζω ότι όσοι ξέρετε από την εκπαίδευση συμφωνείτε μαζί μου, ότι θα πρέπει να υπάρχει συνεχής έλεγχος και προσοχή σε αυτό και βέβαια, θέλω να τους επιστήσω την προσοχή και στην άμεση τοποθέτηση των αναπληρωτών, έτσι ώστε τα σχολεία μας να έχουν την αυτονόητη υποχρέωση του κράτους, δηλαδή, των εκπαιδευτικών, απέναντι στο κάθε παιδί.

Αναφέρθηκε η Υπουργός για το ζήτημα της δίχρονης προσχολικής εκπαίδευσης και θέλω να πάω στο επόμενο βήμα, στο επόμενο στάδιο εφαρμογής. Ήδη, κάναμε την πρώτη ευρεία σύσκεψη, με παρουσία των συναρμόδιων Υπουργείων, της Διδασκαλικής Ομοσπονδίας, εχθές , έτσι ώστε να βάλουμε ένα χρονοδιάγραμμα πολύ σφιχτό για το πώς θα μπορέσουμε να πετύχουμε την εφαρμογή της δίχρονης υποχρεωτικής εκπαίδευσης, το 2020-2021, στους εναπομείναντες 40 Δήμους.

Αυτό είναι ένα δύσκολο εγχείρημα, το αντιλαμβάνεστε όλοι, ένα δύσκολο εγχείρημα ανεύρεσης και αιθουσών και ανεύρεσης και χώρου, έτσι ώστε να μπορεί να εφαρμοστεί η δίχρονη προσχολική εκπαίδευση.

Θα σας κρατάμε ενήμερους και για την πορεία των εργασιών μας, ως προς αυτό.

Στην Ειδική Αγωγή, θα επαναλάβω τον αριθμό, που ανέφερε πριν η Υπουργός, πάνω από 4.000 εγκρίσεις, στην παράλληλη στήριξη, πράγματι, σε έναν ιδιαίτερα απαιτητικό χώρο, ως προς εμάς, που πρέπει να έχουμε όλοι, ως προτεραιότητα. Το συνδέω με τη διαδικασία που τρέχει, αυτή τη στιγμή, για το διορισμό των 4.500 εκπαιδευτικών στην Ειδική Αγωγή, είναι συνεχής η επικοινωνία - θα έλεγα - και η παρότρυνση στον ΑΣΕΠ, έτσι ώστε να ολοκληρωθούν εντός του προβλεπόμενου χρονικού διαστήματος αυτοί οι διορισμοί των 4.500 εκπαιδευτικών και του ειδικού βοηθητικού προσωπικού.

Η Υπουργός αναφέρθηκε στα ζητήματα, τα οποία έπρεπε να λύσουμε, έτσι ώστε να διευκολύνουμε τη λειτουργία των Πρότυπων Πειραματικών Σχολείων, για τις αρμοδιότητες της Συντονιστικής Επιτροπής, αλλά και τα Επιστημονικά Συμβούλια, τα οποία δεν υπήρχαν, που δημιουργούσαν τεράστια ζητήματα για το πώς θα λειτουργήσουν οι όμιλοι, σε αυτά τα σχολεία.

Στην επαγγελματική προχωράμε, με μια πρωτοβουλία, η οποία είχε ξεκινήσει, ήδη, από την προηγούμενη Κυβέρνηση, το «Μια νέα αρχή», κρατάμε τα θετικά, τα οποία υπήρξαν από αυτήν την πρωτοβουλία και προφανώς, θα δούμε εν συνόλω και σε ένα νέο νομικό πλαίσιο οτιδήποτε χρειάζεται εκεί πέρα να γίνει βελτιωτικό.

 Όμως, όπως βλέπετε, η λογική μας δεν είναι της απαλοιφής ή της διάλυσης, σε οτιδήποτε υπήρχε από πριν, αλλά κρατάμε οτιδήποτε θεωρούμε ότι μπορούσε να λειτουργήσει και πάνω σε αυτό, προφανώς, θα προσθέσουμε το δικό μας αποτύπωμα και τις δικές μας προτεραιότητες, με το νομοθετικό πλαίσιο, το οποίο θα εξαντλήσουμε, στο επίπεδο του διαλόγου. Να είστε σίγουροι, ότι όπως και στο νομοσχέδιο της τριτοβάθμιας, στο επόμενο νομοσχέδιο της πρωτοβάθμιας - δευτεροβάθμιας, θα του δοθεί πάρα πολύς χρόνος, εξαντλητικός διάλογος για τα αντικείμενα, τα οποία θα περιέχει, τις δομές, τα στελέχη, όλες, δηλαδή, τις σημαντικές διατάξεις, που θα περιέχει, για να μπορέσει η επόμενη σχολική χρονιά να βρει τις καινοτομίες ή τις αλλαγές, τις οποίες θα θέλαμε σε έγκαιρη, αν μη τι άλλο, εγρήγορση και τοποθέτηση.

Διάφορα ζητήματα έπρεπε να επιλυθούν, αλλά δεν θέλω να κουράσω την Επιτροπή. Είμαι σίγουρη ότι παρακολουθήσατε το δημόσιο διάλογο, ότι έπρεπε να λειτουργήσουμε έγκαιρα και άμεσα για ζητήματα κτιριακών προβλημάτων, που προκλήθηκαν, ανά την Ελλάδα, με έκτακτα φαινόμενα, όμως, φροντίσαμε συνολικά, στο Υπουργείο και με τις Διευθύνσεις μας, να είμαστε σε αυτό και καίριοι και αποτελεσματικοί.

Για την ελληνόγλωσση εκπαίδευση εξωτερικού, αν και υπήρχε μια τρομερή καθυστέρηση στις αποσπάσεις από την προηγούμενη Κυβέρνηση, λειτουργήσαμε, άμεσα, έτσι ώστε να πάνε οι εκπαιδευτικοί μας στο εξωτερικό, να λειτουργήσουν τα τμήματα και τα αμιγή, αλλά και τα τμήματα ελληνικής γλώσσας στο εξωτερικό και, βέβαια, αυτό το οποίο ανέφερε η Υπουργός και για μένα είναι πάρα πολύ σημαντικό. Να σας αναφέρω τη δέσμευσή μας στην επίσπευση των διαδικασιών για τις υπηρεσιακές μεταβολές των μόνιμων εκπαιδευτικών, για την επόμενη χρονιά, το οποίο θα επιφέρει και την πιο γρήγορη διαδικασία πρόσληψης των αναπληρωτών μια, επίσης, θεωρώ αυτονόητη υποχρέωση για έναν άνθρωπο, ο οποίος θα πρέπει να αποφασίσει και να δει πού θα πάει με την οικογένειά του ή μόνη του ή μόνος του.

Σας ευχαριστώ πολύ, για την προσοχή σας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ**: Ευχαριστώ, κύριε Πρόεδρε. Καταρχήν, θα ήθελα να πω ότι είναι μια θετική εξέλιξη ότι συνεδριάζει, σήμερα, η Επιτροπή Μορφωτικών Υποθέσεων.

Χρειάστηκε να παρέμβουμε και στον Πρόεδρο της Βουλής, ο οποίος άκουσε, με θετικό τρόπο το αίτημά μας και στον Πρόεδρο της Επιτροπής και να πειστεί, φαντάζομαι, η κυρία Υπουργός, ότι δεν κυβερνάει ερήμην της Βουλής και δεν είναι δυνατόν να ζητάει διάλογο επί τετελεσμένων νομοσχεδίων και τροπολογιών, που τις «χώνει» σε άσχετα νομοσχέδια.

Αυτό δεν βοηθάει τον αναγκαίο διάλογο και την αναγκαία επιδίωξη για συγκλίσεις στον πράγματι ευαίσθητο χώρο της εκπαίδευσης, της εκπαίδευσης, που αποτελεί κοινό καλό για την κοινωνία μας. Είμαστε, λοιπόν, εδώ, με διάθεση διαλόγου και αναζήτησης, κατά το δυνατόν, συγκλίσεων.

Ποιος είναι ο όρος και η προϋπόθεση, γιατί αλλιώς θα κάνουμε δημόσιες σχέσεις; Ότι ο διάλογος και οι αναγκαίες συγκλίσεις θα έχουν, ως στόχο, την περαιτέρω αναβάθμιση της δημόσιας εκπαίδευσης. Μπορεί αυτό στα λόγια να είναι κάτι, για το οποίο συμφωνούν όλοι, στην πράξη, όμως;

Δεν θέλω να βιαστώ, γιατί είμαστε στην αρχή μιας κυβερνητικής θητείας, αλλά ήδη από τα μισόλογα, από τις παρεμβάσεις στον Τύπο, αλλά και από τις βεβιασμένες τροπολογίες, που καταθέτει η Κυβέρνηση, σε άσχετα νομοσχέδια, σε ένα ρεσιτάλ κακής νομοθέτησης, βλέπουμε ότι υπάρχει μια υπονόμευση του στόχου αυτού, της αναβάθμισης της δημόσιας εκπαίδευσης. Μακάρι, να είναι κινήσεις, που θα διορθωθούν, δεν θέλω να είμαι άδικος και αναφέρομαι.

Το σχέδιο, που βλέπουμε να εκτυλίσσεται για τα πανεπιστήμια, είναι ένα σχέδιο μείωσης του αριθμού των παιδιών, που θα μπαίνουν στα πανεπιστήμια. Ξαφνικά, ανακλήθηκε η βάση του δέκα, θα έρθει με κάποιο νομοσχέδιο, διαβάζουμε ότι οι σχολές θα μπορούν να βάζουν μεγαλύτερες βάσεις για τον αριθμό των εισακτέων και επίσης, βλέπουμε ότι ξαφνικά καταργείται η ελεύθερη πρόσβαση των παιδιών στα Τμήματα, που είχαμε θεσπίσει, ως Κυβέρνηση του ΣΥΡΙΖΑ, και επίσης, αναστέλλεται η λειτουργία των διετών κύκλων για την επαγγελματική εκπαίδευση στην Τριτοβάθμια Εκπαίδευση. Αυτό σημαίνει περίπου άλλες 20.000 παιδιά εκτός δημόσιου συστήματος εκπαίδευσης και είναι η πελατεία για τα ιδιωτικά ΙΕΚ, αυτά που ονομάζονται και κολέγια. Θα το δεχθούμε αυτό; Όχι, άρα, να μην προχωρήσουμε σε αυτά τα μέτρα.

Δεύτερον, είναι δυνατόν να λειτουργήσει δημόσια εκπαίδευση, αναβαθμισμένη, χωρίς διορισμούς; Ήδη, ακούσαμε, διεκτραγωδήσατε την κατάσταση, εντάξει, νέα κυβέρνηση είστε, το άλλοθι του χάους επικαλείστε, αλλά δεν είναι άλλοθι, προσέξτε θα το πω παρακάτω. Λείπουν, λοιπόν, άνθρωποι. Εμείς δώσαμε 34.000 πιστώσεις για αναπληρωτές και άκουσα ότι είναι 1.800 συν, δηλαδή, φέτος, θα πάμε 38.000 πιστώσεις αναπληρωτών. Τόσοι λείπουν από την εκπαίδευση, καθηγητές και δάσκαλοι. Τους θέλουμε όμηρους; Τους θέλουμε με ελαστικές σχέσεις εργασίας; Τους θέλουμε, χωρίς προσωπική σχέση με τα παιδιά μας; Γιατί, η δύναμη του δασκάλου είναι αυτή η προσωπική σχέση με το μαθητή, όταν, όμως, αλλάζει, ιδίως, στο δημοτικό και στο νηπιαγωγείο, αυτή η ιστορία κάθε χρόνο με τους αναπληρωτές, αυτό είναι μια μορφή υποβάθμισης της προσφερόμενης δημόσιας εκπαίδευσης.

Αν, λοιπόν, έχουμε ανάγκη, όπως εσείς ομολογείτε, τόσες χιλιάδες, λέτε 38.000 εκπαιδευτικούς, δεν θα κάνουμε καμία πρόσληψη φέτος, κανένα διορισμό;

Άκουσα για τους 4.500 διορισμούς, που είχε κατοχυρώσει η Κυβέρνηση του ΣΥΡΙΖΑ, για την Ειδική Αγωγή. Σωστά, ακόμη να κάνετε, όμως, ίδρυση οργανικών θέσεων και ακόμη να κάνετε κατανομή των 4.500 νέων θέσεων, ανά βαθμίδα εκπαίδευσης. Ήταν έτοιμα όλα, στα συρτάρια των υπουργικών γραφείων. Να δεχθώ ότι θα το κάνετε αυτό. Μάλιστα. Οι 10.500 διορισμοί στη Γενική Παιδεία, που είναι; Πότε θα γίνουν;

Να φτάσω στο «κερασάκι». Πώς να γίνουν διορισμοί στη δημόσια εκπαίδευση, όταν το Προσχέδιο του Προϋπολογισμού μιλά για μείωση των δαπανών για την εκπαίδευση, κατά 0,1%; Είχαμε ανάγκη αύξησης των δαπανών και το Προσχέδιο μιλά για μείωση !

 Άρα, προτρέχω, όταν λέω ότι εδώ έχουμε ουσιαστικά υπονόμευση της δημόσιας εκπαίδευσης; Είμαι φθηνά αντιπολιτευτικός; Ακούσαμε και άλλα πράγματα για τα πανεπιστήμια.

Κύριε Διγαλάκη, μακάρι, να είναι όλα τα πανεπιστήμιά μας στον κατάλογο των 200 πρώτων πανεπιστημίων του κόσμου. Εντάξει, ρητορικό σχήμα ήταν αυτό. Έχουμε καλά πανεπιστήμια! Αυτό φαίνεται και από τις λίστες της διεθνούς κατάταξης, φαίνεται και από την αποδοχή των πτυχιούχων των ελληνικών πανεπιστημίων, που έχουμε στο εξωτερικό, φαίνεται και από την κοινή εμπειρία, από το γεγονός ότι τα παιδιά θέλουν να πάνε στα ελληνικά πανεπιστήμια, εκεί δίνουν τη μάχη να πάνε και όσα δεν μπορούν ή όσα έχουν άλλες οικονομικές και κοινωνικές προϋποθέσεις πηγαίνουν αλλού. Άρα, μη δυσφημούμε τα ελληνικά πανεπιστήμια. Είναι μεγάλος ο μόχθος, μεγάλη η προσπάθεια! Μπορούν να γίνουν καλύτερα; Μάλιστα! Αλλά, πώς θα γίνουν καλύτερα, όταν βάζετε εσείς τους όρους, που ανέφερα νωρίτερα, της υποχρηματοδότησης των πανεπιστημίων και στα μέτρα, τα οποία προτείνετε - δεν το αναφέρατε, αλλά μου το επιβεβαιώσατε εχθές, που κουβεντιάζαμε, προτείνετε τη σύνδεση αξιολόγησης πανεπιστημίων με κρατική επιχορήγηση, μερική, λέτε, εντάξει, «ολίγον έγκυος». Θα υποβαθμιστούν, δηλαδή, κάποια πανεπιστήμια από την κρατική επιχορήγηση, διότι κάποια αξιολόγηση, ασαφής, είναι η αλήθεια, δεν θα επιτρέπει την κρατική επιχορήγηση; Έτσι βοηθάμε στο να πάνε ψηλά, στις 200 πρώτες θέσεις, τα ελληνικά πανεπιστήμια; Με το να τα φτωχαίνουμε; Θα μπορούσα να αναφέρω και άλλα στοιχεία, που δείχνουν αυτή την προσπάθεια υποβάθμισης των πανεπιστημίων.

Μεταπτυχιακά. Καταλαβαίνω ότι οι καθηγητές θέλουν να πληρώνονται, χωρίς οροφή στα μεταπτυχιακά. Δε θέλουν να κάνουν δωρεάν μεταπτυχιακά, έστω και ένα, για να μπορούν να κάνουν και με πληρωμή άλλα, παρότι στο Πολυτεχνείο της Αθήνας, στο Μετσόβιο Πολυτεχνείο, στο Πάντειο Πανεπιστήμιο, στο Πανεπιστήμιο Ιωαννίνων, δεν πληρώνονται οι καθηγητές. Θεωρούν ότι τα μεταπτυχιακά είναι αρμοδιότητά τους και υποχρέωσή τους, στο πλαίσιο της συνολικής παρουσίας τους στο πανεπιστήμιο. Το δέχομαι αυτό, καμία αντίρρηση, αλλά ρωτώ: Ποιος θα πληρώσει τα χρήματα αυτά της αύξησης των μισθών; Ποιος; Γι' αυτό βάζαμε ένα θέμα ελέγχου των προϋπολογισμών από το Υπουργείο για τα μεταπτυχιακά. Τώρα, το καταργείτε αυτό. Ποιος θα πληρώσει; Δύο πηγές υπάρχουν: Η μία πηγή είναι ο κρατικός προϋπολογισμός - ποιος προϋπολογισμός, εδώ μειώνεται, όπως σας είπα - και η δεύτερη πηγή είναι τα χρήματα των πανεπιστημίων - ποια χρήματα πανεπιστημίων, από πού θα πληρώνονται τα μεταπτυχιακά; Μια τρίτη, που όλοι καταλαβαίνουμε, η οποία δεν είναι ακριβώς πηγή, αλλά είναι αφαίμαξη, είναι η εκτόξευση των διδάκτρων. Άρα, μεταπτυχιακά για λιγότερα παιδιά, γι’ αυτά που θα μπορούν να έχουν χρήματα.

Θα μπορούσα να πω και άλλα πράγματα, που, επαναλαμβάνω, είναι άσχημη αρχή για την Κυβέρνηση και πιστεύω - και δε θα αποφύγω να απαντήσω και σ' αυτό - ότι είναι λάθος να επικαλείστε τον «κακό ΣΥ.ΡΙΖ.Α.», για να δικαιολογήσετε το δικό σας κακό εαυτό, αφού δύο αρνήσεις δεν κάνουν μια κατάφαση.

Κοιτάξτε! Εμείς, με έργα και όχι με λόγια, ανορθώσαμε τη δημόσια εκπαίδευση. Θυμάμαι, ως Υπουργός Παιδείας, είχα τη δύσκολη επιλογή και αποστολή τα σχολεία να ανοίξουν όλα στην ώρα τους, μετά από δεκαπέντε συνεχή προβληματικά έτη - και πριν το Μνημόνιο και, βεβαίως, στο Μνημόνιο έγινε πάρτι! Θυμάστε τον κ. Λοβέρδο, ως Υπουργό Παιδείας, να ζητάει από τους συνταξιούχους να έρθουν, δωρεάν, να διδάξουν στα σχολεία, γιατί δεν είχε προσωπικό! Θυμάστε όλα αυτά, που είχαν γίνει. Εμείς, λοιπόν, ανορθώσαμε τα σχολεία, τη δημόσια εκπαίδευση, μέσα στο ζόφο των μνημονίων, όχι εκτός μνημονίων, με πολύ στενά δημοσιονομικά περιθώρια, ήταν στην ώρα τους όλοι οι καθηγητές, στην ώρα τους. όλα τα βιβλία και με λιγότερες πιστώσεις, με 22.000 πιστώσεις! Τώρα, με 34.000, που σας αφήσαμε και άλλες 3.000 – 4.000, που φέρατε εσείς, δεν μπορούν να αρχίσουν τα σχολεία, στην ώρα τους;

 Άκουσα επιχειρήματα. Στα δημοτικά, λέει, μειώθηκε ο αριθμός των παιδιών, κατά τμήμα. Βεβαίως, μειώθηκε και ορθώς, μειώθηκε, αλλά μειώθηκε και ο αριθμός των τμημάτων στα δημοτικά. Γιατί; Διότι έχουμε υπογεννητικότητα, έχουμε δημογραφικό πρόβλημα, γι' αυτό και ορθώς μειώθηκε ο αριθμός των παιδιών, είναι και παιδαγωγικά σωστό. Μα, εφέτος, βάλαμε την προσχολική τη διετή, θέλαμε 470 παραπάνω νηπιαγωγούς. Σωστά! Γι' αυτό είχαμε 2.000 πιστώσεις παραπάνω φέτος για δημοτικά και νηπιαγωγεία! 470 από τις 2.000, στην ώρα τους. Όμως, όχι τον Οκτώβρη! Στις 10 Σεπτεμβρίου, από την αρχή!

Είπατε και άλλα επιχειρήματα, τα οποία είναι δικαιολογίες. Είπατε, για το θέμα της Δευτεροβάθμιας Εκπαίδευσης, ότι υπήρξε η Ιστορία των κατευθύνσεων κ.λπ.. Ακούστε κάτι, δεν μας λείπουν κοινωνιολόγοι, σήμερα, που δημιουργούν τα κενά. Υπάρχει και αυτό το πρόβλημα, αλλά δεν είναι εκεί τα μεγάλα κενά στη Δευτεροβάθμια Εκπαίδευση. Φιλόλογοι και μαθηματικοί μας λείπουν, σε πολλά γυμνάσια και λύκεια.

 Είπατε επίσης για τα ολιγομελή. Και αυτό τι είναι; Δεν καταλαβαίνω. Όταν έχουμε, από 1.576 ολιγομελή, σε 2.265 στη γενική εκπαίδευση, αυτό τι είναι; Άθλος; Ή μήπως κακή διοίκηση της εκπαίδευσης;

 **ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** *Ομιλία εκτός μικροφώνου*

 **ΝΙΚΟΛΑΟΣ ΦΙΛΗΣ:** Επαναλαμβάνω, δεν είναι μόνο του προσανατολισμού. Δείτε το. Για τα τμήματα μιλάω, τα ολιγομελή.

 **ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Τα επτάωρα είναι;

 **ΝΙΚΟΛΑΟΣ ΦΙΛΗΣ:** Μην επαίρεστε, επειδή υπάρχει έκρηξη στον αριθμό των ολιγομελών. Χρειαζόμαστε ολιγομελή, εκεί που είναι αναγκαία. Όχι να κάνουμε τους εύκολους, για ψηφοθηρικούς λόγους και να υποκύπτουμε, σε συνδικαλιστικές πιέσεις. Εμείς δώσαμε αυτή τη μάχη στο Υπουργείο και είχαμε αριθμό ολιγομελών, που ανταποκρινόταν στην πραγματική κατάσταση. Για παράδειγμα στα ΕΠΑ.Λ. 1548, συν 10, είπατε μόνο φέτος. Πολύ λογικό. Συγκρουστήκαμε, για να το πετύχουμε αυτό. Όλοι ήθελαν ολιγομελή τμήματα, με δύο και τρία άτομα. Δεν τους ικανοποιήσαμε αυτήν την απαίτηση. Και συνδικαλιστικές πιέσεις υπήρξαν γι΄ αυτό το πράγμα. Δεν το ικανοποιήσαμε. Διότι τα χρήματα του ελληνικού λαού δεν είναι, για να σπαταλούνται μόνο στην εκπαίδευση. Είναι για να πιάνουν τόπο, με σωστές επιλογές και αυτό κάναμε. Αυτό και εσείς αναγκάζεστε να το αναγνωρίσετε, έστω και αν σήμερα λέτε αυτά που λέτε.

 Το φοβερό θέμα των ποινών. Για πηγαίνετε να πιάσετε δουλειά στις Κυκλάδες ! Θα βρείτε εύκολα διαμέρισμα; Θα βάλουμε ποινές στους αναπληρωτές, δύο χρόνια αποκλεισμό από τους πίνακες, επειδή δεν μπορούν να βρουν σπίτι οι άνθρωποι να μείνουν στις Κυκλάδες; Εύκολα μιλάμε, πολύ εύκολα.

Κοιτάξτε - και με αυτό τελειώνω. Εμείς θα συμμετέχουμε στη διαδικασία του διαλόγου. Εδώ είναι ο χώρος, αυτή η Επιτροπή. Να έρθουν φορείς και εμπειρογνώμονες. Στη Βουλή, λοιπόν. Ταυτοχρόνως, είναι και έξω στην κοινωνία, με τους γονείς, με τους φοιτητές και τους μαθητές. Θέλουμε διάλογο για την εκπαίδευση, με όρους κοινωνίας και κινητοποιήσεις των νέων παιδιών, που δεν είναι καθοδηγούμενες, όπως σπεύσατε να πείτε. Είναι κινητοποιήσεις, οι οποίες υποκινούνται από τα προβλήματα, τα οποία, πράγματι, υπάρχουν και δυστυχώς, στην αρχή της χρονιάς, βρήκαμε και περισσότερα. Είναι κινητοποιήσεις ελπιδοφόρες. Μην βιαστείτε, λοιπόν, να τις καταδικάσετε, συναντηθείτε μαζί τους, συνεργαστείτε μαζί τους. Χωρίς τα παιδιά αυτά, δεν υπάρχει μέλλον στην εκπαίδευση και στη χώρα, διότι το σχολείο υπάρχει, κυρίως και πρωτίστως, για τη νέα γενιά.

Με αυτή την έννοια, εμείς θα συμμετέχουμε στο διάλογο και μέσα και έξω από τη Βουλή. Πιστεύω ότι και εσείς θα καταλάβετε, ότι δεν υπάρχει εχθρός λαός ή παιδιά, τα οποία εχθρεύονται την προσπάθεια της Κυβέρνησης στην εκπαίδευση. Υπάρχουν νέοι, γονείς, που αγωνιούν και αξιώνουν - και ορθώς αξιώνουν. Όσα πετύχαμε, ως Κυβέρνηση του ΣΥΡΙΖΑ, για τα οποία είμαστε υπερήφανοι, στο χώρο της εκπαίδευσης, ξέρουμε, ότι μερικά πρέπει να αλλάξουν. Συμμετέχουμε, για να αλλάξουν κιόλας. Γιατί να αλλάξουν; Όχι μόνο, γιατί δεν είμαστε αλάνθαστοι, αλλά γιατί έχουμε μια νέα φάση, σήμερα. Βγήκαμε από τα μνημόνια, θέλουμε από το σχολείο της κρίσης να πάμε στο σχολείο της ανάπτυξης και συνεπώς, πρέπει να υπάρξουν πολλές και σημαντικές αλλαγές. Αλλά, όχι για την υποβάθμιση της εκπαίδευσης, όχι για ένα μικρό φτωχό υποβαθμισμένο και αυταρχικό πανεπιστήμιο. Εκεί, θα μας βρείτε, απέναντι. Σας ευχαριστώ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Γρηγοριάδης.

 **ΚΛΕΩΝ ΓΡΗΓΟΡΙΑΔΗΣ:** Κυρίες και κύριοι Βουλευτές, σε γενικές γραμμές, η παιδεία για εμάς δεν αποτελεί, σε καμία περίπτωση, εφόδιο για επαγγελματική αποκατάσταση, αλλά ισόβιο συνοδοιπόρο, στην άνθηση της ιδιαίτερης προσωπικότητας του καθενός μας. Η παιδεία, όπου στον κόσμο και αν ιδιωτικοποιήθηκε και θεωρήθηκε, ως επένδυση, για την ανάπτυξη ανθρωπίνου κεφαλαίου – εν τω μεταξύ, καταπληκτικοί όροι αυτοί, «επένδυση σε ανάπτυξη ανθρωπίνου κεφαλαίου» – όπου, λοιπόν και αν συνέβη αυτό, η ιδιωτικοποίηση στον τομέα της παιδείας, ουσιαστικά, οδήγησε στην υπερχρέωση στους φοιτητές και στην εξάλειψη της κοινωνικής κινητικότητας. Δηλαδή, της δυνατότητας να ανελιχθείς κοινωνικά, αφού οι σπουδές με ζήτηση, όπως, για παράδειγμα, είναι οι σπουδές στη Νομική ή στην Ιατρική Σχολή, σε χώρες με ιδιωτικοποιημένη παιδεία, κοστίζουν υπέρογκα. Για παράδειγμα, στις Ηνωμένες πολιτείες της Αμερικής, το πτυχίο Ιατρικής κοστίζει σήμερα μισό εκατομμύριο δολάρια ! Δεν χρειάζεται να εξηγήσουμε το προφανές, ότι κανένας φτωχός άνθρωπος δεν μπορεί να γίνει γιατρός στις Η.Π.Α. !

Η παιδεία θα πρέπει να είναι, κατά τη γνώμη μας, δικαίωμα και όχι προνόμιο.

Θα αναφερθώ, τώρα, σε κάποια σημεία από το πρόγραμμά μας. Το ΜέΡΑ25 θεωρεί ότι η υποβάθμιση της παιδείας και της μόρφωσης, στη χρεοδουλοπαροικία μας, μετά από τρία μνημόνια, είναι τόσο βαθιά πλέον και οι ρίζες της τόσο δυνατές, που θα συμφωνήσουμε με την κυρία Υπουργό, καμιά κυβέρνηση δεν μπορεί να φέρει τη μορφωτική επανάσταση, που απαιτείται. Τουλάχιστον, οκτώ παθογένειες απαιτούν, κατά τη γνώμη μας, υπερκομματική προσέγγιση, που να υπερβαίνει τις εντός και εκτός Βουλής κομματικές αντιπαραθέσεις μας.

Πρώτη παθογένεια: Η αταβιστική σχεδόν προσκόλληση μαθητών, φοιτητών και των οικογενειών τους στο θεσμό του φροντιστηρίου, ακόμη και όταν είναι ξεκάθαρο ότι, σε κάποιες περιπτώσεις, σε κάποια συγκεκριμένα φροντιστήρια, στην πλειοψηφία του, αυτός ο θεσμός δεν προσφέρει απολύτως τίποτα.

Δεύτερη παθογένεια: Ο εθισμός της κοινωνίας, στην παθητική αναπαραγωγή πληροφοριών, την οποία μάλιστα ταυτίζει, με την αντικειμενική αξιολόγηση των νέων μας.

Τρίτη παθογένεια: Η σχετική αδιαφορία της κοινωνίας μας, για την ποιότητα της μόρφωσης, που αποκτούν τα παιδιά μας από το σχολείο και τα πανεπιστήμια, σε σχέση με το διακαή πόθο για τα εν τέλει απαξιωμένα απολυτήρια και πτυχία.

Τέταρτη παθογένεια: Ζούμε σε μια κοινωνία, που αγνοεί την ειδοποιό διαφορά της πληροφορίας από τη δεξιότητα, της εκπαίδευσης από τη μόρφωση και της γνώσης τελικά από τη σοφία.

Πέμπτη παθογένεια - και θα δείτε ότι δεν έχουμε καθόλου εμμονές, με αυτή την πέμπτη παθογένεια, που σημειώνουμε: Αριστερές φοιτητικές παρατάξεις. Είναι παθογένεια και αυτό. Αριστερές φοιτητικές παρατάξεις, οι οποίες, με τη στάση τους, εμμένουν στα εργασιακά δικαιώματα, τα οποία είναι αδύνατον να αποδώσουν στα πανεπιστήμια, εντός ενός καπιταλιστικού συστήματος, το οποίο συστηματικά γεννά την ανεργία και την υποαπασχόληση. Αν κάτι τέτοιο ήταν δυνατόν, τότε, γιατί να εναντιωνόμαστε στον καπιταλισμό;

Έκτη παθογένεια: Οι συντηρητικές φοιτητικές παρατάξεις, από την άλλη πλευρά, οι οποίες μιλούν για την αριστεία, όταν επενδύουν, ταυτοχρόνως, στη συναλλαγή και συμπράττουν με καθηγητές και συμφέροντα, που αναπαράγουν την αναξιοκρατία.

 Έβδομη παθογένεια: Οι χαμηλόμισθοι καθηγητές, που υποστηρίζουν παρασιτικά ερευνητικά προγράμματα, τα οποία τελικά νομιμοποιούν τους χαμηλούς μισθούς τους, αλλά παράλληλα, τους προστατεύουν και από τον ανταγωνισμό καθηγητών, που θα έρχονταν από το εξωτερικό, αν οι αμοιβές ήταν υψηλότερες.

Όγδοη παθογένεια: Η κυριαρχία μιας στρεβλής έννοιας αξιοκρατίας, που, ουσιαστικά, συγκαλύπτει την πραγματικότητα, ότι τελικά προκόβουν τα προνομιούχα παιδιά, στη βάση μιας στυγνής ταξικής αναπαραγωγής.

Όλες αυτές οι παθογένειες απαιτούν, κατά τη γνώμη μας, τη δημιουργία ενός μακρόπνοου, αποκομματικοποιημένου, εντελώς, Εθνικού Συμβουλίου, το οποίο θα σχεδιάζει και θα προτείνει στη Βουλή περιοδικές μεταρρυθμίσεις, στο χώρο της παιδείας, όπου και όταν αυτές χρειάζονται.

Το ΜέΡΑ25 θα θεσμοθετήσει Διαβουλευτικό Συμβούλιο Κληρωτών και Εκλεγμένων Πολιτών, εμείς αυτά τα ονομάζουμε «ΔΙΑΣΚΕΠ Μόρφωσης και Εκπαίδευσης». Το ΔΙΑΣΚΕΠ Μόρφωσης και Εκπαίδευσης θα χαράσσει την πολιτική για την παιδεία, μέσα από συνεχή αποκομματικοποιημένο διάλογο, στον οποίο θα συμμετάσχουν πολίτες, πέραν των συντεχνιών ή των κομμάτων. Για να εξασφαλισθεί η ακηδεμόνευτη λειτουργία του ΔΙΑΣΚΕΠ Μόρφωσης και Εκπαίδευσης, τα μέλη του θα αποτελούνται από 300 πολίτες εκ των οποίων οι 100 θα επιλέγονται, με κλήρωση, από τους ενεργούς εκπαιδευτικούς της χώρας, 30 νηπιαγωγοί, 30 από τα δημοτικά, 30 από τα γυμνάσια και τα λύκεια και 30 από τα πανεπιστήμια. Οι 100 θα επιλέγονται, με κλήρωση, από το συνολικό πληθυσμό της χώρας, όλοι τους, με κυλιόμενες διετείς θητείες, ενώ οι υπόλοιποι 100 θα ορίζονται από τα κοινοβουλευτικά Κόμματα, ανάλογα με την εκλογική τους δύναμη. Οι 300 αυτοί θα εκλέγουν το 9μελες προεδρείο του ΔΙΑΣΚΕΠ Μόρφωσης και Εκπαίδευσης, αποτελούμενο από τρία μέλη της καθεμίας εκ των τριών εκατοντάδων. Κάθε τρίμηνο, το ΔΙΑΣΚΕΠ Μόρφωσης και Εκπαίδευσης θα συγκαλείται για εντατική τριήμερη συνδιάσκεψη, που, κάθε φορά, θα αφορά ένα συγκεκριμένο θέμα. Γι' αυτό το θέμα θα εισηγούνται προτάσεις πολιτικής οι εκπρόσωποι στα ΔΙΑΣΚΕΠ Μόρφωσης και Εκπαίδευσης της Κυβέρνησης και των αντιπολιτευόμενων Κομμάτων, καθώς και ειδικοί, που θα υποστηρίζουν τις θέσεις στους, ενώ τα μέλη του ΔΙΑΣΚΕΠ Μόρφωσης και Εκπαίδευσης θα μπορούν να θέτουν ερωτήματα, να αντιπροτείνουν πολιτικές κ.λπ.. Στο τέλος της διάσκεψης, στη βάση της εμπεριστατωμένης συζήτησης, το ΔΙΑΣΚΕΠ Μόρφωσης και Εκπαίδευσης θα λαμβάνει συγκεκριμένες αποφάσεις. Η Κυβέρνηση, τότε, θα δύναται να τις καταθέσει προς ψήφιση στη Βουλή, εφόσον συμφωνεί με αυτές. Σε αντίθετη περίπτωση, δηλαδή, αν δεν συμφωνεί και το ΔΙΑΣΚΕΠ Μόρφωσης και Εκπαίδευσης και καταλήξει στην ίδια απόφαση, μετά από μια διετία, τότε πια η Κυβέρνησή μας θα υποχρεούται να την καταθέσει στη Βουλή, ακόμη και αν διαφωνεί με αυτή, όπου θα χρειάζεται πλέον και ενισχυμένη πλειοψηφία, για να γίνει νόμος του κράτους η εισήγηση του ΔΙΑΣΚΕΠ Μόρφωσης και Εκπαίδευσης. Σας ευχαριστώ.

**ΓΕΩΡΓΙΟΣ ΣΠΥΛΙΟΣ (Πρόεδρος της Επιτροπής):** Το λόγο έχει η κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε. Χαιρετίζουμε και εμείς, με τη σειρά μας, τη σημερινή πρώτη συνεδρίαση, με ενημέρωση, της Επιτροπής Μορφωτικών, μετά από 3,5 μήνες. Αριθμός ρεκόρ, φυσικά, δεν έχει ξανασυμβεί κάτι τέτοιο και θεωρούμε ότι πολύ καλά κάνει η ηγεσία του Υπουργείου να παρουσιάσει σήμερα έναν μικρό απολογισμό για το ό,τι μέχρι σήμερα έχουμε ζήσει, με διατάξεις, μέσα σε άσχετα νομοσχέδια, διατάξεις, οι οποίες είχαν αποσπασματικό χαρακτήρα και πολύ μεγάλη προχειρότητα. Θα σας αναφέρω μια, η οποία με έχει εντυπωσιάσει ιδιαιτέρως. Θέλατε να αλλάξετε τη διάταξη για τους σημαιοφόρους και το ένα τμήμα της ήρθε στο νομοσχέδιο του Υπουργείου Υγείας, σε ό,τι αφορούσε τους σημαιοφόρους και το άλλο, που αφορούσε τους παραστάτες, ήρθε στο νομοσχέδιο του Υπουργείου Ανάπτυξης ! Αν αυτό έχει κάποια λογική για εσάς, πείτε την και σε εμάς. Εφτά νομοθετικές βελτιώσεις, μόνο σε ένα άρθρο, που αφορούσε τα κολέγια και πώς θα υπάρχει ισοτιμία των πτυχίων.

 Αυτά όλα είναι μικρές λεπτομέρειες, που κάνουν, όμως, μια εικόνα και η εικόνα είναι ότι μέχρι σήμερα, η Επιτροπή αυτή όφειλε να έχει συνεδριάσει από μόνη της, να συζητήσει εξαντλητικά, ακόμη και τις αποσπασματικές διατάξεις, για να μπορέσουμε όλοι μας να έχουμε ένα βήμα. Δεν είναι τυχαίο ότι στα νομοσχέδια, που προηγήθηκαν, μέλη της Επιτροπής μας δεν πήραν καν το λόγο και η υποφαινόμενη είναι μια τέτοια περίπτωση. Επομένως, δεν προλάβαμε να σας πούμε ποια είναι η θέση μας για τα κολέγια, ποια είναι θέση μας για τα μεταπτυχιακά, τι προτείνουμε για τα Πρότυπα και Πειραματικά.

 Πιστεύουμε, λοιπόν, ότι ξεκινώντας ο διάλογος θα μας δοθεί η ευκαιρία να ακούσουμε τόσο την Κυβέρνηση, αλλά να ακούσουμε και το ΣΥΡΙΖΑ, ο οποίος σήμερα είναι στη θέση να απολογείται για το τι έχει αφήσει στο κομμάτι της εκπαίδευσης, που είναι μια πολιτική ιδεοληπτική, δυστυχώς, μηδενιστική και συντεχνιακή. Εμείς, ως Κίνημα Αλλαγής, θεωρούμε ότι τόσο η εκπαίδευση όσο και η παιδεία είναι εθνικό θέμα και ως εθνικό θέμα είναι υψίστης προτεραιότητας για εμάς. Η καταστροφική διακυβέρνηση, που προϋπήρχε, τα 3,5 – 4,5 χρόνια των ΣΥΡΙΖΑ-ΑΝΕΛ, δυστυχώς, άφησε μια υποβαθμισμένη παιδεία, χωρίς κίνητρα και ποιότητα εκπαίδευσης και έχω την αίσθηση ότι η καταστροφή αυτή δεν έχει εκτιμηθεί, σε όλο της το μέγεθος. Είναι, λοιπόν, πεδίο δόξης λαμπρό, από τη σημερινή ηγεσία του Υπουργείου το πώς θα διαχειριστεί τον εθνικό διάλογο. Εάν, δηλαδή, θα καταλήξει να είναι προσχηματικός, όπως έγινε όλη την προηγούμενη περίοδο ή θα είναι ουσιαστικός.

 Έχουμε πάρα πολλά σημεία, με τα οποία μπορούμε να συμφωνήσουμε και άλλα τόσα, με τα οποία διαφωνούμε. Θεωρούμε, όμως, πρωταρχική σημασία για εμάς και το έχουμε θέσει και κατ' ιδίαν, την επανίδρυση του Εθνικού Συμβουλίου Παιδείας, το περίφημο Ε.ΣΥ.Π., το οποίο η προηγούμενη Κυβέρνηση θεώρησε ότι δεν έχει καμία λογική να υπάρχει και σαν ένα άχρηστο όργανο, το κατήργησε. Εμείς, λοιπόν, πιστεύουμε ότι εκεί μόνο μπορεί να γίνει ουσιαστικός, επιστημονικός και τεκμηριωμένος διάλογος και με τον τρόπο αυτόν θεωρούμε ότι και η Επιτροπή μας θα μπορέσει να διευκολυνθεί, ώστε να έχουμε ένα καλύτερο αποτέλεσμα και μια καλύτερη ποιότητα στις συνεδριάσεις μας και φυσικά, εκεί μπορούν να διαμορφωθούν, κάτω από τις καλύτερες προϋποθέσεις, συγκλίσεις και συναινέσεις.

 Όταν μίλησα για αποσπασματικές ρυθμίσεις, άλλο ένα δείγμα του κατακερματισμού είναι και ο κατακερματισμός, που έχει υπάρξει, στον ενιαίο χώρο εκπαίδευσης και έρευνας. Θεωρούμε ότι είναι κάτι, το οποίο, με πολύ κόπο, κατακτήθηκε. Έδινε τη δυνατότητα να υπάρχουν πιο ολοκληρωμένες στρατηγικές και νομίζω ότι η πρόκληση των καιρών επιβάλλει να ξαναδεί η Κυβέρνηση τον ενιαίο χώρο παιδείας, έρευνας και καινοτομίας.

Πάμε τώρα σε αυτά, τα οποία ακούστηκαν, σήμερα. Βλέπω ότι η Κυβέρνηση έχει κατά νου να συνεχίσει την αποσπασματικότητα της νομοθέτησης. Πάλι θα έχουμε νομοθετήματα, με διάσπαρτες διατάξεις. Και το πρώτο, το οποίο θα έρθει, ως νομοσχέδιο, θα είναι ένα νομοσχέδιο, που θα αφορά την Τριτοβάθμια Εκπαίδευση. Και η ερώτησή μας είναι: Γιατί πάντα πρέπει να ξεκινάμε λάθος; Γιατί πάντα πρέπει να ξεκινάμε από το τέλος;

Εμείς θεωρούμε ότι σε μια εποχή, που οι προκλήσεις οι διεθνείς είναι τεράστιες και οι ανάγκες επίσης, το σύστημα εισαγωγής στα πανεπιστήμια και γενικά ο χώρος της Τριτοβάθμιας θα πρέπει να είναι η κατάληξη αυτής της κουβέντας. Θα πρέπει, πρώτα, να δούμε τι μαθαίνουν τα παιδιά μας στο Γενικό Λύκειο, το Επαγγελματικό Λύκειο. Τι μαθαίνουν στην Πρωτοβάθμια Εκπαίδευση. Και μετά, μπορούμε να ανοίξουμε όποια κουβέντα θέλετε, έχοντας, όμως, δομήσει, ένα σχέδιο. Η στρατηγική αυτό επιτάσσει. Να ξεκινήσει κανείς από την προσχολική αγωγή. Να δει Πρωτοβάθμια, Δευτεροβάθμια και να καταλήξει στην Τριτοβάθμια Εκπαίδευση.

Κάθε φορά, κάθε καινούργια Κυβέρνηση έχει, ως στόχο, να τα αλλάξει όλα στην Τριτοβάθμια. Λες και αυτό είναι αυτοσκοπός για κάθε Κυβέρνηση, που έρχεται.

Εμείς, λοιπόν, σε ό,τι αφορά στο πως δομείται αυτή η ιστορία, θεωρούμε ότι πρέπει να ξεκινήσουμε από την αρχή. Θεωρούμε ότι το Λύκειο δεν πρέπει να είναι προθάλαμος στα Α.Ε.Ι., δεν πρέπει να χάσει το μορφωτικό του ρόλο και το χαρακτήρα. Μιλάμε για εθνικό απολυτήριο, μιλάμε για Τράπεζα Θεμάτων. Όμως, αυτό όλο απαιτεί πολλή δουλειά, αλλαγή προγραμμάτων, αλλαγή διδακτικής μεθοδολογίας και φυσικά κρίσιμο και η επιμόρφωση των εκπαιδευτικών.

Και θέλω να τελειώσω, λέγοντας ότι όταν πας να ανοίξεις μια ατζέντα για θέματα εκπαίδευσης, κοιτάς, πρώτα απ' όλα, τι συμβαίνει στο διεθνή περίγυρο και στη συνέχεια, έρχεσαι και βλέπεις πως θα ισχυροποιηθεί η χώρα και η ελληνική κοινωνία, μέσα σε αυτόν τον ανταγωνισμό. Δηλαδή, ποιες είναι οι αλλαγές, ποιες είναι οι μεταρρυθμίσεις, που θα πρέπει να γίνουν, ξεκινώντας από τις μικρές βαθμίδες; Ποιες είναι οι δομές και λειτουργίες του εκπαιδευτικού συστήματος; Ποιο είναι το περιεχόμενο; Ποιες οι μεθοδολογίες διδασκαλίας; Ποια τα προγράμματα σπουδών; Οι υποδομές; Οι εκπαιδευτικοί; Δηλαδή, πολύ απλά, τι εκπαιδευτικούς θέλουμε; Πώς τους επιμορφώνουμε; Πώς τους υποστηρίζουμε; Πώς τους καθοδηγούμε;

Και θέλετε να σας πω και άλλα θέματα; Δεν θα ανοίξουμε, επιτέλους, το θέμα της διοίκησης της εκπαίδευσης; Δε θα μπορέσουμε, επιτέλους, να δούμε, κάθε φορά, που αρχίζει η σχολική χρονιά, μόνιμες οργανικές θέσεις, για να μην έχουμε αυτό το τεράστιο πρόβλημα με τους αναπληρωτές, με τους ανθρώπους, οι οποίοι χρειάζεται να φεύγουν από την ιδιαίτερη πατρίδα τους χιλιόμετρα ολόκληρα και στο τέλος τους λέμε κιόλας, ότι σε προσλήψεις δεν μπορούν να έχουν μια ιδιαίτερη πριμοδότηση, ώστε να σταματήσει αυτός ο μεγάλος βραχνάς που λέγεται «αναπληρωτές»;

Αναλυτικά προγράμματα. Δεν πρέπει να είναι πιο σύγχρονα στα σχολεία μας;

Ολοήμερο. Καινοτομίες στην πρωτοβάθμια και δευτεροβάθμια εκπαίδευση.

Μπούλινγκ. Μεγάλα θέματα. Και μπούλινγκ όχι μόνο των παιδιών, αλλά βλέπετε, τελευταία και των εκπαιδευτικών.

Τι θα γίνει με τους ΕΔΙΠ;

Ανοίγω διάφορα θέματα, διότι η σημερινή κουβέντα, έτσι και αλλιώς, είναι άναρχη. Έτσι και αλλιώς, είναι αποσπασματική.

Και μια μικρή σημείωση. Θα ήταν καλό, κυρία Υπουργέ, εφόσον ξεκινήσατε το διάλογο με τα Κόμματα, να έχετε ολοκληρώσει έναν πρώτο γύρο. Να έχουμε όλοι την ευκαιρία να κάνουμε μια κατ' ιδίαν κουβέντα με την πολιτική Ηγεσία του Υπουργείου και μετά να συγκληθεί η Επιτροπή Μορφωτικών, για να είμαστε τουλάχιστον όλοι, με τον ίδιο τρόπο, ενημερωμένοι και για πράγματα, τα οποία θα λεγόντουσαν σε μια κατ' ιδίαν συνάντηση. Αλλά και να είμαστε πιο προετοιμασμένοι για τη σημερινή κουβέντα που θα γίνει εδώ.

Και θέλω να πω ότι ή ο διάλογος είναι προσχηματικός και προχωράτε σε ό,τι αλλαγές θέλετε ή αν φέρνετε, όντως, δευτερεύουσας σημασίας θέματα να λύσετε, προωθείτε αλλαγές και απλώς κάνετε επικοινωνιακή πολιτική. Αυτά και τα δύο μαζί, στην ίδια εικόνα, δεν μπορούν να υφίστανται. Άρα, θα μας πείτε ποιο από τα δύο είναι πραγματικό;

Διότι, μέχρι σήμερα, έχουμε βαρύγδουπους τίτλους από πετυχημένα προγράμματα του παρελθόντος, αλλά τους λείπει ένα και βασικό: Tο περιεχόμενο. Και αυτό περιμένουμε, σε αυτή την Επιτροπή, τουλάχιστον και θα το ακούσουμε και θα έχουμε τη δυνατότητα να πούμε την άποψή μας.

Για μεταπτυχιακά, Πρότυπα σχολεία και όλα αυτά, στην πορεία, διότι έχουμε πάρα πολλά να πούμε. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε πολύ, κυρία Κεφαλίδου.

Το λόγο έχει ο κ. Δελής.

**ΙΩΑΝΝΗΣ ΔΕΛΗΣ:** Σας ευχαριστώ πολύ, κύριε Πρόεδρε. Κυρίες και κύριοι Βουλευτές, νομίζω ότι δεν υπάρχει, στη μεταπολιτευτική τουλάχιστον πολιτική ιστορία, Κυβέρνηση, η οποία να μην χρησιμοποίησε το γνωστό «παραλάβαμε χάος». Το ακούσαμε και σήμερα εδώ, από την πολιτική ηγεσία του Υπουργείου Παιδείας, χρησιμοποιείται από όλες τις κυβερνήσεις, χρησιμοποιήθηκε κατά κόρον και από την προηγούμενη. Αυτή η δικαιολογία χρησιμοποιείται στο πρώτο διάστημα της κυβερνητικής τους θητείας και χρησιμοποιείται ακριβώς, για να δικαιολογήσουν και για να αποσείσουν τις δικές τους ευθύνες από το ότι τα προβλήματα, όχι μόνο παραμένουν, αλλά και οξύνονται.

Ένα δεύτερο, ιδιαίτερα στο χώρο της Παιδείας, που ευδοκιμεί, είναι αυτός ο περιβόητος «διάλογος». Δεν υπήρξε κυβέρνηση από τη Μεταπολίτευση, η οποία να μην προχωρήσει σ’ αυτόν τον «Διάλογο για την Παιδεία», τον «Εθνικό Διάλογο για την Παιδεία» και ούτω καθεξής.

Ενίοτε, βέβαια, αυτός ο διάλογος διεξάγεται με γκλόμπς και χημικά και αυτή είναι μια τακτική, που χρησιμοποιήθηκε και πάλι από όλες τις κυβερνήσεις - προχθές από τη σημερινή, αλλά και πριν από λίγους μήνες, από την Κυβέρνηση του ΣΥΡΙΖΑ - και γι' αυτό ακούμε, με έκπληξη εδώ, τον εκπρόσωπο του ΣΥΡΙΖΑ να συμβουλεύει την Κυβέρνηση να ακούει τους αγώνες των φοιτητών και όλων αυτών, που διαμαρτύρονται, όταν και η Κυβέρνηση του ΣΥΡΙΖΑ δεν δίστασε, σε πάρα πολλές περιπτώσεις, είτε έξω από το Υπουργείο Παιδείας, είτε έξω από τη Βουλή, να χρησιμοποιήσει τη βία και την καταστολή! Μερικές φορές, μάλιστα και με ιδιαίτερα άγριο τρόπο.

Έρχομαι τώρα σε πιο συγκεκριμένα ζητήματα, που τέθηκαν, από την ενημέρωση, που έκανε η πολιτική ηγεσία, ξεκινώντας από την Προσχολική Αγωγή και την περιβόητη υποχρεωτικότητα της.

Το είχαμε πει, από την πρώτη στιγμή, που ψηφιζόταν αυτή η διάταξη, από την Κυβέρνηση του ΣΥΡΙΖΑ, ότι χωρίς υποδομές, χωρίς χρηματοδότηση και χωρίς, τέλος πάντων, ένα σχέδιο ανέγερσης υποδομών, το να πας και να λες ότι θα εφαρμόσεις την υποχρεωτική δίχρονη Προσχολική Αγωγή αποτελεί κοροϊδία. Δεν διαψευστήκαμε, δυστυχώς, επιβεβαιωθήκαμε, αφού απέχει πάρα πολύ η σημερινή κατάσταση, στην Προσχολική Αγωγή από μια προσχολική αγωγή, η οποία θα γίνεται, με σύγχρονους όρους και με τις κατάλληλες, βεβαίως, παιδαγωγικές προϋποθέσεις.

Τι να πούμε; Να πούμε για τα εκατοντάδες ή μπορεί και τα χιλιάδες προνήπια, τα οποία αναγκάζονται οι γονείς τους να τα μετακινήσουν, χιλιόμετρα επί χιλιομέτρων, μακριά από το σπίτι τους, για να πάνε σε ένα δημόσιο νηπιαγωγείο;

Να πούμε για τα υπερπληθή τμήματα, όταν οι ίδιες οι κυβερνήσεις κουρελιάζουν τις δικές τους νομοθεσίες και τα 22 παιδιά τα κάνουν 25 ή και παραπάνω από 25;

Να πούμε για νήπια – και θα ήθελα να προσέξετε, μιλάω για νήπια – δηλαδή, για παιδιά τεσσάρων, πέντε ή και έξι χρόνων, να είναι στοιβαγμένα σε ακατάλληλους χώρους, σε αποθήκες, σε αίθουσες εκδηλώσεων, σε κοντέινερς, προκειμένου να εφαρμοστεί αυτή η υποχρεωτική Προσχολική Αγωγή;

Δεν νομίζουμε ότι είναι συνθήκες 21ου αιώνα, για την Προσχολική Αγωγή.

Από την άλλη, δεν νομίζουμε ότι μπορεί και να επαίρεται η σημερινή Κυβέρνηση για το ότι κατάφερε – όπως μας είπε η κυρία Υπουργός – να μειωθούν αρκετά οι Δήμοι, οι οποίοι δεν θα μπορούσαν να συμμετέχουν στη φετινή δεύτερη χρονιά εφαρμογής της υποχρεωτικότητας της Προσχολικής Αγωγής και μόνον 13 Δήμοι δεν κατάφεραν, αλλά αυτό, που κατάφεραν οι προηγούμενοι, έγινε με τους όρους, που, προηγουμένως, ανέφερα.

Τέλος πάντων, επειδή η επόμενη χρονιά είναι πολύ κοντά μας, αυτοί οι Δήμοι, που απέμειναν, για να εφαρμοστεί, δεν είναι τυχαίο, ότι είναι από τους μεγαλύτερους Δήμους, όπως ο Δήμος της Αθήνας ή ο Δήμος Θεσσαλονίκης.

Από όσο τουλάχιστον γνωρίζω εγώ για το Δήμο Θεσσαλονίκης, με επίσημη ανακοίνωση της νέας Δημοτικής Αρχής, για να εφαρμοστεί, στοιχειωδώς, η υποχρεωτικότητα της Προσχολικής Αγωγής, απαιτούνται 80 νέες αίθουσες νηπιαγωγείου. Προσέξτε, μιλάμε για αίθουσες, ενώ θα έπρεπε να μιλάμε για χώρους προσχολικής αγωγής, δηλαδή, για να έχουν τις κατάλληλες αυλές, να έχουν τους κατάλληλους χώρους και δεν είναι οι τέσσερις τοίχοι μονάχα για να μπούνε 20 νήπια και μία νηπιαγωγός !

Σχετικά με τους εκπαιδευτικούς στα σχολεία, δεν χρειάζεται να αναφερθώ, νομίζω το θέμα έχει εξαντληθεί και αυτή η συζήτηση για τους διορισμούς προκαλεί οργή στον εκπαιδευτικό κόσμο. Διορισμοί έχουν να γίνουν μία δεκαετία, περίπου. Όλες οι Κυβερνήσεις έταζαν, η Κυβέρνηση Σαμαρά έταξε 10.000 διορισμούς, ο κ. Φίλης έταξε 15.000-20.000 διορισμούς, ο κ. Γαβρόγλου έταξε 20.000, 4.500 στην Ειδική Αγωγή, ακόμη δεν έχει γίνει ούτε ένας, ούτε ένας και αυτοί οι 4.500 διορισμοί στην Ειδική Αγωγή είναι μια «σταγόνα στον ωκεανό», κυριολεκτικά, των τεράστιων ελλείψεων, σε αυτόν τον ιδιαίτερα ευαίσθητο χώρο της Εκπαίδευσης – θα αναφερθώ σε αυτό εκτενέστερα παρακάτω.

Επειδή το ζήτημα μας απασχολεί και εμάς πάρα πολύ και επειδή ειπώθηκε από την κυρία Ζαχαράκη το ποσό γρήγορα έγιναν φέτος οι προσλήψεις των αναπληρωτών, για την πρώτη και τη δεύτερη φάση και για την τρίτη φάση, η οποία θα γίνει μέσα Νοέμβρη- προσέξτε, είμαστε τέλη Οκτώβρη, τα σχολεία ήδη λειτουργούν επί δύο μήνες, χωρίς να έχουν καλυφθεί τα εκπαιδευτικά κενά. Δεν νομίζω ότι πρέπει να είμαστε και ιδιαίτερα υπερήφανοι γι' αυτό, αλλά με βάση τα στοιχεία του Υπουργείου, πέρσι, τη χρονιά 2018-2019, έγιναν 31.292 προσλήψεις. Εντωμεταξύ, το καλοκαίρι που μας πέρασε, αποχώρησαν από την Εκπαίδευση για διάφορους λόγους - κυρίως για λόγους συνταξιοδότησης - 2.381 εκπαιδευτικοί και αυτά είναι επίσημα στοιχεία. Αυτό σημαίνει ότι τα κενά, που θα έπρεπε να καλυφθούν ήταν 33.673 - και λέμε γι΄ αυτά τα κενά και τα υπολογίζουμε, με βάση τον τρόπο που τα υπολογίζει και το Υπουργείο, ενώ δεν θα έπρεπε, με υπερπληθή τμήματα και ούτω καθεξής. Στην πραγματικότητα, μιλάμε, τουλάχιστον για 35.000 κενά, ίσως και 38.000, όπως ακούστηκε, πριν από λίγο και μέχρι σήμερα οι διορισμοί, που έχουν γίνει, είναι 26.000 περίπου αναπληρωτές. Αυτό σημαίνει ότι απαιτούνται άλλες 10.000, τουλάχιστον, προσλήψεις, για να λειτουργήσουν τα σχολεία, στοιχειωδώς.

Ακούσουμε, με προσοχή, την κυρία Ζαχαράκη, απέφυγε επιμελώς να αναφερθεί σε συγκεκριμένο αριθμό και αυτό, βεβαίως, μας ανησυχεί, αλλά, για να δώσω και μια εικόνα για τα κενά, σήμερα και για την πραγματικότητα, για να μην μιλάμε μόνο με νούμερα, να πούμε ότι αυτά τα κενά δεν είναι σκέτοι αριθμοί, είναι κλειστά ολοήμερα Δημοτικά, κλειστά ολοήμερα Νηπιαγωγεία, είναι κλειστά Τμήματα Ένταξης, κλειστές Τάξεις Υποδοχής, είναι αρκετοί μαθητές, χωρίς παράλληλη στήριξη, είναι πανελλαδικώς εξεταζόμενα μαθήματα, που δεν διδάσκονται, είναι Δομές Εκπαίδευσης και Υποστήριξης προσφύγων.

Αλήθεια, τι θα γίνει με αυτό το θέμα; Θυμίζω ότι πέρυσι, αυτές οι Δομές Εκπαίδευσης των Προσφύγων, ξεκίνησαν τον Γενάρη. Θα μου πείτε, εάν συγκριθείτε με την προηγούμενη Κυβέρνηση, έχετε καιρό ακόμα, έχετε κάνα δύο μήνες ακόμα, αλλά δεν μπορεί να συνεχιστεί αυτό, ξέρετε. Ήμουνα, προχθές, σε ένα Κέντρο φιλοξενίας Προσφύγων, στα Λαγκαδίκια της Θεσσαλονίκης και η κατάσταση πραγματικά είναι απαράδεκτη. Βλέπουμε παιδιά στην σχολική τους ηλικία, να περιφέρονται μέσα στο Κέντρο φιλοξενίας, αντί να φοιτούν σε μια σχολική δομή.

Υπάρχουν μαθητές, που δεν έχουν καθηγητές, στη Μουσική, στα Εικαστικά και στη Θεατρολογία και για να γίνω και πιο συγκεκριμένος, σε απόσταση 10 -15 λεπτών από εδώ, με το αυτοκίνητο, στα Άνω Πατήσια, υπάρχει σχολείο, το 59ο Γενικό Λύκειο, στο οποίο οι μαθητές της πρώτης Λυκείου δεν έχουν Φυσικό και δεν διδάσκονται Φυσική. Όχι, στο μακρινό χωριό των συνόρων ή της Ηπείρου, αλλά δέκα λεπτά από το κέντρο της Αθήνας ! Ο Μαθηματικός σε αυτό το σχολείο ήρθε στις 9 του Οκτώβρη, ένα μήνα μετά τα μαθήματα. Ποιος θα αναπληρώσει αυτόν το χαμένο μήνα;

Στο 68Ο Γυμνάσιο Αθηνών, πάλι λίγα λεπτά, από εδώ, από τη Βουλή, λείπει και ο Μαθηματικός, λείπει και ο Φιλόλογος, ενώ στα Κουφάλια, 30 χιλιόμετρα, είναι μια κωμόπολη, μια πόλη έξω από τη Θεσσαλονίκη, από τις 532 εβδομαδιαίες ώρες διδασκαλίας στο ΕΠΑΛ των Κουφαλίων, δεν διδάσκονται οι 158 ώρες, το 30%, δηλαδή, των ωρών, αυτή τη στιγμή, που μιλάμε, στα τέλη του Οκτώβρη.

Προχωρώ στο ζήτημα της Ειδικής Αγωγής. Χρειάζεται, νομίζω, μια ιδιαίτερη αναφορά. Εντάξει, δεν θα σταθώ εδώ στο ότι και η σημερινή Κυβέρνηση δεν λέει κουβέντα και ασφαλώς καταλαβαίνουμε ότι θα αξιοποιήσει και θα εφαρμόσει το γνωστό νόμο για τις νέες υποστηρικτικές δομές της εκπαίδευσης. Ένας νόμος, που θυμίζω, στο ζήτημα της Ειδικής Αγωγής, έβαλε πάρα πολύ μεγάλα εμπόδια στο θέμα της διάγνωσης, αναθέτοντας αυτή τη διάγνωση στο γενικό σχολείο, σε ανθρώπους, που δεν έχουν τα κατάλληλα εφόδια και την κατάλληλη κατάρτιση, για να ασχοληθούν με το θέμα. Πιθανόν έτσι να χαθεί πολύτιμος χρόνος για την έγκαιρη και την άμεση παρέμβαση, που χρειάζονται τέτοια παιδιά. Δεν θα μιλήσω γι' αυτό, ούτε θα μιλήσω για τη συμπερίληψη, γι' αυτό και είναι ένα θέμα, που ενώνει εδώ και τον ΣΥ.ΡΙΖ.Α. και τη Ν.Δ. και την Ε.Ε., που γίνεται, νομίζω, ο φερετζές, για να συρρικνωθούν και για να κλείσουν οι διακριτές ειδικές δομές και όλα αυτά στο όνομα της ένταξης, μία ένταξη, όμως, που, αν γίνει με το πέταμα και με το στοίβαγμα αυτών των παιδιών στα γενικά σχολεία, τότε αυτά τα παιδιά θα οδηγηθούν, το πιθανότερο είναι, σε ακόμα μεγαλύτερη περιθωριοποίηση. Βεβαίως και η συμπερίληψη και η ένταξη είναι ο επιδιωκόμενος στόχος, αλλά αυτό δεν μπορεί να γίνεται, με πολιτικούς όρους, θα πρέπει να γίνεται, με επιστημονικούς όρους.

Θα ήθελα να σταθώ λιγάκι σε ένα ζήτημα πιο απλό, πιο πεζό, αν θέλετε, αλλά πολύ βασικό και μιλάω για το σύστημα μεταφοράς αυτών των παιδιών στα σχολεία, πέρα από το ότι δεν υπάρχει και σήμερα, που μιλάμε, κυρία Υπουργέ, και αν θέλετε μπορείτε να μας διαψεύσετε, δεν υπάρχει ούτε ένα ειδικό σχολείο στη χώρα μας, που να λειτουργεί κανονικά, με όλο του το προσωπικό.

‘Έρχομαι στο ζήτημα της μεταφοράς αυτών των παιδιών στο σχολείο, που είναι πολύ κρίσιμο και που ξέρουμε ότι αρκετά παιδιά δεν φοιτούν σε αυτά τα σχολεία, επειδή οι γονείς τους δεν έχουν τη δυνατότητα να τα μετακινήσουν. Αυτό, λοιπόν, το σύστημα μεταφοράς έχει ιδιωτικοποιηθεί, σε τέτοιο βαθμό, που να κηρύσσονται άγονοι οι διαγωνισμοί. Εδώ δίπλα, μερικά χιλιόμετρα από το κέντρο της Αθήνας, στο Αιγάλεω, συγκεκριμένα, τα παιδιά του Ειδικού Νηπιαγωγείου Αυτισμού του Αιγάλεω, δυστυχώς, δεν μπορούν να μετακινηθούν στο νηπιαγωγείο τους - και μιλάμε για νήπια, για να φοιτήσουν σε αυτό το ειδικό νηπιαγωγείο. Είναι πολύ συγκεκριμένα ζητήματα, που νομίζω αποτυπώνουν τη κατάσταση της πολιτικής, η οποία, συνεχίζεται, βεβαίως, ως συνέργεια και της προηγούμενης εκπαιδευτικής πολιτικής του ΣΥ.ΡΙΖ.Α..

Τώρα, θα ήθελα να αναφερθώ στις μετεγγραφές των φοιτητών, για τις φοιτητικές εστίες, για το οξύτατο αυτό πρόβλημα, το οποίο παίρνει διαστάσεις κοινωνικού προβλήματος. Είναι χιλιάδες οικογένειες, οι οποίες δεν μπορούν, δεν έχουν τη δυνατότητα την οικονομική να σπουδάσουν τα παιδιά τους, μακριά από το σπίτι τους. Πού να πάνε αυτά τα παιδιά, στην ανύπαρκτη φοιτητική μέριμνα, στην ανύπαρκτη φοιτητική στέγη; Γιατί δεν τους δίνεται – όπως έχουμε πει και στον Υπουργό και έχουμε προτείνει επανειλημμένα – ένα φοιτητικό στεγαστικό επίδομα, έκτακτο, στο ύψος των αναγκών του ενοικίου, που έχουν, μιας που και εμείς καταλαβαίνουμε ότι δεν μπορούν, από τη μια στιγμή στην άλλη, να ανεγερθούν και να χτιστούν φοιτητικές εστίες;

Επίσης, θέλουμε να θίξουμε και το σοβαρό ζήτημα της κατάστασης, που υπάρχει, αυτή τη στιγμή, στο ζήτημα των λεγόμενων πανεπιστημιοποιημένων ΤΕΙ, ξεκινώντας από το πρώτο που άνοιξε το δρόμο και συγκεκριμένα, το Πανεπιστήμιο Δυτικής Αττικής. Να σας πούμε εδώ, ότι στην πρώην ΣΕΥΠ, οι φοιτητές και οι φοιτήτριες, δίνουν εξεταστική στα έδρανα των καθηγητών. Όσο για τα εργαστήρια, νομίζω ότι αντί να είναι είκοσι άτομα, πολλές φορές είναι τριάντα ή και περισσότερα. Αυτό είναι το πρώτο, που άνοιξε το χορό, το Τ.Ε.Ι. Αθήνας και Πειραιά, που έγινε Πανεπιστήμιο Δυτικής Αττικής.

Στο Τ.Ε.Ι. της Θεσσαλονίκης, το οποίο έγινε διεθνές πανεπιστήμιο, υπάρχει μια τεράστια ταλαιπωρία των φοιτητών, σχετικά με τις δηλώσεις των μαθημάτων. Γίνονται «μπαλάκι», κυριολεκτικά, οι φοιτητές, ανάμεσα σε γραμματείες, σε καθηγητές, ποια μαθήματα και πόσα πρέπει να περάσουν, για να πάρουν το πτυχίο τους ! Υπάρχει μια γενικότερη αναστάτωση, γύρω απ' αυτό το ζήτημα και βεβαίως, εδώ είναι γνωστή και διαχρονική η έλλειψη καθηγητών και αιθουσών, με αποτέλεσμα να στοιβάζονται δεκάδες, κάποιες φορές, και εκατοντάδες φοιτητές, σε απαράδεκτους χώρους.

Τα ίδια και στο Πανεπιστήμιο Θεσσαλίας, το οποίο προήλθε από τη συγχώνευση των Τ.Ε.Ι. Λάρισας. Για παράδειγμα, στο Βόλο, έχουμε φοιτητές 2 νέων τμημάτων να κάνουν μάθημα, μέχρι και στις εγκαταστάσεις ενός πρώην φροντιστηρίου, ενώ, στη Λάρισα, στο κτίριο της ΣΔΟ, το οποίο έχει κριθεί ακατάλληλο και στα εργαστήρια, αντί να είναι 20 άτομα, μαθαίνουμε ότι είναι, τουλάχιστον, 50 ! Είναι μια κατάσταση, η οποία, πραγματικά, δεν περιποιεί τιμή, για την ελληνική πανεπιστημιακή εκπαίδευση, γι' αυτό και ακούμε, με μεγάλη έκπληξη, για να μη χρησιμοποιήσω κάποια άλλη έκφραση, αυτά τα γνωστά ότι «θα προσπαθήσουμε τα πανεπιστήμιά μας να καταλάβουν μια θέση ανάμεσα στα 100 ή στα 200 πρώτα».

Άφησα για το τέλος ένα θέμα, το οποίο είναι εξαιρετικά σοβαρό και θέλουμε να επιστήσουμε την προσοχή και στην Κυβέρνηση, το ζήτημα της καταστολής. Δεν μιλάω εδώ για την κατάργηση του πανεπιστημιακού ασύλου, για το οποίο μιλήσαμε και στην Ολομέλεια και ήδη έχουν αρχίσει αστυνομικές δυνάμεις να σουλατσάρουν, μέσα στα πανεπιστήμια. Μιλάμε για τα σχολεία, για τα γυμνάσια και για τα λύκεια. Είναι αλλεπάλληλα και επαναλαμβανόμενα τα κρούσματα. Στις 27 Σεπτεμβρίου, λοιπόν, στο 7ο ΕΠΑΛ της Λάρισας, γίνεται έφοδος αστυνομικών, με 10 προσαγωγές, παρακαλώ, των μαθητών του ΕΠΑΛ, γιατί αγωνίζονταν για τα αιτήματά τους, ζητούσαν καθηγητές, ζητούσαν βιβλία και εργαστήρια. Αυτό ήταν το έγκλημα τους !

Στις 4 Οκτωβρίου, λίγες μέρες μετά, η εισβολή της αστυνομίας στο 15ο ΕΠΑΛ της Θεσσαλονίκης, στην πρώτη ημέρα της κατάληψης, που είχε ανάλογα αιτήματα. Μετά από λίγες μέρες, στις 15 Οκτωβρίου, στα Γιάννενα, στο 3ο ΕΠΑΛ, νέα έφοδος της αστυνομίας, προκειμένου να κατασταλούν οι αγωνιστικές διαθέσεις των μαθητών και στις 16 Οκτωβρίου, δύο βδομάδες, περίπου πριν, δηλαδή, στο 2ο Γενικό Λύκειο της Δράμας, παρέμβαση της αστυνομίας, για να σπάσει η κατάληψη !

Δεν ξέρω, αν αυτό εντάσσεται, στις διαδικασίες του διαλόγου της Κυβέρνησης. Θα ακούσουμε εδώ την πολιτική ηγεσία, την άποψή της, γύρω απ' αυτά τα ζητήματα. Νομίζω, όμως, ότι είναι καταδικαστέα και βεβαίως, δεν πρόκειται αυτά να έχουν το αποτέλεσμα, που οι εμπνευστές τους θεωρούν, γιατί τις κινητοποιήσεις αυτές των μαθητών δεν τις προκαλούν ξέρετε άσχετα ζητήματα από τους μαθητές. Τις κινητοποιήσεις τους τις προκαλούν και τις πυροδοτούν οι ίδιες οι ανάγκες τους, τα ίδια τους τα προβλήματα, που βιώνουν αυτά τα παιδιά στα σχολεία τους.

Να πω για τις τροπολογίες, για τις οποίες ακούστηκε ότι έρχονται σε άσχετα νομοσχέδια. Ας μην ανοίξουμε αυτή τη συζήτηση για τις τροπολογίες και για το πάρτι, που γίνονταν με τις τροπολογίες απ' όλες τις κυβερνήσεις. Εμείς δε θα μιλήσουμε μονάχα για αυτή ή για την προηγούμενη κυβέρνηση. Έχουμε ζήσει, δηλαδή, αυτά τα ζητήματα με τις τροπολογίες.

Θα κλείσω, λέγοντας ότι είναι φυσιολογικό, νομίζω, για τα δύο μεγαλύτερα Κόμματα, που έχουν, τα τελευταία χρόνια και την ευθύνη της διακυβέρνησης, να επιχειρούν να τσακώνονται στα επιμέρους και στα δευτερεύοντα. Για τους σημαιοφόρους π.χ., έγινε μια διαδικασία επιλογής σημαιοφόρων, που, σημειωτέον, άλλαξε μονάχα για το Δημοτικό, από την προηγούμενη Κυβέρνηση και όχι για το Γυμνάσιο και το Λύκειο, ή να τσακώνονται για άλλα δευτερεύοντα ζητήματα, προκειμένου να κρύψουν, βεβαίως, τη στρατηγική τους συμπόρευση και ταύτιση, η οποία αποδείχτηκε στο τελευταίο ζήτημα, που ψηφίστηκε, εδώ, στην Ολομέλεια τις προάλλες: Το ζήτημα της ισοτίμησης των κολεγίων, με την έννοια ότι η σημερινή ρύθμιση της Ν.Δ. ήρθε να πατήσει στην προηγούμενη ρύθμιση της προηγούμενης Κυβέρνησης και, εν πάση περιπτώσει, υλοποιούν και οι δύο ρυθμίσεις και του ΣΥΡΙΖΑ και της Ν.Δ. τη γνωστή ευρωενωσιακή στρατηγική. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε τον κ. Δελή.

Το λόγο έχει ο κ. Ευρυπίδης Στυλιανίδης.

 **ΕΥΡΥΠΙΔΗΣ ΣΤΥΛΙΑΝΙΔΗΣ:** Ευχαριστώ πολύ, κύριε Πρόεδρε. Δεν είχα σκοπό να μιλήσω, σήμερα, αλλά έχοντας ακούσει τα σχόλια κάποιων εκπροσώπων της Αντιπολίτευσης, διαπίστωσα ότι παραμένουμε αδιόρθωτοι. Θα μου επιτρέψετε, λοιπόν, να κάνω μια τοποθέτηση σύντομη και να ζητήσω, κυρία Υπουργέ, κάποια στιγμή, να γίνει μια ευρεία συζήτηση για την εκπαιδευτική στρατηγική της χώρας, με υποκεφάλαια, όλες τις βαθμίδες της εκπαίδευσης, για να βγάλει ο καθένας τα χαρτιά του, ενώπιος ενωπίω.

 Το Υπουργείο, στο οποίο ηγείστε, εκπροσωπεί το 1/3 του ελληνικού δημοσίου, πάνω από 200.000 δημοσίους υπαλλήλους και μάλιστα λειτουργούς. Μπαίνει δε στη ζωή 1.600.000 οικογενειών, μέσα από την πιο πολύτιμη γέφυρα, που διαθέτουν, από το παιδί τους. Άρα ό,τι γίνεται εδώ, ακουμπάει και την τελευταία Ελληνίδα και τον τελευταίο Έλληνα και βεβαίως, αφορά και το μέλλον της χώρας.

Εκτίμηση μου είναι ότι ιδεοληπτικές ή οικονομίστικες προσεγγίσεις, στο ζήτημα της παιδείας, που εγώ τη διαφοροποιώ πλήρως από την εκπαίδευση, είναι η βασική αιτία, που μας οδήγησαν σε αδιέξοδα, τα προηγούμενα χρόνια, τις προηγούμενες δεκαετίες. Οι περισσότεροι Υπουργοί, θέλοντας να χτίσουν το μεταρρυθμιστικό τους προφίλ, ασχολήθηκαν με δύο ζητήματα: Με την εισαγωγή στα πανεπιστήμια και με το νόμο - πλαίσιο των πανεπιστημίων, από το 1975 και μετά. Λίγοι έπιασαν την εκπαίδευση, ως σύνολο, από την ώρα, που γεννιέται ο άνθρωπος, μέχρι την ώρα, που πεθαίνει. Δηλαδή, από την προσχολική – και εγώ εκεί βάζω και τους βρεφονηπιακούς σταθμούς, οι οποίοι, αυτή τη στιγμή, λειτουργούν ανεξέλεγκτα από το Υπουργείο Παιδείας, στους Δήμους ή στην Εκκλησία της ή στους ιδιώτες – μέχρι τη Διά Βίου μάθηση. Θεωρώ ότι θα πρέπει να ξαναδούμε τα ζητήματα.

Το 2008, που είχα την τιμή να ηγούμαι αυτού του Υπουργείου – και εγώ δεν λέω αυτάρεσκα ότι ήμουν ο καλύτερος Υπουργός όπως λένε άλλοι, αυτό το κρίνουν οι εκπαιδευτικοί και οι μαθητές – τότε, λοιπόν, οι δαπάνες για την Ανώτατη Εκπαίδευση ήταν οι τρίτες καλύτερες στην Ευρωζώνη, αλλά οι δαπάνες του κράτους για την εκπαίδευση, ενώ ήταν μηδενικές οι δαπάνες του ιδιωτικού τομέα για την εκπαίδευση. Δεν υπήρχαν χορηγίες, δεν υπήρχαν δίδακτρα. Όλα αυτά έδωσαν πνοή, όταν άρχισαν να εφαρμόζονται, έδωσαν περισσότερους πόρους και διασφάλισαν καλύτερη ποιότητα. Γι' αυτό και θα δείτε ότι η καμπύλη υψηλής ένταξης της ποιότητας των πανεπιστημίων μας ανεβαίνει προς τα πάνω, όταν αρχίζει πλέον η κοινωνία και η αγορά να συμμετέχει ζωντανά στην εκπαιδευτική διαδικασία και αυθόρμητα.

Υπάρχουν πάρα πολλά θέματα. Δεν προλαβαίνουμε να τα θίξουμε, σήμερα. Μιλούμε για αριθμό εισακτέων, χωρίς να κάνουμε έρευνα αγοράς και να δούμε ποια είναι τα επαγγέλματα του μέλλοντος. Βασικά πεδία της οικονομίας μας, όπως είναι η Ναυτιλία, όπως είναι ο Τουρισμός, όπως είναι η Ιχθυοπαραγωγή, η οποία είναι πολύ δυναμικός κλάδος, ή η Διατροφή γενικότερα, όπως είναι τα γενόσημα φάρμακα, δεν ακουμπούν πάνω στο εκπαιδευτικό μας σύστημα. Τα πανεπιστήμιά μας δεν προετοιμάζουν νέους, για να καλύψουν ανάγκες της αγοράς εργασίας, σ' αυτή την κατεύθυνση. Αντιθέτως, παράγουν πληθωριστικά ειδικότητες, οι οποίες είναι κορεσμένες και οι οποίες οδηγούν μαθηματικά στην ανεργία ή στην έξοδο της νέας γενιάς από τον τόπο.

Το μάθημα του σχολικού εκπαιδευτικού προσανατολισμού, που θα δώσει στο παιδί τη δυνατότητα να καταλάβει ποιες είναι οι δεξιότητες του και έγκαιρα, να προσανατολιστεί σε επαγγέλματα, που πραγματικά του δημιουργούν προοπτική, να μην διαλέξει δηλαδή, πόλη για φοιτητική ζωή, αλλά να διαλέξει επάγγελμα για το μέλλον, δεν διδάσκεται, όπως θα έπρεπε να διδάσκεται.

Η παιδεία δεν παρέχεται. Έγινε μια αναφορά για τα αναλυτικά προγράμματα, ως παιδεία, αλλά ως εκπαιδευτική κατάρτιση, ενώ και τα δύο είναι εξίσου απαραίτητα και σημαντικά. Υπάρχουν πάρα πολλά θέματα, νομίζω ότι πρέπει να γίνει μια συζήτηση στρατηγικής και για τον πρώτο κύκλο, τον προσχολικό και για τον κύκλο της βασικής εκπαίδευσης, που ορθώς επεκτείνεται, πέρα των 9 ετών και για τον κύκλο των σπουδών και των μεταπτυχιακών σπουδών.

Ακρωτηριάσαμε τις δυνατότητες αυτής της χώρας, τα προηγούμενα χρόνια, αρνούμενοι να συνυπάρξει ο ιδιωτικός με το δημόσιο τομέα στα Πανεπιστήμια και υπονομεύσαμε την προοπτική της Ελλάδας να δημιουργήσει μια νέα πηγή για το Α.Ε.Π. της, που δεν θα προέρχεται από τους «κακόμοιρους φορολογούμενους», αλλά από χρήμα, το οποίο θα έρχεται απέξω, από ξένους, που θα έρχονται να σπουδάζουν εδώ και να πληρώνουν και βεβαίως, απαγορεύσαμε στην Ελλάδα να γίνει και ένα διεθνές εκπαιδευτικό κέντρο, αξιοποιώντας το διεθνές συγκριτικό της πλεονέκτημα, που δεν είναι άλλο, από την παιδεία και τον πολιτισμό.

Εάν συνεχίσουμε, με την ίδια λογική, να μιλούμε διαχειριστικά για την εκπαίδευση και οικονομίστικα, δεν θα οδηγηθούμε πουθενά. Κατά τη γνώμη μου, πρέπει να προσεγγίσουμε με εντελώς διαφορετική φιλοσοφία το χώρο και βεβαίως, να συμπράξουμε είτε συμφωνούμε είτε διαφωνούμε, να συμπράξουμε. Εγώ απορώ πως οι αριστεροί ή οι κομμουνιστές για παράδειγμα, στην Κύπρο, κατάφεραν να κάνουν μια χώρα, χωρίς εκπαιδευτική παράδοση, μέσα σε μία δεκαετία, να βγάζει αξιολογημένα Πανεπιστήμια, τα οποία ανταγωνίζονται τα ελληνικά ! Πώς χιλιάδες Ελληνόπουλα πηγαίνουν εκεί, σε μια άλλη πλευρά της Ελλάδος;

Είναι είναι καλό το παράδειγμα, διότι υπάρχουν διεθνείς οίκοι αξιολόγησης, αυτοί που αξιολόγησαν το Χάρβαρντ, το Κέϊμπριτζ, την Οξφόρδη, τη Σορβόννη, που τοποθέτησαν κάποια από τα ιδιωτικά Πανεπιστήμια στην ίδια ακριβώς κλίμακα, μέσα στα πρώτα 300 Πανεπιστήμια του κόσμου, μέσα σε ελάχιστο χρονικό διάστημα. Δεν είναι δυνατόν να μην το κάνουμε και εμείς αυτό. Εν πάση περιπτώσει, δεν θέλω να κουράσω την Επιτροπή, καθώς, δυστυχώς, θα πρέπει να αποχωρήσω, έχω μια διεθνή συνάντηση και πρέπει να πάω.

Αλλά θα ήθελα, κυρία Υπουργέ, να ζητήσω, επειδή βλέπω ότι η νέα ηγεσία ξεκινά με όρεξη, το Υπουργείο αυτό έχει μεγάλο διαχειριστικό όγκο, το micro management, το καθημερινό, η διαχείριση, δηλαδή, δεν πρέπει να απορροφήσει την πολιτική ηγεσία. Η πολιτική ηγεσία πρέπει να χαράξει στρατηγική. Η Βουλή πρέπει να γίνει μέτοχος αυτής της στρατηγικής και υποστηρικτής της. Αυτοί που είναι παράφωνοι, σε αυτή την ιστορία, θα πρέπει να αναδειχθούν, για να δει και ο λαός την παραφωνία τους και να κρίνουμε, με κριτήρια μέλλοντος και όχι με κριτήρια παρελθόντος.

Εγώ ευχαριστώ, που σήμερα ξεκινάει αυτή η συζήτηση και θα ήθελα να παρακαλέσω σύντομα να επαναληφθεί, με πολύ συγκεκριμένη ατζέντα, για να μπορέσει και ο καθένας από μας να καταθέσει τις προτάσεις του. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ και εμείς τον κ. Στυλιανίδη. Συνεχίζουμε με τους εκπροσώπους των Κομμάτων, το λόγο τώρα έχει ο εκπρόσωπος της Ελληνικής Λύσης, ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε, κυρία Υπουργός, και λοιποί κύριοι συνάδελφοι. Επιτέλους, γίνεται μια συζήτηση και πιστεύω να ξεκινήσει αυτός ο κύκλος των συζητήσεων και των επαφών, για τον ακρογωνιαίο λίθο, όπως απλά θα χαρακτηρίσω, που είναι η Παιδεία, η έννοια της «Παιδείας». Πιστεύω ότι ο καθένας μας, επειδή όλοι έχουμε μέσα μας αναμνήσεις, τα βιώματα μας, τις εικόνες από τα μαθητικά και φοιτητικά μας χρόνια, θα πρέπει να αναλογιστούμε τις ευθύνες ή τουλάχιστον, ενθυμούμενοι το τι μας πείραζε από τα πρώτα μαθητικά μας χρόνια, να το αλλάξουμε για τις επόμενες γενεές.

Ο κάθε Υπουργός Παιδείας, που έρχεται, έρχεται με καλές προθέσεις. Εγώ δεν θα έλεγα κάτι το αντίθετο, αλλά βάζει την προσωπική του πινελιά, ακολουθώντας κάποια βιώματα θεωρητικού χαρακτήρα, τα οποία δεν μπορούν να γίνουν επί του πρακτέου. Τι θέλω να πω; Οι πολλές γνώσεις, που έχει αποκομίσει και έχει εμπλουτίσει το γνωσιακό του επίπεδο, με το επίσταμαι και την εξειδίκευση σε Πανεπιστήμια, εκτός Ελλάδος, έρχεται να τα μεταφέρει στην Ελλάδα, που είναι ένα τελείως διαφορετικό μοντέλο.

Εάν θυμάστε, από τη δεκαετία του 1980, ο αείμνηστος Ράλλης προσπάθησε να φέρει ένα σύστημα Πανελλαδικών, που αργότερα έγιναν «Πανελλήνιες Εξετάσεις». Κάποια στιγμή, ήρθε στο Γυμνάσιο η μετάφραση στα αρχεία, μετά τα αρχαία επανήλθαν και είναι αυτό, το οποίο θα πει ο λαός, με μια κουβέντα, ότι συνεχώς γίνονται πειράματα στην Παιδεία. Αυτά τα πειράματα πρέπει να σταματήσουν. Υπό ποια έννοια; Πρέπει να υπάρχει ένα σταθερό παιδαγωγικό σύστημα, για να μπορέσει να δουλέψει και ο παιδαγωγός, να μπορέσει να ανταποκριθεί και ο μαθητής.

Εάν τώρα συνεχίσω να μιλάω για τους διορισμούς των αναπληρωτών, που είναι όμηροι της όλης κατάστασης, θα επαναλαμβάνομαι.

Πρέπει να ξεκινήσουμε σταδιακά και να διαχωρίσουμε την Πρωτοβάθμια, Δευτεροβάθμια και Τριτοβάθμια Εκπαίδευση. Μπορεί να έχουν μια αλληλουχία. Όλα είναι στο πεδίο της Παιδείας, αλλά έχουν ένα διαφορετικό ρόλο. Θα πρέπει, κυρία Υπουργέ, να έχετε μια μεγαλύτερη επαφή με την Τοπική Αυτοδιοίκηση, με τους δήμους, σε ό,τι αφορά την κατάσταση, που επικρατεί, σήμερα, σε χώρους νηπιαγωγείων και δημοτικών σχολείων.

Σήμερα, γιατί το παιδί γυρνάει την πλάτη στο σχολείο; Γιατί δεν το αγάπησε από τα πρώτα του βήματα. Γιατί ένα παιδί στο νηπιαγωγείο πρέπει να αγαπήσει αυτό που λέμε «σχολιό». Για να αγαπήσει λοιπόν το «σχολιό», θα πρέπει η αίθουσα του νηπιαγωγείου να έχει τις κατάλληλες προδιαγραφές, να αερίζεται, να έχει το παιχνίδι, η νηπιαγωγός να είναι και ψυχολόγος, να έχει μια εξειδίκευση όσο μπορεί, να αγαπάει αυτό που κάνει. Αυτό εναπόκειται, βέβαια και στην ιδιοσυγκρασία και στα θέλω του παιδαγωγού. «Δάσκαλος» είναι βαριά κουβέντα. Η λέξη «δάσκαλος» τα περικλείει όλα. Άρα, λοιπόν, πρέπει να δώσουμε μια βαρύτητα. Στο δημοτικό να είμαστε κοντά στο «δάσκαλο», για να αγαπήσει το παιδί το σχολείο. Αλλιώς, μην ελπίζουμε μόνο με το «επίσταμαι», να προχωρήσουν τα αυριανά κύτταρα, οι ακαδημαϊκοί πολίτες αυτής της χώρας, οι οποίοι θα είναι εξειδικευμένοι, αλλά δεν θα έχουν ανοικτά μυαλά, δεν θα έχουν οξυδέρκεια, δεν θα έχουν ανοικτή σκέψη. Τι πολίτες λοιπόν, θέλουμε εμείς να γαλουχήσουμε; Θέλουμε μόνο εξειδικευμένους πολίτες, για να εξυπηρετούν τα συμφέροντα κάποιων εταιριών στο «επίσταμαι» και στην εξειδίκευση ή θέλουμε αυριανούς πολίτες, που, πάνω απ' όλα, θα ξέρουν να κρίνουν, να φιλτράρουν και να έχουν ένα μεγάλο γνωστικό αντικείμενο και πεδίο γνώσης;

Το Λύκειο τι το κάναμε; Το ξέρετε πολύ καλά, κυρία Υπουργέ, το κάναμε προθάλαμο του Πανεπιστημίου. Σήμερα, η Παιδεία μας στη χώρα λειτουργεί δορυφορικά. Η παραπαιδεία ταΐζει πολλά στόματα. Χρειάζεται και αυτή, εν μέρει. Είναι σαν την παραοικονομία, που λέμε, αρκεί να μην ξεπερνάει τα στεγανά ή τα ποσοστά. Το παιδί πάει στο Λύκειο, τις περισσότερες μέρες απουσιάζει από τα μαθήματα του, γιατί κάνει τα φροντιστήρια του, για να μπει στο Πανεπιστήμιο. Το μόνο, που τον ενδιαφέρει, είναι να μπει στο Πανεπιστήμιο. Άρα λοιπόν, το Λύκειο χάνει τον προσανατολισμό του, χάνει την πυξίδα του, ενώ πρέπει να δώσει ένα μεγαλύτερο και ευρύ πεδίο γνώσεων, να γαλουχήσει χαρακτήρες. Είναι σαν την επικονίαση, φαντάζομαι, το Λύκειο. Το παιδί πρέπει να πάρει γνώσεις διάφορες και μετά να μπει στην εξειδίκευση, που θέλει να ακολουθήσει, τα επόμενα χρόνια. Άλλος, λοιπόν, ο ρόλος της Τριτοβάθμιας Εκπαίδευσης και άλλος ο ρόλος της Δευτεροβάθμιας. Θα μου πείτε, όμως, ο συνδετικός κρίκος, ανάμεσα στην Πρωτοβάθμια και την Τριτοβάθμια είναι το λύκειο. Εάν, λοιπόν, τα πρώτα βήματα στο δημοτικό δεν είναι τα βήματα, που θα αγαπήσει το παιδί, μην περιμένουμε να βγάλουμε έναν αυριανό πολίτη, ο οποίος θα μπορεί να ανταπεξέλθει, ως άνθρωπος γαλουχημένος, με αγωγή.

 Θέλω να ρωτήσω: Είναι στις σκέψεις σας να βάλετε και κάποια άλλα μαθήματα, επιπλέον, στα δημοτικά σχολεία; Για παράδειγμα, που έχουν να κάνουν με τη συμπεριφορά στους δρόμους, κυκλοφοριακή αγωγή; Ή περιβαλλοντική ευαισθησία, που πρέπει να έχουν τα παιδιά; Πρέπει να αλλάξουμε. Πρέπει να παραδώσουμε μια καλύτερη κοινωνία. Εμείς έχουμε λανθασμένες συνήθειες και ως οδηγοί και ως άνθρωποι, που δεν αγαπούμε, όπως θα έπρεπε το περιβάλλον. Δεν έχουμε μια νοοτροπία σωστή. Την έχουμε κληρονομήσει. Πρέπει στα παιδιά μας να παραδώσουμε κάτι καλύτερο. Να βάλουμε θεμέλια. Να βάλουμε βάσεις. Να μην πειραματιζόμαστε, από δω και από εκεί.

 Είμαστε μία χώρα, που, μέχρι και τα τέλη της δεκαετίας του ’90, δεν είχε εκπαιδευτικούς Ειδικής Αγωγής ! Αντιλαμβάνεστε ότι έχουμε ακόμα πολλή δουλειά, αν θέλουμε να λεγόμαστε ισότιμο κράτος της Ε.Ε.. Διαβάζω κάποια στοιχεία της ΕΛΣΤΑΤ, για την Ειδική Αγωγή, για το σχολικό έτος 2016-2017, όπου οι σχολικές μονάδες της Δευτεροβάθμιας ήταν 161, ενώ 140 το 2016. Οι εγγεγραμμένοι μαθητές, λέει, παρουσίασαν μια αύξηση, κατά 3,7%, συγκριτικά με το 2016 και ανήλθαν σε 5.781. Από αυτούς το 66,5% αγόρια, το 33,5% κορίτσια. Το διδακτικό προσωπικό αυξήθηκε, αντίστοιχα, κατά 7,9% και ανήλθε σε 2.152 εκπαιδευτικούς. Δεν θέλω να κουράσω με νούμερα, αλλά, μεταξύ των μαθητών, το 36,3% είχε νοητική υστέρηση. Το 29,9% βρίσκεται στο φάσμα του αυτισμού. Το 13,7% αντιμετωπίζει πολλαπλές αναπηρίες. Γιατί τα λέω; Και τα νούμερα έχουν τη σημασία τους. Εάν δεν δώσουμε βαρύτητα στην Ειδική Αγωγή, μην περιμένετε να έχουμε ένα ευρύ φάσμα παιδείας. Από εκεί φαίνεται ο πολιτισμός μας. Από κει φαίνεται το πόσο σοβαρή δουλειά θέλουμε να κάνουμε για την Παιδεία. Εάν προτίθεστε να αλλάξετε κάποια βιβλία, εμείς προσωπικά και ως Ελληνική Λύση, θέλουμε και την ιστορική γνώση, γιατί χωρίς να γνωρίζεις την Ιστορία, το μέλλον είναι το παρελθόν, που έρχεται, από άλλη πόρτα.

Δεν μπορείς να μην δεν έχεις σωστές ιστορικές βάσεις. Πολλά βιβλία πρέπει να αλλάξουν. Εμείς θέλουμε και το θρησκευτικό συναίσθημα. Τι προτίθεστε να κάνετε για τα βιβλία των Θρησκευτικών, της Ιστορίας, για τη Νεοελληνική Γλώσσα; Κάποιες αλλαγές χωράνε. Ένα βιβλίο δεν μπορεί να είναι κλισέ, δεν μπορεί να είναι καλούπι, ανάλογα με τις ανάγκες της εποχής, πρέπει να αλλάξει. Τι θα κάνετε με κάποιες ειδικότητες στα Δημοτικά σχολεία, για παράδειγμα, τη Λογοτεχνία και το Θέατρο; Μαθήματα, που, πλέον, τα παιδιά έχουν ανάγκη, λόγω της εποχής. Προηγουμένως, ακούστηκε το θέμα της στρατηγικής πολιτικής. Ακούγεται πάρα πολύ καλό, να υπάρχει μία στρατηγική, να υπάρχει εκπαιδευτικός προσανατολισμός. Τα παιδιά, σήμερα, τελειώνουν δικηγόροι, γιατροί από παράδοση και όχι, γιατί το ζητάει η αγορά εργασίας, εκεί μπαίνουμε στο άλλο στάδιο, που λέγαμε «με την εξειδίκευση να πορευθεί».

Προτείνω, αν θέλουμε να είμαστε μία Επιτροπή, να κάνουμε έναν γόνιμο διάλογο και πιστέψτε με, κυρία Υπουργέ, αν κάνετε βήματα θα αφήσετε σφραγίδα και θα είναι ανεξίτηλη, θα πρέπει να διευρυνθεί και το Ολοήμερο σχολείο. Για παράδειγμα, τα ΚΔΑΠ να λειτουργούν μετά τις 16.00΄μ.μ., να μην μπαίνει το κοινωνικό πρόβλημα.

Επίσης, ένα άλλο φαινόμενο είναι με τον αναπληρωτή ή το διορισμένο στην οργανική του θέση, που πλεονάζει και αν πάρει απόσπαση και πάει κοντά στο σπίτι του και πάλι πλεονάζει ! Αφού πλεονάζει και στη μία θέση, πλεονάζει και στην άλλη, ακούγεται λίγο οξύμωρο, γιατί να μην πλεονάζει, τουλάχιστον, στον τόπο του ο εκπαιδευτικός; Για να μην δημιουργούνται και άλλα κοινωνικά ζητήματα, να είναι δίπλα στην οικογένειά του.

 Προτείνω, αν δεν έχετε αντίρρηση, μέσα από αυτήν την αίθουσα και μέσα από αυτή την Επιτροπή, να έρθει να μιλήσει δάσκαλος ενός απομακρυσμένου δημοτικού σχολείου είτε στη νησιωτική είτε στην ορεινή Ελλάδα, να μας πει τα προβλήματα, πως τα βιώνει καθημερινά, να έρθουν καθηγητές από τη Δευτεροβάθμια, καθηγητές Πανεπιστημίου, να έρθουν μαθητές και μαθήτριες Λυκείου, να τους ακούσουμε, να υπάρχει κώδικας επικοινωνίας και φυσικά, να έρθουν και φοιτητές και σπουδαστές. Πιστεύω ότι θα πρέπει να τους ακούσουμε τι βιώνουν καθημερινά.

Αναφερθήκατε, προηγουμένως, για κάποιες επεμβάσεις, που έγιναν. Αυτή τη στιγμή, στο Αριστοτέλειο Πανεπιστήμιο, το Τμήμα Ιστορίας - Αρχαιολογίας έχει κατάληψη. Η κατάσταση στο Αριστοτέλειο Πανεπιστήμιο δεν είναι και η καλύτερη. Να μιλήσουμε με φορείς, με ανθρώπους, που σχετίζονται, με αυτό, που λέμε «καθημερινή εκπαίδευση». Σίγουρα, θα έχουν να μας πουν κάτι παραπάνω και μέσα από αυτή τη δική τους φυσική παρουσία, εδώ, καταθέτοντας τις εμπειρίες, τα προβλήματα και εμείς θα τους βοηθήσουμε και αυτοί, όμως, θα βοηθήσουν στις αποφάσεις, που θα παρθούν, μέσα από αυτή την Επιτροπή. Είναι πολύ σημαντική Επιτροπή, έχει να κάνει με το μέλλον μας, με τα ίδια μας τα παιδιά. Κάτι που εμείς είδαμε ως αρνητικό στην Παιδεία, νομίζω ότι πρέπει να το αλλάξουμε. Σας ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Βούλτεψη Σοφία, Βλάσης Κωνσταντίνος, Μελάς Ιωάννης, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Γιαννούλης Χρήστος, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Ζαχαριάδης Κωνσταντίνος, Γκιόλας Ιωάννης, Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος (Γιώργος), Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΧΡΗΣΤΟΣ ΤΑΡΑΝΤΙΛΗΣ (Προεδρεύων της Επιτροπής):** Σας ευχαριστούμε πάρα πολύ.

Τον λόγο είχε η κυρία Τζούφη.

**ΜΕΡΟΠΗ ΤΖΟΥΦΗ:** Σας ευχαριστώ πολύ, κύριε Πρόεδρε. Αγαπητοί Υπουργοί, αγαπητοί συνάδελφοι, νομίζω ότι αναδείχθηκε το πόσο είναι ανάγκη να υπάρξει ουσιαστικός διάλογος και βεβαίως, ο φυσικός χώρος είναι η Επιτροπή Μορφωτικών Υποθέσεων.

Επομένως, χαιρετίζουμε την έναρξη της λειτουργίας της, διότι στο προηγούμενο χρονικό διάστημα, είδαμε την τμηματική νομοθέτηση και μάλιστα, με πολύ μεγάλη βιασύνη, με τροπολογίες, που δεν μας επέτρεπαν και εκεί που θέλαμε να ψηφίσουμε, όπως για παράδειγμα, στην αύξηση των πιστώσεων, να μπορούμε να τοποθετηθούμε θετικά. Άρα, αν κανείς θέλει ουσιαστικό διάλογο, εδώ είναι ο χώρος, που αυτός μπορεί να εξελιχθεί και βεβαίως και όπου αλλού υπάρχουν αυτές οι δυνατότητες και πολύ περισσότερο και με την κοινωνία.

Να πω στον τελευταίο συνάδελφο, που μίλησε, ότι τέτοιες διαδικασίες διαλόγου είχαν γίνει και στο προηγούμενο χρονικό διάστημα, στην Επιτροπή Μορφωτικών Υποθέσεων, το ζήτημα είναι πόσο αυτές μπορούν να αξιοποιηθούν και να έχουμε νομοθέτηση.

Επίσης, να πω ότι έγινε μία συνειδητή προσπάθεια. Πραγματικά, η παιδεία έχει πάρα πολλά κεφάλαια. Άρα, σήμερα είναι πάρα πολύ δύσκολο, επί της ουσίας να τοποθετηθούμε σε όλα αυτά τα επιμέρους θέματα. Άρα, μόνο ακροθιγώς μπορεί κανείς να κάνει μία προσπάθεια να δώσει κάποιες στοιχειώδεις απαντήσεις και ιδιαίτερα σε κάποιους από εμάς, που είχαμε και μια ευθύνη, το προηγούμενο χρονικό διάστημα.

Εδώ να πω ότι οι συνθήκες, προφανώς, δεν ήταν οι ίδιες, στις οποίες βρεθήκαμε, με τις σημερινές συνθήκες. Να θυμίσω ότι στους μνημονικούς χρόνους, οι προϋπολογισμοί του Υπουργείου Παιδείας – και αυτή είναι μία απάντηση προς τον κ. Στυλιανίδη – είχαν κοπεί κατά 30%, δεν υπήρχε η δυνατότητα κανενός μονίμου διορισμού. Αυτό, λοιπόν, ήταν το πλαίσιο, που κληθήκαμε να διαχειριστούμε. Λέμε, λοιπόν, το είπε και ο Εισηγητής μας, ότι τώρα μιλάμε, για μια άλλη μέρα. Άρα, είναι κρίσιμο στον προϋπολογισμό, αυτή τη στιγμή, ο οποίος κατατίθεται, να βλέπουμε ότι είναι μειωμένος, διότι, το προηγούμενο χρονικό διάστημα, έγινε μία δύσκολη προσπάθεια, επαναλαμβάνω, διότι το μεγαλύτερο διάστημα ήταν εντός μνημονίων, σταδιακής μικρής αύξησης του προϋπολογισμού και στην Παιδεία, αλλά και στην Έρευνα, όπου ο προϋπολογισμός διπλασιάστηκε και ανιχνεύτηκαν και άλλοι πόροι, μέσω του ΕΛΙΔΕΚ, ευρωπαϊκοί πόροι, που χρησιμοποιήθηκαν, σε αυτή την κατεύθυνση, για να δημιουργηθούν νέες θέσεις επιστημόνων, αλλά να υπάρξει και μία ουσιαστική απάντηση στο φαινόμενο του Brain drain.

Πρέπει εδώ να πω ότι είναι λάθος απόφαση της πολιτικής ηγεσίας η μεταφορά της έρευνας από το Υπουργείο Παιδείας, όπου λειτουργικά ανήκει - αυτή είναι και η άποψη των Πανεπιστημίων - διότι χωρίς βασική έρευνα, δεν μπορούμε να μιλάμε μόνο για την εφαρμοσμένη έρευνα.

Υπενθυμίζω, και το άρθρο που έχει δημοσιευτεί στο «Nature», που λέει, ότι μπορεί ο ΣΥΡΙΖΑ να έχασε την εξουσία, αλλά η πολιτική, που υλοποιήθηκε στην έρευνα, θα πρέπει να συνεχισθεί σε αυτή την κατεύθυνση.

Ειπώθηκε, με πολύ σαφή τρόπο ότι όταν κανείς θέλει να μιλάει για νομοθέτηση, πρέπει να ξεκινήσει από μια - μια τις βαθμίδες. Έγινε, λοιπόν, στο προηγούμενο χρονικό διάστημα, μια τέτοιου τύπου προσπάθεια.

Να μιλήσουμε για τη δίχρονη προσχολική εκπαίδευση, ένα αίτημα εκπαιδευτικό διάρκειας 50 χρόνων και πράγματι, μετά από πολλά χρόνια, πάρθηκε η πολιτική πρωτοβουλία αυτό να υλοποιηθεί. Εδώ η Ν.Δ. δεν το ψήφισε το σχετικό άρθρο στο νόμο αυτό του 2018, βεβαίως, στη συνέχεια, υποστήριξε την υλοποίηση αυτού του μέτρου.

Να πω εδώ ότι, βεβαίως, τα πράγματα δεν ήταν εύκολα, γιατί ξέρουμε πάρα πολύ καλά ότι σε όλα αυτά τα χρόνια δεν υπήρχαν υποδομές, οι υποδομές είχαν εγκαταλειφθεί.

Ξέρουμε το κομμάτι της διαφθοράς, που αφορούσε τον Οργανισμό Σχολικών Κτιρίων, ο οποίος έπαψε να υπάρχει και ότι το διάδοχο σχήμα είχε πολύ μεγάλη δυσκολία να διαχειριστεί αυτή την κατάσταση και οι δυνατότητες παρέμβασής της στο να δώσει υποδομές ήταν μόνο στο τελευταίο χρονικό διάστημα, όπου έγιναν κάποια καινούργια σχολεία, μια προσπάθεια, σε αυτή την κατεύθυνση, με έμφαση στο να λυθούν σοβαρότατα λειτουργικά προβλήματα που, κυρίως, είχε η Ειδική Αγωγή και Εκπαίδευση, η οποία είχε παντελώς εγκαταλειφθεί. Για παράδειγμα, για πρώτη φορά, καταγράφτηκαν τα πολύ σοβαρά προβλήματα προσβασιμότητας για τα παιδιά με αναπηρία, που αφορούσαν 13.000 σχολικές μονάδες, όπως και τα ζητήματα της πυρασφάλειας και έγινε προσπάθεια να χρηματοδοτηθεί με προσκλήσεις, μέσω του «ΦΙΛΟΔΗΜΟΣ» - είναι μια ανοιχτή προκήρυξη, που λήγει το Δεκέμβριο του 2019.

Επομένως, το ζήτημα των υποδομών είναι εκεί, όμως υπήρξαν συγκεκριμένες προσπάθειες χρηματοδότησης, δηλαδή, είχε προβλεφθεί μια δαπάνη, το Σεπτέμβριο του 2018 ύψους 4 εκατομμυρίων, δεν ξέρω ακριβώς πώς αυτή έχει χρησιμοποιηθεί από τους δήμους, όπως και το προηγούμενο Πρόγραμμα «ΦΙΛΟΔΗΜΟΣ», για τα σχολεία των παιδιών με αναπηρία, στο οποίο αναφέρθηκα, διότι είναι ανοιχτές ακόμη προκηρύξεις.

Επίσης, να πω εδώ ότι είχε δοθεί μια μεγάλη προσπάθεια να χρηματοδοτηθούν τον Μάιο ή τον Ιούνιο του 2019, από τις Οικονομικές Υπηρεσίες του Υπουργείου, οι Σχολικές Επιτροπές, με ένα εκατομμύριο ευρώ, για την προμήθεια εξοπλισμού των νέων αιθουσών των νηπιαγωγείων και επομένως, πρέπει να δούμε αυτές τις προσπάθειες, που έγιναν.

Βγήκε και μια Υπουργική Απόφαση, για να διευκολυνθεί το πλαίσιο για την ενοικίαση και τη μίσθωση των κτιρίων, που, πράγματι, το θέμα είναι στους μεγάλους Δήμους, που μας λείπουν τα σχολικά κτίρια και υπάρχει μεγάλος πληθωρισμός των παιδιών σε σχολικές μονάδες (Αθήνα, Θεσσαλονίκη, Ηράκλειο).

Λέω, λοιπόν, εδώ, ότι βγήκε και άλλη πρόσκληση από το «ΦΙΛΟΔΗΜΟΣ», με χρηματοδότηση 120 εκατομμυρίων ευρώ, για την ανέγερση και νέων νηπιαγωγείων και αυτή λήγει στις 31 Δεκεμβρίου του 2019.

Άρα, θέλω να πω με αυτό ότι υπήρξε, στις δύσκολες συνθήκες, ένα πλαίσιο ενεργειών για την αντιμετώπιση αυτού του θέματος.

Στο τι ακριβώς έγινε με το θέμα των προσλήψεων, αναφέρθηκε ο Νίκος ο Φίλης και δεν έχω χρόνο να πω περισσότερα, θα ήθελα, όμως, να αναφερθώ στο κομμάτι της Ειδικής Αγωγής και Εκπαίδευσης.

Όλα αυτά τα χρόνια, δεν υπήρχαν μόνιμοι διορισμοί, σε αυτόν τον εξαιρετικά δύσκολο τομέα και γι' αυτό θεωρώ ότι σε αυτές τις συνθήκες οι μόνιμοι διορισμοί τους οποίους καταφέραμε και εγγράψαμε στον περσινό προϋπολογισμό, πρέπει οπωσδήποτε να υλοποιηθούν. Υπάρχει, όμως, καθυστέρηση και ξέρει η αρμόδια Υπουργός ότι υπήρχε ρύθμιση για το θέμα της ίδρυσης των οργανικών θέσεων, με τη σύμφωνη, μάλιστα, γνώμη της ΟΛΜΕ, οπότε υπήρχε μια ρύθμιση. Πράγματι, δεν την είχαμε ψηφίσει, διότι ήταν στις τελευταίες τροπολογίες του νομοσχεδίου και, δυστυχώς, δεν καταφέραμε να προχωρήσουμε.

Το ίδιο υπάρχει κατ' αναλογία και σχέδιο κατανομής, ανά βαθμίδα, κλάδο και ειδικότητα, το οποίο βρισκόταν στο γραφείο του Υπουργού.

Επομένως, είναι δύο βασικά θέματα, που καλείται να λύσει το Υπουργείο, προκειμένου να τα καταφέρουμε, στην τρέχουσα χρονιά, να υλοποιηθούν αυτοί οι 4.500 διορισμοί που είναι πάρα πολύ κρίσιμοι, διότι εάν αυτό δεν γίνει την τρέχουσα χρονιά, πρέπει να εγγραφούν στον προϋπολογισμό της επόμενης χρονιάς και, βεβαίως, περιμένουμε και θα την κάνω, με πολλή έμφαση την ερώτηση, τι θα κάνετε με τους διορισμούς, στη γενική εκπαίδευση;

Δεν νομίζω ότι η απάντηση, ότι πρέπει πρώτα να διερευνηθούν οι ανάγκες, απ’ τη στιγμή που γίνονται τόσοι πολλοί διορισμοί αναπληρωτών, χρειάζεται απάντηση. Επομένως, πώς σκοπεύετε να λύσετε το θέμα των προσλήψεων, στη γενική εκπαίδευση, αφού έχει παγώσει η προκήρυξη του ΑΣΕΠ για τη γενική εκπαίδευση και επιπλέον υπάρχουν, όπως γνωρίζετε, οι αποφάσεις του Σ.τ.Ε., οι οποίες θέτουν τέρμα στον μέχρι πρότινος τρόπο προσλήψεων των αναπληρωτών, με μοναδικό κριτήριο, την προϋπηρεσία, επομένως, γιατί δεν προχωράτε στην έκδοση της προκήρυξης και πώς θα λειτουργήσουν τα σχολεία το Σεπτέμβριο του 2020.

Πολλά πράγματα θα μπορούσα να πω, αλλά θέλω να μου δώσετε λίγο χρόνο, για να αναφερθώ σε ένα θέμα, που με απασχολεί, μαζί με την ειδική αγωγή, το θέμα της λειτουργίας των ΚΕΣΥ.

**ΧΡΗΣΤΟΣ ΤΡΑΝΤΙΛΗΣ (Προεδρεύων της Επιτροπής):** Απλά, έχετε πάρει αρκετό χρόνο.

**ΜΕΡΟΠΗ ΤΖΟΥΦΗ:** Δώστε μου λίγο χρόνο, ακόμη, διότι είναι δύο θέματα, για τα οποία πρέπει να μιλήσω. Θα αφήσω την ανώτατη εκπαίδευση, από την οποία προέρχομαι να ρωτήσει άλλος συνάδελφος, παρότι και εκεί έχω να πω πράγματα. Διότι, η υλοποίηση στρατηγικού σχεδιασμού στα πανεπιστήμια, μια και μου δώσατε την πάσα, ξέρετε ότι έγινε, με τις σύμφωνες γνώμες των Συγκλήτων των Πανεπιστημίων και όχι μόνο. Ήταν στα πλαίσια του στρατηγικού σχεδιασμού και είναι ένα πράγμα, που ζητάνε τα πανεπιστήμια και καλώ την πολιτική ηγεσία να τοποθετηθεί, είναι τι θα κάνει με τον κανόνα του ένα προς ένα, τον οποίο θεωρούν πολύ κρίσιμο τα πανεπιστήμια, για να προχωρήσουν στην επόμενη μέρα.

Επίσης, να πω ότι δόθηκαν στα πανεπιστήμια, που προχώρησαν, σ' αυτή την καινούργια εικόνα, και επιπρόσθετα κονδύλια και ανθρώπινοι πόροι. Οι οικονομικές εκκρεμότητες, όπως ξέρει η αρμόδια Υπουργός, αφορούν άλλα πράγματα, είναι τα χρέη προς τη Δ.Ε.Η., παλαιότερα προγράμματα, που είχαν διαχειριστεί τα πανεπιστήμια, δηλαδή οικονομικές εκκρεμότητες, που πράγματι, έρχονται από το παρελθόν και οι οποίες θα απαιτήσουν περαιτέρω ρυθμίσεις. Είχαν γίνει διάφορες συζητήσεις, αν αυτό μπορεί να γίνει από τα αποθεματικά των πανεπιστημίων, αλλά νομίζω ότι είναι ένα θέμα, που θα το δει η πολιτική ηγεσία, γιατί το έχουν ανάγκη όλα τα πανεπιστήμια για να προχωρήσουν στην επόμενη μέρα.

Βεβαίως, να πω ότι δεν χρειάζεται, για να σχεδιάσουμε τις πανεπιστημιακές σπουδές, ως μονοσήμαντη προϋπόθεση, η έρευνα αγοράς. Η μόρφωση είναι αξία per se στα πανεπιστήμια και αυτό έχει αποδειχθεί. Επίσης, να πω ότι σε ειδικούς τομείς, όπως είναι ο Τουρισμός, το μάνατζμεντ και η Ιχθυοπαραγωγή, είχαμε και αύξηση θέσεων πέρσι, ακριβώς γιατί αναγνωρίζουμε ότι είναι κλάδοι, που μπορεί να πάνε πολύ περισσότερα παιδιά.

Βεβαίως, σταματήσατε διετή, και μάλιστα στο Πανεπιστήμιο Ιωαννίνων, από το οποίο προέρχομαι, που αφορούσαν την Ιχθυοπαραγωγή και τη Γαλακτοκομία, τα οποία είχε προβλέψει το Πανεπιστήμιο, είχαν μπει μέσα στο στρατηγικό του σχεδιασμό, υπήρχε η δαπάνη και αποφασίσατε την αναστολή τους.

Ελληνόγλωσση εκπαίδευση. Αναφέρθηκε η αρμόδια Υπουργός σε καθυστερήσεις. Να της πω εδώ ότι την περσινή χρονιά δεν είχαμε αντιδράσεις από τους φορείς του εξωτερικού, όπου υπήρχαν τα προηγούμενα χρόνια και το ξέρετε πολύ καλά, με καταλήψεις των προξενείων. Είχε γίνει μια αγωνιώδης προσπάθεια να καλυφθούν οι πολύ μεγάλες ανάγκες, που έχει απανταχού του κόσμου η ελληνόγλωσση εκπαίδευση με τις πολλές δομές, τις οποίες έχει. Μάλιστα, υπήρχαν και δύσκολες περιοχές, όπως η Αίγυπτος, που ξέρετε ότι δεν βρίσκουμε εκπαιδευτικούς, που κάναμε μια αγωνιώδη προσπάθεια, για να καλύψουμε αυτές τις ανάγκες.

Ποιο ήταν το πρόβλημα; Ότι δεν υπάρχουν εκπαιδευτικοί αυξημένων προσόντων και κάναμε μια προσπάθεια να αυξήσουμε τα κίνητρα. Ξέρετε ότι από την τριετία, «σκάβοντας στον πάτο του βαρελιού», βρέθηκε ποσόν και δόθηκε, ώστε να υπάρχει το επιμίσθιο για την τετραετία. Επομένως, ένα κίνητρο, για να βρούμε εκπαιδευτικούς, που να θέλουν να πάνε στο εξωτερικό, είναι η επέκταση, τώρα που τα οικονομικά μας είναι καλύτερα, του επιμίσθιου στην πενταετία.

Επίσης, μια δυσκολία ήταν ότι οι εκλογές είχαν, ως αποτέλεσμα, να σταματήσει η διαδικασία των αποσπάσεων στο εξωτερικό, παρότι είχαμε ζητήσει να μπορέσουμε να τις ολοκληρώσουμε.

 Όπως και αν έχει, βεβαίως και μπορεί να υπάρχουν πολλές παραλείψεις και πολλά προβλήματα, εδώ είμαστε, για να τα συζητάμε και να τα λύνουμε, όπως και θέματα πολύ πιο ουσιαστικά. Για παράδειγμα, το θέμα της πολύ μεγάλης αύξησης των αναγκών για την παράλληλη στήριξη είναι ένα θέμα, το οποίο έχει και τοπικές διαστάσεις, εθνικές διαστάσεις, αλλά και παγκόσμιες διαστάσεις. Άρα, απαιτεί έναν επανασχεδιασμό του συνόλου των υπηρεσιών, και όχι μόνο των εκπαιδευτικών, για να καλυφθούν αυτές οι ανάγκες.

Ένα τελευταίο, προς την κυρία Υπουργό. Εάν δεν κάνω λάθος, υπήρχε μια ειδική επιστημονική επιτροπή για τα Πρότυπα και Πειραματικά, η οποία είχε ζητήσει να παρίσταται μάλιστα στη συζήτηση, που γινόταν εδώ, η οποία έγινε πολύ βιαστικά, το ξέρετε, μέσα στο αναπτυξιακό νομοσχέδιο και η οποία θα μπορούσε να μας πει τη γνώμη της, διότι αυτή ήταν η καθ’ ύλην αρμόδια για τις κάποιες αλλαγές, στις οποίες προχωρήσατε, διότι απ' ό,τι φαίνεται, το θέμα αυτό είναι συνολικότερο και αυτή ήταν η τοποθέτηση και των εκπαιδευτικών, που υπηρετούν στα Πρότυπα και Πειραματικά, δηλαδή, για παράδειγμα, το θέμα των οργανικών θέσεων, που δεν υπάρχουν στα Πρότυπα και Πειραματικά και πολλών άλλων θεμάτων.

Αυτή, νομίζω, η επιστημονική επιτροπή σας έχει υποβάλει και την παραίτησή της, ακριβώς γιατί δεν κλήθηκε ή δεν ακούσατε τις προτάσεις της. Θα ήθελα μία απάντηση. Ευχαριστώ πολύ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε και εμείς, κυρία Τζούφη.

 Το λόγο έχει η κυρία Μάλαμα.

 **ΚΥΡΙΑΚΗ ΜΑΛΑΜΑ**: Κυρίες και κύριοι Υπουργοί, κυρίες και κύριοι συνάδελφοι, η καθημερινότητα της διαχείρισης των εκπαιδευτικών προβλημάτων, αυτές τις 100 ημέρες, δεν θα έλεγα ότι ήταν και λαμπρή.

Θα ήθελα, λοιπόν, με την ευκαιρία αυτή, με την παρουσία εδώ των Υπουργών και με δεδομένο ότι έχουν επιλέξει να μην απαντούν στον Κοινοβουλευτικό Έλεγχο, να τους ενημερώσω ότι δύο σχεδόν μήνες, μετά την έναρξη του σχολικού έτους, τα σχολεία της Δευτεροβάθμιας Εκπαίδευσης Χαλκιδικής παραμένουν, με τουλάχιστον 30 εκπαιδευτικά κενά. Το Λύκειο της Συκιάς της Σιθωνίας λειτουργεί, μέχρι σήμερα, μόνο με 4 εκπαιδευτικούς, χωρίς να έχουν καλυφθεί οι ελλείψεις σε βασικότατες ειδικότητες. Την επιστολή, που σας έχει στείλει το σχολείο, δυστυχώς, δεν τη μελετήσατε, ούτε, βέβαια, απαντήσατε στον Κοινοβουλευτικό Έλεγχο, που σας έχει ασκηθεί, επί του θέματος. Στο Λύκειο της Συκιάς, χάνονται, κάθε εβδομάδα, 38 ώρες Φιλολογικών μαθημάτων, 19 ώρες Μαθηματικών και 11 ώρες Οικονομίας. Αντίστοιχα, στο Λύκειο του Αγίου Νικολάου της Σιθωνίας, κάθε εβδομάδα, χάνονται 48 ώρες Μαθηματικών, 8 ώρες Φυσικής και 4 ώρες Γραμμικού Σχεδίου, στην Γ΄ Λυκείου και διερωτώμαι: Πότε θα καλυφθούν αυτά τα κενά και μάλιστα στην Γ΄ Λυκείου; Ποτέ, φυσικά! Αντίστοιχα προβλήματα παραμένουν και στις Διευθύνσεις της Εκπαίδευσης της Χαλκιδικής, όπου το διοικητικό προσωπικό είναι ελάχιστο και είναι ελάχιστα και τα στελέχη, που επωμίζονται αυτή τη διαδικασία.

Το ερώτημα, που τίθεται εδώ, είναι γιατί, τελικά, ενώ τα εκπαιδευτικά κενά κραυγάζουν, η νέα ηγεσία του Υπουργείου Παιδείας επέλεξε να παγώσει τις διαδικασίες μόνιμων διορισμών, μέσω του ΑΣΕΠ, 10.000 εκπαιδευτικών, όπως έχουν αναφέρει σχεδόν όλοι μέχρι στιγμής; Με την πράξη αυτή, καταδικάζει τα σχολεία και ειδικά τα σχολεία των δυσπρόσιτων περιοχών, σε μόνιμα εκπαιδευτικά κενά. Αντίθετα, θα έπρεπε, μαζί με τις προσλήψεις, να προχωρήσει και σ’ ένα πλαίσιο αναμόρφωσης του συστήματος μοριοδότησης των εκπαιδευτικών, που υπηρετούν, στις δυσπρόσιτες σχολικές μονάδες, ώστε αυτά τα μόρια να οδηγούν κάπου, να έχουν ένα αντίκρισμα και όχι να είναι απλά τα μόρια. Μιλάμε για μόρια, όμως ποιο είναι το αντίκρισμα; Στην περίπτωση της Χαλκιδικής, τα μόρια αυτά δεν επαρκούν, ως κίνητρο, για τους εκπαιδευτικούς, ούτε για τους μόνιμους ούτε για τους αναπληρωτές. Για τους αναπληρωτές χρειάζεται, επίσης, μια μέριμνα για τη στέγαση και τη μετακίνησή τους, αλλιώς ποτέ δεν πρόκειται να καλυφθούν τα κενά, μέχρι εσείς να αποφασίσετε να κάνετε μόνιμους διορισμούς.

Κλείνοντας, θα ήθελα να επισημάνω και ένα ακόμη τεράστιο πρόβλημα, ιδιαίτερα στην ελληνική περιφέρεια, τη σχολική στέγη. Η σχολική στέγη είναι ένας τομέας, στον οποίο έχουμε μείνει πάρα πολύ πίσω. Απαιτείται ένα διευρυμένο πρόγραμμα αναβάθμισης της σχολικής στέγης και στα σχολεία της γενικής εκπαίδευσης και στα σχολεία της επαγγελματικής εκπαίδευσης και στα σχολεία της ειδικής εκπαίδευσης, διότι η εικόνα, που υπάρχει σήμερα, δεν μας τιμά. Ένα μικρό παράδειγμα, σήμερα, αυτή τη στιγμή, το 2ο Σχολείο της Ικτίνου, στη Θεσσαλονίκη, είναι κλειστό, γιατί έχουν πέσει οι σοβάδες από τις οροφές.

Σ' αυτό, λοιπόν, το πεδίο, τουλάχιστον, θα πρέπει το Υπουργείο Παιδείας να καταρτίσει ένα μακρόπνοο σχέδιο, γιατί, σε διαφορετική περίπτωση, σε μερικά χρόνια, τα σχολεία μας θα είναι ακατάλληλα για διδασκαλία. Σας ευχαριστώ.

**ΓΕΩΡΓΙΟΣ ΣΤΥΛΙΟΣ ( Πρόεδρος της Επιτροπής):** Τον λόγο έχει ο κ. Σκουρολιάκος.

 **ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε. Το θέμα, το οποίο θα θίξω, έχει να κάνει με την καλλιτεχνική εκπαίδευση και δεν το θίγω από συντεχνιακή ευαισθησία, αλλά γιατί είναι ένα πολύ καλό παράδειγμα, ένα δείγμα για το πως η παράταξη, η οποία βρίσκεται, αυτή τη στιγμή, στην κυβέρνηση, διαχρονικά, έχει απαξιώσει τις δημόσιες σπουδές. Έχει απαξιώσει το δικαίωμα των παιδιών της χώρας μας να σπουδάσουν ένα επί μέρους αντικείμενο, ένα καλλιτεχνικό αντικείμενο, χωρίς να πληρώσουν.

 Πάγιο αίτημα του καλλιτεχνικού και του εκπαιδευτικού κόσμου ήταν επιτέλους η δημιουργία, στη χώρα μας, μιας ανώτατης σχολής Παραστατικών Τεχνών. Καμία κυβέρνηση, πριν από την Κυβέρνηση του ΣΥΡΙΖΑ, δεν είχε ακούσει σοβαρά και δεν είχε ασχοληθεί με αυτό το θέμα. Ξέρετε, οι ανώτατες σπουδές παραστατικών τεχνών, είναι κάτι, το οποίο είναι πολύ συνηθισμένο στο εξωτερικό. Υπάρχουν πολλές σχολές στον τόπο μας, γύρω από το θέμα, σεμινάρια, αδιαβάθμητες σχολές όλες. Πιστεύω, ότι σε όλες χρειάζεται, βεβαίως, το ταλέντο, αλλά έχουν δικαίωμα κάποιοι νέοι, οι οποίοι θέλουν να σπουδάσουν, να έχουν μια πανεπιστημιακή εκπαίδευση και στο επίπεδο των πρακτικών σπουδών, αλλά και των θεωρητικών, γύρω από τις παραστατικές τέχνες. Να σημειώσουμε, ότι στο μακρινό Αφγανιστάν, στο Πανεπιστήμιο της Καμπούλ, υπάρχει Ανώτατη Σχολή Παραστατικών Τεχνών, με τρία τμήματα. Δεν υπάρχει, στην Ελλάδα, όπου γεννήθηκε το θέατρο ! Για αυτό φρόντισαν οι προηγούμενες κυβερνήσεις. Η κυβέρνηση του ΣΥΡΙΖΑ, τον Μάιο του 2019, ψήφισε και η ίδρυσε τη Σχολή Παραστατικών Τεχνών, τη Σχολή Καλών Τεχνών του Πανεπιστημίου Πελοποννήσου, με το ν.4610/2019. Ήταν ο νόμος για τις συνέργειες πανεπιστημίων και Τ.Ε.Ι. και πρόσβαση στη Τριτοβάθμια Εκπαίδευση.

 Παραδώσαμε, λοιπόν, μια σχολή, στο Ναύπλιο, το Τμήμα Θεατρικών Σπουδών του Ναυπλίου, στο Πανεπιστήμιο Πελοποννήσου, με σκοπό και αποστολή, να καλλιεργεί και να προάγει τη γνώση στα επιστημονικά, καλλιτεχνικά και τεχνολογικά αντικείμενα, που αφορούν τις παραστατικές τέχνες. Η παράσταση, δηλαδή, ο χορός, το θέατρο κ.λπ., καθώς και ψηφιακές τέχνες, με έμφαση στη μεταξύ τους σύνδεση. Το Τμήμα έχει δύο κατευθύνσεις, Παραστατικές Τέχνες και Ψηφιακές Τέχνες. Υπήρχε ένα θέμα, το θέμα των διδασκόντων. Ο προηγούμενος Υπουργός Παιδείας, ο Κώστας Γαβρόγλου, με ρύθμιση, είχε φροντίσει, ώστε να διδάσκουν, σε αυτή την πρώτη φάση, κάτοχοι διδακτορικού διπλώματος, αλλά πραγματικά, μετά τις εκλογές, το Υπουργείο σας, αυτή η Κυβέρνηση, δεν ασχολήθηκε, καθόλου με αυτή τη Σχολή. Δεν ασχολήθηκε καθόλου με τη συμπλήρωση του διδακτικού προσωπικού. Δεν ασχολήθηκε καθόλου με τις εγκαταστάσεις, που δεν υπάρχουν. Ήδη, πέρασαν 140 νέοι φοιτητές σε αυτό το Τμήμα, είναι και οι φοιτητές του Τμήματος του θεωρητικού. Τυχαίνει να γνωρίζω το θέμα, γιατί είχα την τιμή να διδάξω, αρκετά χρόνια, στο Τμήμα Θεατρικών Σπουδών του Ναυπλίου. Δεν υπάρχουν αίθουσες, λοιπόν, δεν φροντίζετε να διευρυνθεί το προσωπικό, το προσωπικό το καθ’ ύλην αρμόδιο για τα γνωστικά αντικείμενα, που καλύπτει αυτό το Τμήμα. Πραγματικά, είναι ένα δείγμα του ότι αφού μετά από πολλά χρόνια, κατορθώσαμε να δημιουργήσουμε, στη χώρα μας, όπως υπάρχουν παντού, μια Ανώτατη Σχολή Παραστατικών Τεχνών, δεν ασχοληθήκατε καθόλου με αυτήν την ιστορία.

Δεν είναι λόγος το γεγονός ότι η προηγούμενη Κυβέρνηση δημιούργησε αυτή τη Σχολή, για να την αφήσετε να βαλτώσει και να μην εξελιχθεί. Πρέπει να δείτε το θέμα, όπως πρέπει να δείτε και το θέμα των θεατρικών τμημάτων και στα άλλα Πανεπιστήμια, στη Θεσσαλονίκη, στην Πάτρα και στην Αθήνα. Να δείτε τις σπουδές τους, πού στοχεύουν, γιατί παρότι θεωρητικά έχουν μπει και πρακτικά μαθήματα και εφόσον έχουν μπει πρακτικά μαθήματα, αυτά τα πρακτικά μαθήματα είναι για να γνωρίζει κάποιος, για παράδειγμα, την υποκριτική διαδικασία, που σπουδάζει θεωρητικά θέατρο ή παράγει και ηθοποιούς, παράγει και σκηνοθέτες; Διότι το πρόγραμμα σπουδών τους δεν δικαιολογεί τέτοιες κατευθύνσεις.

Σας ζητούμε, λοιπόν, να ασχοληθείτε με αυτό το Τμήμα των Παραστατικών, Ψηφιακών Τεχνών, στο Ναύπλιο και να το βοηθήσετε να εξελιχθεί και να πάρει τη θέση, την οποία οφείλει να έχει στο πεδίο της Ανώτατης Εκπαίδευσης στη χώρα μας. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Γκαρά.

**ΑΝΑΣΤΑΣΙΑ (ΝΑΤΑΣΑ) ΓΚΑΡΑ:** Κύριε Πρόεδρε, κυρίες Υπουργοί, κυρίες και κύριοι συνάδελφοι, δεν μπορώ παρά να μην χαιρετίσω το ότι σήμερα, για πρώτη φορά, συνεδριάζει η Επιτροπή Μορφωτικών Υποθέσεων, όπου νομίζω ότι δεν θα έπρεπε να χαιρετίζουμε καν μια αυτονόητη διαδικασία και λειτουργία της Βουλής, άλλωστε αυτή είναι και η δουλειά μας, να συνεδριάζουμε εντός των Επιτροπών της Βουλής.

Θα μου επιτρέψετε, ωστόσο, να προτείνω, αν και είναι πολύ θετικό το ότι ανοίγετε το διάλογο μεταξύ Βουλευτών και εντός της Βουλής, αλλά και έξω, με φορείς της κοινωνίας, για την Παιδεία, θα πρότεινα, λοιπόν, η συζήτησή μας να γίνεται σε θεματικές, διότι κινδυνεύουμε να κάνουμε έναν προσχηματικό διάλογο «σούπα», για όλα τα θέματα, χωρίς να είναι παραγωγική αυτή η συζήτηση. Είναι εντελώς διαφορετική η συζήτηση για το τι σχολείο και τι πανεπιστήμιο θέλουμε, είναι εντελώς διαφορετική η συζήτηση για τη διαχείριση της καθημερινότητας ή του εργασιακού καθεστώτος των εκπαιδευτικών, είναι διαφορετική η συζήτηση για τη μειονοτική εκπαίδευση, διαφορετική η συζήτηση, για το τι θα κάνουμε για το μάθημα των Θρησκευτικών και με μια ευρύτερη συζήτηση μετά και από την αναχρονιστική απόφαση του Συμβουλίου της Επικρατείας, το οποίο θα το αντιμετωπίσουμε και θα το βρούμε μπροστά μας, όπως είναι και διαφορετική η συζήτηση για το αν θα υποστηρίξουμε την επιστήμη στην Ανώτατη Εκπαίδευση και εάν θα υποστηρίξουμε και τις δημόσιες δομές στην Παιδεία και στην εκπαίδευση, όπως επίσης και πώς θα υποστηρίξουμε και την ευρύτερη παιδεία στην κοινωνία μας, διότι και οι προηγούμενοι συνάδελφοι ανέφεραν ότι είναι βασικός πυλώνας, για το μέλλον της κοινωνίας και για τις επόμενες γενιές.

Θα μου επιτρέψετε, λοιπόν, παίρνοντας αυτή την ευκαιρία, αφού συζητάμε για όλα, να αναφερθώ σε πολύ συγκεκριμένα ζητήματα. Αρχικά, όμως, θα ήθελα μια μεγαλύτερη ή ευκρινέστερη ενημέρωση, επάνω στα δύο νομοσχέδια, τα οποία ανέφερε η κυρία Κεραμέως. Είπε ότι θα τα φέρει, τις επόμενες ημέρες, ένα νομοσχέδιο για την Πρωτοβάθμια και Δευτεροβάθμια εκπαίδευση και ένα νομοσχέδιο για την Τριτοβάθμια εκπαίδευση. Νομίζω ότι θα είχε νόημα να μας περιγράψετε, τουλάχιστον, το πλαίσιο ή τις κατευθύνσεις και το περιεχόμενο, σύμφωνα και με την προεργασία, που φαντάζομαι ότι κάνετε, αυτόν τον καιρό, για να μπορεί να ανοίξει και ένας διάλογος, για να μπορούμε να τοποθετηθούμε και εμείς, πριν δούμε ένα νομοσχέδιο έτοιμο, το οποίο θα έρθει στις Επιτροπές.

Ωστόσο, επανέρχομαι και λέω ότι είναι θετικό το ότι ανοίγουμε το διάλογο, θα πρέπει, όμως να προχωράμε και σε νομοθετικές πρωτοβουλίες, εντός της Επιτροπής Μορφωτικών Υποθέσεων, γιατί τους 3,5 μήνες, στους οποίους βρίσκεστε στην κυβέρνηση, βλέπουμε όλες οι διατάξεις, οι σοβαρές διατάξεις, που αφορούν στην Εκπαίδευση και ευρύτερα στην Παιδεία, περνάνε σε άλλα νομοσχέδια, χωρίς να συζητηθούν από τα μέλη της Επιτροπής Μορφωτικών Υποθέσεων ή κάνετε δηλώσεις ή και εξαγγελίες, οι οποίες, κατά τη δική μου ή δική μας άποψη, ως Βουλευτές του ΣΥΡΙΖΑ, μας γυρνάνε πάρα πολλά χρόνια πίσω.

Θα θυμηθώ τις προγραμματικές δηλώσεις της Κυβέρνησης, που μου θύμισαν τα φοιτητικά μου χρόνια, στις αρχές της δεκαετίας του 2000, που συζητάγαμε για την αναθεώρηση του άρθρου 16 και τις Οδηγίες της «Μπολόνια», για την κατάργηση της χειραφετημένης επιστήμης και της ανώτατης εκπαίδευσης, την ιδιωτικοποίηση των πανεπιστημίων και βλέπουμε, σιγά σιγά, ότι με αποσπασματικές διατάξεις, σε άλλα νομοσχέδια, όπως είπατε και εσείς, την αύξηση των διδάκτρων στα μεταπτυχιακά, την κατάργηση της βάσης του 10, την αύξηση του βαθμού πρόσβασης, τον περιορισμό της ελεύθερης πρόσβασης των φοιτητών, αλλά και τον περιορισμό των θέσεων πρόσβασης στα πανεπιστήμια, αλλά και στη σχέση των παιδιών με την επιστήμη. Βλέπουμε, επίσης, και τη σύνδεση με την αγορά, κάτι στο οποίο προφανώς διαφωνούμε ιδεολογικά.

Πολύ συνοπτικά, θα ήθελα να αναφερθώ σε δύο πολύ σοβαρά ζητήματα, που αφορούν στο Νομό μου. Ένα, είναι τα κενά σε εκπαιδευτικούς, που υπερβαίνουν το 40%. Είπε η αρμόδια Υφυπουργός ότι έχει ζητήσει τα κενά από τις Περιφερειακές Διευθύνσεις. Αυτό έχει γίνει, εδώ και πάρα πολύ καιρό. Είναι γνωστά τα κενά. Νομίζω ότι έχουμε καθυστερήσει πάρα πολύ. Πριν από αρκετές εβδομάδες, σας στείλανε και τα τελικά κενά, μετά και την δεύτερη φάση των προσλήψεων, ωστόσο, ακόμα και οι ανακοινώσεις, που μας κάνατε, για 1.800 προσλήψεις, συν κάποιες ακόμη, δεν αγγίζουν, περίπου, τις 5.000 κενές θέσεις, που υπάρχουν στην Πρωτοβάθμια και Δευτεροβάθμια Εκπαίδευση, όπως και στην Ειδική Αγωγή και στην παράλληλη στήριξη. Να σημειώσω ότι σε παραμεθόριες ακριτικές περιοχές, όπως ο Έβρος, μαθητές της τρίτης Λυκείου δεν διδάσκονται, στα τέλη Οκτωβρίου, ακόμη και μαθήματα πανελλαδικώς εξεταζόμενα και αυτό αντιλαμβάνεστε ότι δημιουργεί πολύ μεγάλη ανησυχία τόσο στους μαθητές όσο και στους γονείς.

Τελευταίο ζήτημα, το οποίο είναι αρκετά σημαντικό, για την περιοχή της Θράκης, είναι πρώτον, η λειτουργία του Τμήματος Νοσηλευτικής Διδυμοτείχου, όπου δεν έχει ξεκινήσει η λειτουργία του ακόμη, αν και με τον τελευταίο νόμο της ίδρυσης του Διεθνούς Πανεπιστημίου Θεσσαλονίκης μετατράπηκε σε πανεπιστημιακό Τμήμα από ΤΕΙ που ήταν. Υπάρχουν δυσλειτουργίες και δεν έχουν ξεκινήσει ακόμα τα μαθήματα στο Τμήμα Νοσηλευτικής Διδυμοτείχου. Σας καλώ να λάβετε δράση, προκειμένου να ξεκινήσουν άμεσα τα μαθήματα, να έρθουν οι καθηγητές και να ξεκινήσει η λειτουργία του, ως πανεπιστημιακό, πλέον, Τμήμα. Είναι απαραίτητο για την περιοχή και για την υποστήριξη και των δομών υγείας του Νοσοκομείου Διδυμοτείχου, κυρίως.

 Το τελευταίο θέμα είναι η ανάπτυξη του Δημοκριτείου Πανεπιστήμιου Θράκης. Μετά από μακρόχρονη και πολύχρονη διαδικασία διαλόγου και αρκετές αποφάσεις της Συγκλήτου του Δημοκριτείου Πανεπιστήμιου Θράκης, καταλήξαμε, με πρόταση της Συγκλήτου, προφανώς, στην πρόταση οκτώ νέων Τμημάτων σε όλα τα Τμήματα της Θράκης. Από την Ορεστιάδα, μέχρι και την Ξάνθη. Είναι αναγκαία η υποστήριξη και η ανάπτυξη του Δημοκριτείου Πανεπιστήμιου Θράκης. Υπάρχουν και οι κτιριακές υποδομές, υπάρχει και η διαθεσιμότητα των καθηγητών και των εκπαιδευτικών, υπάρχουν και τα πρώτα απαραίτητα κονδύλια, τα οποία χρειάζονται, για την πρώτη φάση λειτουργίας των Τμημάτων αυτών. Είχε επέλθει συμφωνία μεταξύ Υπουργείου και Συγκλήτου - Πρυτανείας του Δημοκριτείου Πανεπιστήμιου Θράκης - και λόγω πρόωρων εκλογών, δεν προλάβαμε να νομοθετήσουμε την ίδρυση των νέων πανεπιστημιακών τμημάτων, όπως επίσης και την ίδρυση των πανεπιστημιακών ερευνητικών κέντρων, που έγινε με πρόταση της Συγκλήτου του Δημοκριτείου Πανεπιστήμιου Θράκης.

Είναι πάρα πολύ σημαντική η ίδρυση των νέων Τμημάτων, όχι μόνο για τη στήριξη, την ανάπτυξη και τη διεύρυνση των επιστημονικών πεδίων, αλλά και για τη συμβολή τους στην τοπική κοινωνία, στην αγορά, μιας και σας αρέσει να ακούτε αυτές τις λέξεις. Αλλά, όντως, έχουν γίνει μελέτες σκοπιμότητας, όπου πρέπει να αξιοποιούμε και τους φοιτητές, αλλά και τους εκπαιδευτικούς των Ανώτατων Ιδρυμάτων για τη βελτίωση της λειτουργίας, της παραγωγής και της αγοράς. Αντιλαμβάνεστε πολύ καλά ότι θα συμβάλει στην ευρύτερη ανάπτυξη της περιοχής της Θράκης, κάτι που είναι αναγκαίο και νομίζω ότι πρέπει να σκύψουμε όλοι πάνω σε αυτό.

Νομίζω ότι πρέπει να το δείτε πολύ σοβαρά. Ήδη, σε προχθεσινή μου συνάντηση, με τον Πρύτανη του Δημοκρίτειου Πανεπιστημίου, μου διαβεβαίωσε ότι, ακόμα και σήμερα, είναι πάγια και ομόφωνη η θέση της Συγκλήτου του Δημοκρίτειου Πανεπιστημίου Θράκης και θα επιμένουν, σε κάθε ευκαιρία, για την ίδρυση των νέων Τμημάτων. Ευχαριστώ και για το χρόνο. Θα περιμένω τις απαντήσεις σας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Γκαρά. Το λόγο έχει ο κ. Ταραντίλης.

**ΧΡΗΣΤΟΣ ΤΑΡΑΝΤΙΛΗΣ:** Ευχαριστώ πολύ, κύριε Πρόεδρε. Επειδή έγινε μια πολύ καλή παρουσίαση από την ηγεσία του Υπουργείου Παιδείας, δεν θα αναφερθώ στο έργο και τις προσπάθειες των πρώτων εκατό ημερών. Θα προσπαθήσω να απαντήσω, σε τοποθετήσεις, βάσει της εμπειρίας, που έχω ως πανεπιστημιακός καθηγητής, καθώς και από τις σημειώσεις, που έχω κρατήσει στις απαντήσεις, οι οποίες είχαν λίγο περισσότερη αντιπολιτευτική χροιά, λίγο μεγαλύτερη ένταση.

Αναφέρθηκε ότι οι πολιτικές, που δρομολογούνται, υπονομεύουν τη δημόσια εκπαίδευση. Και θα ήθελα να κάνω μια σειρά από ρητορικά ερωτήματα:

Υπονομεύει τη δημόσια εκπαίδευση και συγκεκριμένα το δημόσιο Πανεπιστήμιο, το γεγονός ότι ενισχύουμε το αυτοδιοίκητο των ελληνικών Πανεπιστημίων, δίνοντας τη δυνατότητα στις Διοικήσεις των Σχολών και των Τμημάτων να καθορίζουν τον αριθμό των φοιτητών, που θα μπορούν να εκπαιδεύσουν; Δηλαδή, αν για παράδειγμα, ένα Τμήμα εκπαίδευε 150 άτομα και τώρα το ίδιο Τμήμα δήλωνε ότι μπορεί να εκπαιδεύσει 100 άτομα, αυτό υπονομεύει το δημόσιο Πανεπιστήμιο; Τι θέλει ο Έλληνας φορολογούμενος; Δεν θέλει μια ποιοτική εκπαίδευση για τα παιδιά του;

Και για να μη μιλάμε θεωρητικά, αλλά πρακτικά, η συντριπτική πλειονότητα των πανεπιστημιακών Τμημάτων έχουν Εργαστήρια. Τα Εργαστήρια, όπως ξέρετε πολύ καλά, έχουν πολύ συγκεκριμένες θέσεις. Εάν ξεπεράσουμε τον αριθμό, που μπορούμε να εκπαιδεύσουμε, τότε θα κάνουμε Εργαστήρια και 12 η ώρα το βράδυ ! Αυτό θέλουμε;

Δεν αναφέρομαι σε θέματα ποιότητας αυτή τη στιγμή, γιατί θα πρέπει να μιλάμε χρόνια. Μιλάω με πολύ απτά παραδείγματα. Δεν είναι, σε καμία περίπτωση, υπονόμευση του δημόσιου Πανεπιστημίου, εάν έρθει ένα Τμήμα και δηλώσει μικρότερο αριθμό φοιτητών, σε σχέση με αυτό, που εκπαίδευε την προηγούμενη χρονιά. Διότι, αυτό το Τμήμα, λόγω και του αυτοδιοίκητου, κρίνει ότι τόσους μπορεί να εκπαιδεύσει ποιοτικά.

Αναφέρθηκε κάτι «για υπονόμευση της δημόσιας εκπαίδευσης». Αναρωτιέμαι. Δεν είναι υπονόμευση της δημόσιας εκπαίδευσης, όταν αποφασίζουμε, ξαφνικά, τη δημιουργία Τμημάτων, μέσα σε μια νύχτα, χωρίς να υπάρχει κάποια αξιολόγηση για αυτά τα Τμήματα; Και τα αντιστοιχίζουμε, επίσης, μέσα σε μια νύχτα, μόνο και μόνο, για να τους δώσουμε - ας πούμε - κύρος, δίνοντας τους το όνομα ενός Τμήματος, που βρίσκεται, στην Αθήνα ή στη Θεσσαλονίκη;

Αυτό το παράδειγμα, που λέω, είναι πολύ συγκεκριμένο, αυτήν τη στιγμή. Δεν είναι ένα θεωρητικό παράδειγμα. Ξέρουμε ότι υπάρχει Τμήμα, στην Αθήνα, το οποίο έχει 18.000 μόρια και υπάρχει αντίστοιχο Τμήμα, που ιδρύθηκε, μέσα σε μια νύχτα, με 4.500 μόρια.

Δεν λέω ότι ο αριθμός των μορίων δείχνει και την αξία. Απλά, θέλω να πω ότι το Τμήμα των 4.500 μορίων «βαφτίστηκε», μέσα σε μια νύχτα, με το ίδιο όνομα με το αντίστοιχο Τμήμα της Αθήνας και δόθηκε αντιστοίχιση -μέσα σε μια νύχτα, επαναλαμβάνω - χωρίς να υπάρχει καμία αξιολόγηση σε αυτό.

Επίσης αναφέρθηκε ότι υπονομεύεται η δημόσια εκπαίδευση, αν συνδέονται οι κρατικές επιχορηγήσεις, με την αξιολόγηση. Αναφέρθηκε κιόλας η έννοια της ασαφούς αξιολόγησης. Γι’ αυτό, ακριβώς, έρχεται το Υπουργείο Παιδείας και μιλάει για ενδυνάμωση της ΑΔΙΠ. Δεν πιστεύουμε στις Ανεξάρτητες Αρχές; Δεν πιστεύουμε ότι εάν ενδυναμώσουμε την ΑΔΙΠ και έχουμε την ίδια αξιολόγηση, σε όλα τα Πανεπιστημιακά Τμήματα, τότε, όντως, θα υπάρχει ένα μέτρο, για να μπορούμε να αξιολογήσουμε και να αντιστοιχίσουμε τα Πανεπιστημιακά Τμήματα; Αυτό αποτελεί υπονόμευση της δημόσιας εκπαίδευσης;

Τώρα, θα ήθελα να αναφερθώ στα μεταπτυχιακά. Δυστυχώς και λυπάμαι, φοβάμαι ότι τα μεταπτυχιακά Τμήματα έχουν χρησιμοποιηθεί, στο παρελθόν, ιδιαίτερα από την τωρινή Αντιπολίτευση, για να έχουμε - τολμώ να πω - μια ηθική επίθεση στους πανεπιστημιακούς καθηγητές. Γιατί, λέω, το «ηθική επίθεση»; Γιατί αναφέρθηκε, ότι υπάρχουν πανεπιστημιακοί καθηγητές που παίρνουν χρήματα, δηλαδή αμείβονται, όταν κάνουν μεταπτυχιακά μαθήματα και καθηγητές, που δεν αμείβονται. Εδώ, θα πρέπει να πούμε την αλήθεια.

Πότε δεν αμείβονται οι πανεπιστημιακοί καθηγητές στα μεταπτυχιακά; Σε δύο περιπτώσεις: Ή όταν πρόκειται για μεταπτυχιακά, που έχουν ερευνητική χροιά και αποτελούν ουσιαστικά μεταπτυχιακά, που θα τα αξιοποιήσουν οι μεταπτυχιακοί φοιτητές, για να συνεχίσουν μια ερευνητική καριέρα, PhD ή όχι PhD - η δεύτερη περίπτωση - ή όταν δεν έχουν συμπληρώσει τον φόρτο, που επιβάλλει ο νόμος και ακριβώς, επειδή δεν τον έχουν συμπληρώσει το φόρτο, πρέπει να κάνουν δωρεάν τα μεταπτυχιακά.

Έρχομαι πάλι εγώ και κάνω ακόμη ένα ρητορικό ερώτημα. Στο Οικονομικό Πανεπιστήμιο Αθηνών, ξέρετε πάρα πολύ καλά ότι είναι πολύ γνωστό το Οικονομικό Πανεπιστήμιο Αθηνών για προγράμματα σε θέματα ΜBΑ, Διοίκησης Επιχειρήσεων, για στελέχη επιχειρήσεων και ούτω καθεξής, δεν πρέπει να πληρώνεται ένας καθηγητής, όταν διδάσκει σε στελέχη επιχειρήσεων από τις 18.30΄ έως και τις 21.30΄ ή και 22.00΄, στον υπερωριακό του χρόνο; Ξαναλέω, δεν πρέπει; Δηλαδή, πρέπει το στέλεχος της επιχείρησης να το χρηματοδοτεί ο Έλληνας πολίτης; Αυτό καταλαβαίνουμε; Αυτό λέμε για τους καθηγητές;

**ΚΩΝΣΤΑΝΤΙΝΟΣ ΜΑΡΚΟΥ:** Ποιο είναι το κόστος του μεταπτυχιακού; Αυτό που αναφέρετε είναι το πιο ακριβό μεταπτυχιακό.

**ΧΡΗΣΤΟΣ ΤΑΡΑΝΤΙΛΗΣ:** Θα έρθω σε αυτό και θα απαντήσω, δεν έχω κανένα πρόβλημα στον ανοιχτό διάλογο, θα σας το πω ακριβώς τώρα.

Θέλω να σας πω ότι δεν είναι το πιο ακριβό μεταπτυχιακό και θέλω να σας πω ότι τα μεταπτυχιακά ΜBΑs για στελέχη επιχειρήσεων της Ελλάδας, σε σχέση με τα αντίστοιχα ΜBΑs της Ευρώπης, είναι στο ένα τέταρτο της τιμής. Αυτό σας το λέω, επειδή τυχαίνει να είμαι Καθηγητής σε Σχολή Διοίκησης και το ξέρω.

Συγνώμη, αλλά θα ήθελα να μου επιτρέψετε να ολοκληρώσω και θα σας απαντήσω μετά.

Σε ό,τι αφορά τα μεταπτυχιακά, έχω ολοκληρώσει.

Επίσης, θα ήθελα να πω κάτι, για το οποίο ξέρω ότι υπάρχει αυτή η διάθεση και από το Υπουργείο Παιδείας και είναι το εξής. Πρέπει να αποσυνδεθεί, οπωσδήποτε, ο κάθε ΕΛΚΕ από το Δημόσιο Λογιστικό.

Αυτά που βιώνουμε, ως Καθηγητές, λόγω αυτής της ένταξης στο Δημόσιο Λογιστικό, είναι τραγικά. Για παράδειγμα, για να αγοράσουμε ένα μολύβι, χρειάζεται να υπογράφουμε πολλά χαρτιά. Ακόμη, για να πάνε οι διδακτορικοί μας φοιτητές σε συνέδρια στο εξωτερικό, θα πρέπει, προτού πάρουν την αποδοχή του άρθρου στα συνέδρια, να έχουν κάνει την αίτηση, γιατί δεν θα προλάβουν. Για να καλέσουμε κάποιον, πρέπει να υπογράψουμε είκοσι χαρτιά. Η κατάσταση πραγματικά, δημιουργεί μια φοβερή γραφειοκρατία, που σκοτώνει.

Σας παρακαλώ πάρα πολύ, αφήστε με μια στιγμή, για να ολοκληρώσω. Δεν βρίσκω κανένα λόγο για να σας πω την αλήθεια, για ποιο λόγο έχει γίνει. Ο κύριος Γαβρόγλου…

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας παρακαλώ πολύ, αφήστε τον ομιλητή να ολοκληρώσει, δεν κάνουμε διάλογο και θα πρέπει να σας ενημερώσω ότι οι ερωτήσεις σας δεν καταγράφονται και ότι μόνον ο ομιλητής καταγράφεται.

**ΧΡΗΣΤΟΣ ΤΑΡΑΝΤΙΛΗΣ:** Σας παρακαλώ πολύ, να μην χρησιμοποιούμε το Μνημόνιο για όλα τα πράγματα. Αυτή είναι η δουλειά μου. Ξέρετε ποιο είναι το θέμα; Το θέμα είναι και αυτό που θέλω να σας πω, ειλικρινά, είναι ότι γνωρίζετε ότι εγώ δεν διέκοψα κανέναν και όχι μόνον δεν διέκοψα κανένα, αλλά έδωσα και επιπλέον χρόνο.

Θέλω να σας πω ότι όλα αυτά που σας περιγράφω, τα έχουμε βιώσει στην πράξη.

Κλείνοντας, θα ήθελα να πω ότι πραγματικά τα θέματα, τα οποία μπορούμε να συζητήσουμε μέσω της συγκεκριμένης Επιτροπής, έχουν τεράστιο ενδιαφέρον. Θα ήθελα, σας παρακαλώ πολύ, τις επόμενες φορές, ακριβώς, επειδή έχουν τεράστιο ενδιαφέρον και επειδή θα μας βοηθήσουν να προετοιμαζόμαστε πολύ καλύτερα και πολύ πιο στοχευμένα, να υπάρχει μια συγκεκριμένη ατζέντα των θεμάτων, βάσει των οποίων θα μπορέσουμε να τοποθετηθούμε. Σας ευχαριστούμε πάρα πολύ.

**ΚΩΝΣΤΑΝΤΙΝΟΣ ΜΑΡΚΟΥ:** Θα μπορούσα να ρωτήσω για το κόστος των μεταπτυχιακών του Οικονομικού Πανεπιστημίου Αθηνών; Πείτε μου ένα ποσό.

**ΧΡΗΣΤΟΣ ΤΑΡΑΝΤΙΛΗΣ:** Από 5.000 ευρώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Συνεχίζουμε, το λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε. Δυστυχώς, δεν είμαι στην ευχάριστη θέση να ευχαριστήσω την ηγεσία του Υπουργείου Παιδείας για την παρουσία της σήμερα, διότι 3,5 μήνες, μετά τις εκλογές, είναι η πρώτη συνάντηση της Επιτροπής, η οποία, ουσιαστικά, επετεύχθη, μετά από αίτημα και διάβημα στον Πρόεδρο της Βουλής. Κανονικά, η κυρία Υπουργός, η οποία θα μπορούσε να αιτιαθεί φόρτο δουλειάς ή άλλες αιτίες, θα έπρεπε να απολογηθεί, γιατί έρχεται 3,5 μήνες μετά και «καταδέχθηκε» να είναι σε αυτή την αίθουσα και όχι μόνο αυτό, αλλά περάσατε και πάρα πολλές τροπολογίες, με κομβικά σημεία για την Παιδεία, χωρίς να προηγηθεί καμία διαβούλευση. Δεν πρέπει να υπερηφανεύεστε, δεν είναι κοινοβουλευτική πρακτική αυτή.

Μιας και είπα ότι περάσατε πάρα πολλές τροπολογίες, θα σας πω τι εννοώ. Αναφερθήκαμε στα μεταπτυχιακά, ανατροπή πλήρης, αναφερθήκαμε στα Πράσινα Τμήματα, δηλαδή, τις Σχολές στις οποίες θα μπορούσαν να μπουν, μέσα από ένα εξαιρετικό σχεδιασμό, οι φοιτητές, χωρίς εξετάσεις, αναφερθήκαμε στα Πειραματικά, αναφερθήκαμε στα κολέγια και έρχεστε τώρα - μπορώ να πω, με μεγάλη αμετροέπεια - να επικαλεστείτε την ΑΔΙΠ για τις Σχολές, που ενοποιήθηκαν. Ποια ΑΔΙΠ, κυρία Υπουργέ, όταν μέσα, σε μια νύχτα, κάνατε τα ιδιωτικά κολέγια πανεπιστήμια και μιλάτε για ΑΔΙΠ στις ενοποιήσεις, που έκανε η Κυβέρνηση του ΣΥ.ΡΙΖ.Α.; Αυτό είναι τουλάχιστον αμετροέπεια, για να μην πω κάτι περισσότερο !

Ουσιαστικά, στην παρουσίασή σας, δεν ακούσαμε τίποτα για τις προθέσεις σας. Αναλωθήκατε και οι τρεις, στο 80%, για να μας πείτε τι κακή ήταν η πολιτική του ΣΥ.ΡΙΖ.Α., διαστρεβλώνοντας και, ταυτόχρονα, παρουσιάζοντας τη μισή αλήθεια και θα πω δύο παραδείγματα. Στην τετραετία του ΣΥ.ΡΙΖ.Α., έγιναν 2.500 προσλήψεις μελών ΔΕΠ, ενώ δεν είχε γίνει καμία τα τελευταία έξι χρόνια, που είχαν προηγηθεί και κατηγορείτε εμάς για υποστελέχωση, μέσα σε μνημονιακές πολιτικές;

 Μια δεύτερη ανακριβής πληροφόρησή σας είναι το καταργημένο Τ.Ε.Ι. Θεσσαλονίκης. Το καταργημένο Τ.Ε.Ι. Θεσσαλονίκης είναι σε αυτά, που χαρακτηρίστηκαν Τμήματα μεταβατικότητας και ξέρετε πότε καταργήθηκε; Επί «ΑΘΗΝΑΣ», επί δικής σας πολιτικής παρουσίας – όχι προσωπικά. Και έπρεπε - είχε υποχρέωση - ο πρώην πρύτανης του Τ.Ε.Ι. αυτού, μέχρι τις 31/8, να κάνει πράξη ένταξης στο ΤΕΙ της Πάτρας, ένας πρύτανης που ήταν στη βιοποικιλότητα του πολιτικού σας χώρου και δεν το έκανε ! Ένας πρύτανης, που μάλιστα απ' ό,τι μαθαίνω, ταυτόχρονα εκκρεμούν και πολλές ΕΔΕ υπέρ αυτού και έρχεστε να το καταλογίσετε στην Κυβέρνηση του ΣΥ.ΡΙΖ.Α., επειδή ένας πρύτανης δεν έκανε το καθήκον του και μάλιστα ένας πρύτανης με πολιτικά χαρακτηριστικά πρύτανης, του Τ.Ε.Ι. της Πάτρας.

Έρχεστε να διαμαρτυρηθείτε για τις 6.500 αιτήσεις μεταγραφών, που υπάρχουν και να πείτε «τι να κάνουμε;». Ε, βεβαίως, από τη στιγμή, που καταργείτε τις Πράσινες Σχολές, καταργείτε τα διετή τεχνολογικά Ιδρύματα, που θα ερχόντουσαν από τα ΕΠΑΛ, προφανώς, θα δημιουργηθούν πολλά κοινωνικά ζητήματα και επιστημονικά.

Τέλος, δεν μας είπατε τίποτα για το τι προτίθεστε να κάνετε. Ευχές και τίτλοι κατευθύνσεων. Ελπίζω, τουλάχιστον από δω και πέρα, κυρία Υπουργέ, αυτή η πολιτική σας να αλλάξει. Εμφανιστήκατε με «πυροτεχνήματα» και η πρώτη σας κίνηση, αμέσως, ήταν το περίφημο άσυλο. Πηγαίνετε να δείτε πόσες Σχολές είναι υπό κατάληψη, τώρα, που μιλάμε. Δεκάδες. Ποια είναι, λοιπόν, η λύση, που φέρατε, για το άσυλο; Τώρα, που μιλάμε, δεκάδες Σχολές στα πανεπιστήμια είναι υπό κατάληψη. Υποκρισία μόνο !

Κλείνοντας, θα έλεγα, ότι ελπίζω κι εγώ, αυτή η συνεδρίαση, να διαμορφώσει μια καινούργια αρχή, γιατί το να έρθετε εδώ και να είστε υπερήφανοι, διότι στοιχειωδώς ανταποκριθήκατε στη διεκπεραιωτική υποχρέωση, που είχατε από τον Ιούλιο, μέχρι τώρα, για το Υπουργείο σας ... Τα βιβλία, τον Ιούλιο, ήταν στη θέση τους. Βεβαίως, μπορώ να σας φέρω και αποδείξεις. Για αυτό σας είπα, ότι λέτε μισές αλήθειες. Μην είστε υπερήφανοι, γιατί απλά διεκπεραιώσατε, οριακά, τις υποχρεώσεις σας, είσαστε υποχρεωμένοι. Αν δεν το είχατε κάνει, θα έπρεπε να είσαστε απολογούμενοι. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Επειδή έχει ειπωθεί πολλές φορές, να σας θυμίσω ότι έχει πραγματοποιηθεί κοινή συνεδρίαση της Επιτροπής μας με την Επιτροπή της Δημόσιας Διοίκησης, όπου συζητήθηκε το θέμα του ασύλου και εκεί είχαν τη δυνατότητα πάρα πολλοί Βουλευτές να πάρουν το λόγο.

Το λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Παρακολουθώντας από μόνιτορ τη συνεδρίαση της Επιτροπής, άκουσα ότι η απάντηση, που δόθηκε γι΄ αυτό, που συμβαίνει στο 2ο Λύκειο της Θεσσαλονίκης, στην Ικτίνου, είναι αρμοδιότητα του Υπουργείου Εσωτερικών. Γιατί σας το λέω αυτό; Γιατί, ξέρετε, στο 2ο Λύκειο της Ικτίνου φοιτά ο γιος μου, είναι στην πρώτη Λυκείου και είναι 16 χρόνων. Σας διαβεβαιώ ότι δεν είναι φιλικά διακείμενος στο ΣΥ.ΡΙΖ.Α., έχει ήδη ανταποκριθεί στις σειρήνες του Κ.Κ.Ε.. Η ιστορία εκδικείται και τον πατέρα, καμιά φορά. Αλλά επειδή έχει το τεκμήριο του αντικειμενικού παρατηρητή, κύριες και κύριε Υπουργοί, τον θεωρώ αντικειμενικό. Αυτό που συνέβη φέτος, σε σχέση με τα κενά, συμβαίνει, για πρώτη φορά. Δεν σας το λέω με τεκμήριο μαρτυρίας ενός προσώπου, που δεν έχει και τα καλύτερα διαπιστευτήρια αντικειμενικότητας, λόγω του πατέρα του, αλλά ακριβώς συμβαίνει για πρώτη φορά.

Δεύτερον, εγώ δέχομαι αυτόν το λαβύρινθο αρμοδιοτήτων. Την Πέμπτη, πριν την αργία της 26ης Οκτωβρίου, στις 14:15΄, τα παιδιά σχολάσαν στο 2ο Λύκειο της Ικτίνου. Στις 14:20΄ έπεσε η οροφή και οι σοβάδες, σε όλες τις αίθουσες. Θέλετε να μου απαντήσετε, ως γονείς και εσείς, κυρία Ζαχαράκη, το εύχομαι και σε εσάς, στο μέλλον, ως γονείς, τι θα κάνατε; Θα λέγατε ότι ήταν αρμοδιότητα του Υπουργείου Εσωτερικών; Στην ερώτηση του ελέγχου, στην ερώτηση της έγκαιρης διαμόρφωσης κάποιων κανόνων ασφαλείας, στα δημόσια κτίρια και δη στα σχολεία, η απάντησή μας θα ήταν «η αρμοδιότητα είναι άλλου»; Δεν θα έπειθε ούτε καν όσους συγχρωτίζονται ή όσους σας επιλέγουν και πολιτικά.

Θέλω να κλείσω με κάτι άλλο. Έχει γίνει βίωμα σ' αυτή τη χώρα, ότι η παιδεία, η εκπαίδευση, ο πολιτισμός και η καλλιέργεια δεν μπορεί να αντιμετωπίζονται, πίσω από κομματικά προγεφυρώματα. Γιατί σήμερα γίνεται μια μεγάλη δημόσια συζήτηση, με πολύ πρόθυμους συναδέλφους σας, να αναθεματίσουν τα κορίτσια στη νέα Φιλαδέλφεια, τα «γελοία υποκείμενα», κατά το Δήμαρχο της περιοχής, αλλά κανείς μας, κανείς σας, μάλλον, δεν λέει ότι στην Κατερίνη, μια ομάδα μαθητών παρέλασε φωνάζοντας «Κατσίφα, ζεις εσύ μας οδηγείς». Και αυτά, ξέρετε, κυρία Κεραμέως, ίσως είναι και απότοκα των ιστορικών συγχύσεων, που κάνουμε με τις παραλείψεις μας. Με τις παραλείψεις μας, ότι οι παρελάσεις αυτές δεν γίνονται για τη μνήμη του Κατσίφα, γίνονται για τη μνήμη όσων πολέμησαν για την ελευθερία της χώρας, απέναντι στο φασισμό και το ναζισμό. Ενός κακού μύρια έπονται. Όταν αυτά τα παιδιά έχουν την εντύπωση ότι μπορούν, χειραγωγούνται και στο τέλος αναπαράγουν τις πιο ακραίες και τις πλέον εθνικιστικές απόψεις, δεν χρειάζεται να απορούμε γιατί.

Ξέρετε χθες, σε μια άλλη Επιτροπή, με την έκκληση να σταματήσει το εμείς και εσείς, γιατί για παράδειγμα για τους αναπληρωτές, είπατε ότι είχατε κύμα αρνήσεων και δεν είπατε, όμως, ότι δεν υπήρξαν έλεγχοι σε μικρά νησιά, σε απομακρυσμένες περιοχές, ότι ένας αναπληρωτής των 800 € έπρεπε να πληρώσει μια τρύπα στη Σαντορίνη ή στη Φολέγανδρο 400 € ! Εάν εσείς ή εγώ μπορούσατε να ζήσετε, με τα υπόλοιπα 400, ας το απαντήσουμε.

Θέλω να πω, όμως, κλείνοντας, ότι χτες σε μια Επιτροπή ειπώθηκε κάτι και εγώ το σεβάστηκα. Είπε ο κ. Χαρακόπουλος, ότι δεν μπορεί, συλλήβδην, να είναι όλοι όσοι διαφωνούν με κάποια ζητήματα, ακροδεξιοί. Δυστυχώς, όμως, κυρία Κεραμέως, όλοι οι ακροδεξιοί σχεδόν, αναπαράγουν τη ρητορεία, που αθωώνει τα παιδιά της Κατερίνης και όλοι οι ακροδεξιοί αναπαράγουν τα πρότυπα της αυξημένης πειθαρχίας και όχι της έκφρασης της συνεννόησης και της επικοινωνίας και όλοι οι ακροδεξιοί θέλουν το σχολείο να μοιάζει περισσότερο με στρατό και όχι με εκπαιδευτικά ιδρύματα και αυτό πρέπει να το συζητήσουμε σοβαρά. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ας μιλήσουμε για κεντρικά πολιτικά θέματα, τα οποία έχουν να κάνουν με τις αποφάσεις του Υπουργείου και όχι με αρμοδιότητες άλλων, τρίτων δήμων, Υπουργείου Εσωτερικών κ.λπ., γιατί καλό είναι να αναλαμβάνουμε όλοι και την ευθύνη, που μας αναλογεί, απέναντι σε όλους και όχι, με το παραμικρό, να βρίσκουμε τους Υπουργούς και να τους αναθέτουμε τις ευθύνες όλων.

Το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε. Ξεκινώντας να πω ότι χαίρομαι, με τη σειρά μου, που ξεκινάει αυτός ο διάλογος, έστω και με μεγάλη καθυστέρηση, έστω και αν πολλά, με τα οποία διαφωνούμε έχουν ήδη ψηφιστεί, έστω και αν η περιθωριοποίηση του θεσμικού μας ρόλου είναι πλέον καταγεγραμμένη και δεδομένη.

Ωστόσο, ο διάλογος, η ανταλλαγή απόψεων, η καταγραφή των ενστάσεων και των επιχειρημάτων μας είναι πάρα πολύ σημαντική, για να ξέρουμε όλοι και κυρίως οι Έλληνες πολίτες και το που βρισκόμαστε, αλλά και ποιοι είναι οι δημιουργοί των αρνητικών για τον πολύ κόσμο μέτρων, των οποίων τα επίχειρα, επιτρέψτε μου, θα δούμε να εξελίσσονται, με βεβαιότητα, το επόμενο διάστημα. Τα λέω αυτά, γιατί ακόμη και αν διαφωνούσαμε, στην ουσία, με πολλά από τα μέτρα, που έχουν ήδη νομοθετηθεί, για την παιδεία, η συζήτηση και η ώσμωση και των δικών μας απόψεων, μπορεί να μην άλλαζαν εντελώς τα τελικά νομοθετήματα, αλλά θα μπορούσαν, ωστόσο, να τα τροποποιήσουν, έστω και λίγο, ώστε να μην έχουν τον αρνητικό αντίκτυπο, που έχουν τώρα.

Η συμβολή μας θα άλλαζε τη βασική γραμμή των νομοθετημάτων για την παιδεία; Όχι. Η συμβολή μας, ωστόσο, θα μπορούσε να άλλαζε λεπτομέρειες επί το ευνοϊκότερο; Θεωρούμε πως ναι. Ωστόσο, επιλέχθηκε να μη γίνει ούτε καν αυτό. Ο πλουραλισμός απόψεων, όμως, θεωρούμε ότι είναι η ουσία της δημοκρατίας. Με τη νομοθέτηση σας αυτή, επιλέξατε να εξοβελίσετε αυτόν τον πλουραλισμό, περιορίζοντας τον, ασφυκτικά, στη διάρκεια των συνεδριάσεων των Επιτροπών, θάβοντας σημαντικά εκπαιδευτικά επίδικα, μέσα στον τεράστιο όγκο ενός νομοσχεδίου, που ξεκίνησε με 85 άρθρα, κατατέθηκε με 213 άρθρα και μέσα σε λίγες ώρες, με τροπολογίες της τελευταίας στιγμής, φωτογραφικές, οι περισσότερες, έφτασε τα 234 άρθρα !

Διαδικασίες fast track νομοθέτησης, με τους Βουλευτές στο περιθώριο, χωρίς επαρκή διαβούλευση με τους φορείς, με το λαό φλομωμένο με fake news και ψέματα, προκειμένου να προωθηθούν ρυθμίσεις, που κλείνουν το μάτι προς συγκεκριμένα συμφέροντα. Ελπίζουμε ότι αυτό δεν θα συνεχιστεί, στα επόμενα μέτρα, που προτίθεστε να νομοθετήσετε και με αυτή τη λογική υπ' όψη και φυσικά, με την ελπίδα ότι οι ερωτήσεις, πραγματικά και όχι προσχηματικά, θα βοηθήσουν να προκύψει ένας εποικοδομητικός διάλογος, θα ήθελα να ρωτήσω τα εξής.

Έχει αρχίσει μια οργανωμένη, θεωρούμε, προσπάθεια σε όλες τις βαθμίδες της δημόσιας εκπαίδευσης να περιοριστούν οι εισακτέοι στην Τριτοβάθμια Εκπαίδευση. Εκτός από την αριθμητική μείωση των εισακτέων, βάζετε και επιπρόσθετα εμπόδια. Καταργήσατε τα Τμήματα της ελεύθερης πρόσβασης, έχουμε διαγραφές φοιτητών, καταργήσατε τη Νομική Σχολή, στην Πάτρα, αναστείλατε τα διετή προγράμματα επαγγελματικής εκπαίδευσης στα Α.Ε.Ι. για τους αποφοίτους των επαγγελματικών λυκείων.

 Και μια που λέμε για τα Επαγγελματικά Λύκεια και επειδή πρόσφατα, την προηγούμενη βδομάδα, με την εξαιρετική συνάδελφο από τη Ν.Δ., την κυρία Ζέτα Μακρή, με μια αποστολή που αποτελείτο και από τεχνικά επιμελητήρια και εκπροσώπους από τα συνδικάτα κ.λπ. επισκεφτήκαμε τη Γερμανία, θα σας πω για το σύστημα, που έχουν εκεί, της διετούς εκπαίδευσης, στα Επαγγελματικά Λύκεια, όπου το αντίστοιχο Υπουργείο εκεί, λέγεται «Υπουργείο Παιδείας και Έρευνας», είναι, δηλαδή, συνδεδεμένη η Παιδεία με την Έρευνα, δεν έχει πάει σε άλλο Υπουργείο. Ένας εκπαιδευόμενος εκεί έχει θεωρητική εκπαίδευση, που χρηματοδοτείται, από το δημόσιο τομέα, έχει επαγγελματική κατάρτιση, αμειβόμενη, που χρηματοδοτείται, από την εργοδοσία και από τα επιμελητήρια, αλλά έχει και ισχυρά συνδικάτα. Συνδικάτα, που, εκτός από τις συλλογικές συμβάσεις, γιατί εκεί έχουν συλλογικές συμβάσεις, δεν τις έχουν καταργήσει, όπως τις καταργήσαμε εδώ, έχουν και συμβάσεις, ανάμεσα στον εκπαιδευόμενο και στην εργοδοσία, που τα συνδικάτα ελέγχουν και ένας νέος, που έχει ανάγκη για δουλειά, που θέλει να δουλέψει, μπορεί να εργαστεί, να πάει και σχολείο, όχι απλά να καταρτιστεί, όχι απλά να μην είναι εκπαιδευτικά αναλφάβητος, αλλά, αν το θελήσει, μπορεί να εισέλθει και ελεύθερα στην Τριτοβάθμια Εκπαίδευση. Ένας χτίστης, δηλαδή, μπορεί, μέσα από το εκπαιδευτικό σύστημα, να έχει ελεύθερη πρόσβαση και να μπορεί να γίνει, ας πούμε, πολιτικός μηχανικός.

 Κλείνει η παρένθεση, όσον αφορά τα ΕΠΑΛ και κλείνει η παρένθεση, όσον αφορά την αναστολή αυτών των διετών προγραμμάτων της επαγγελματικής εκπαίδευσης στα Α.Ε.Ι. από τους αποφοίτους των Επαγγελματικών Λυκείων.

 Τα παραπάνω μέτρα θεωρούμε ότι δεν γίνονται, για οικονομικούς λόγους. Θεωρούμε ότι το κράτος δεν εξοικονομεί σχεδόν τίποτα από την εφαρμογή των μέτρων αυτών. Γίνονται, πολύ απλά, για να μικρύνει το αποτύπωμα της δημόσιας παιδείας, στην αγορά εργασίας, αλλά και στην κοινωνία. Γιατί, πολύ απλά, την ίδια ώρα, που εφαρμόζονται αυτά τα μέτρα και μάλιστα, σε περίοδο εγγραφών για τα ιδιωτικά κολέγια, δρομολογείται, σε άλλο νομοσχέδιο, η εξίσωσή τους, με τα αντίστοιχης ειδικότητας Α.Ε.Ι.. Άρα, η κοινή λογική μας λέει ότι οι αριθμοί των αποφοίτων δεν θα αλλάξουν. Μπορεί και να αυξηθούν. Αυτό που θα αλλάξει, το μόνο, που θα αλλάξει, είναι από το πού αποφοιτούν αυτοί οι απόφοιτοι. Πριν, ήταν το δημόσιο πανεπιστήμιο, τώρα θα είναι το ιδιωτικό κολέγιο.

 Γνωρίζουμε, πάρα πολύ καλά, στον περίγυρό μας, ότι πολλοί από τους φοιτητές, ιδίως, όταν σπουδάζουν σε άλλη πόλη από τον τόπο κατοικίας τους, αναγκάζονται να εργαστούν, για να τα βγάλουν πέρα. Εξυπακούεται ότι οι σπουδές τους θα μείνουν πίσω και ενδεχομένως, να πάρουν πτυχίο, λίγο αργότερα, από τους συμφοιτητές τους, που, πολύ απλά, δεν έχουν ανάγκη να εργάζονται. Γιατί, λοιπόν, αυτά τα παιδιά να έχουν να αντιμετωπίσουν, εκτός από μια δύσκολη καθημερινότητα και το ενδεχόμενο να μην πάρουν ποτέ πτυχίο; Ο στόχος της ρύθμισης αυτής, που, επιτρέψτε μου, επιτίθεται σε όσους φοιτητές, από ανάγκη ή από επιλογή, διεκδικούν το δικαίωμα να έχουν το δικό τους ρυθμό, δεν είναι μια ρύθμιση οικονομικής ανάγκης. Μπορούσατε, για παράδειγμα, να συνδέσετε τη χρηματοδότηση των Α.Ε.Ι. με τον αριθμό των ενεργών στο εξάμηνο φοιτητών και όχι με τον αριθμό των εγγεγραμμένων. Υπάρχει, τέλος πάντων, μια σειρά από τεχνικές λύσεις, που μπορούμε, ενδεχομένως, να τις συζητήσουμε, όμως, πολύ φοβάμαι ότι δεν σας ενδιαφέρουν οι λύσεις αυτές.

 Γιατί έπρεπε να αποσπαστεί η Έρευνα από εκεί, που οργανικά ανήκει, δηλαδή, από το Υπουργείο Παιδείας και να υπαχθεί στο Υπουργείο Ανάπτυξης; Η Έρευνα, ως μέσο αναζήτησης της εξειδικευμένης γνώσης, αφορά σε όλες τις επιστήμες. Δίνει νέα ώθηση στα πεδία, που μπορούν να αξιοποιηθούν και επιχειρηματικά. Ο ΕΛΙΔΕΚ, για παράδειγμα, είχε βοηθήσει πάρα πολύ το πεδίο της Έρευνας και είχε συνεισφέρει στον επαναπατρισμό πολλών ερευνητών, για τον οποίο όλοι ενδιαφερόμαστε. Τώρα, παρατηρούμε τον παροπλισμό του.

Σε σύνδεση με τον ΕΛΙΔΕΚ και την πολύ σημαντική ιστορική έρευνα, που προώθησε, την οποία δεν θα περιλάμβανε, φυσικά, εάν ήταν συνδεδεμένος με το Υπουργείο Ανάπτυξης, μια ιστορία, που δεν έχει επιχειρηματική εφαρμογή, θα ήθελα να πω και το εξής, για να κλείσω με αυτό.

Η ιστορία είναι πολύ σημαντική, γιατί μας διδάσκει, μας παραδειγματίζει, μας εξοικειώνει με το παρελθόν, το ένδοξο και μη και ως εκ τούτου και το μέλλον μας. Η ιστορία, λοιπόν, χρειάζεται τη χρηματοδοτούμενη έρευνα, χρειάζεται την επιστημονική τεκμηρίωση, την ανεξάρτητη διδασκαλία και το υψηλό επίπεδο γνώσης και δέσμευσης. Η ιστορία δεν μπορεί να απαξιώνεται, ως ερευνητικό πεδίο. Δεν μπορεί να πουλιέται ούτε στα τηλεπαράθυρα με το κιλό, επειδή δεν έχει τεχνολογική εφαρμογή, ούτε να παραχαράσσεται, για να περάσουμε το εκάστοτε μήνυμά μας, ιδιαίτερα, σε μια περιοχή, σαν τη δική μας και ιδιαίτερα, σε καιρούς σαν τους δικούς μας. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Να είστε καλά, όμως, να ξέρετε ότι στις επόμενες συνεδριάσεις, θα τηρείται πιο αυστηρά ο χρόνος.

Παρακαλώ, κύριε Μπούμπα, έχετε το λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, επειδή με αφορούν αυτά, τα οποία είπε ο κ. Γιαννούλης, προηγουμένως, τον παρακαλώ να μην τα βλέπει μονοδιάστατα. Κύριε Γιαννούλη, χαρακτηρίσατε ακροδεξιό το σύνθημα του Κατσίφα. Και τον Κατσίφα θα θυμόμαστε και τον Σολωμό Σολωμού θα θυμόμαστε και τον Τάσο Ισαάκ. Για το θέμα της γελοιοποίησης του εθνικού μα συμβόλου, στην παρέλαση, στη νέα Φιλαδέλφεια, έχετε να πείτε κάτι; Δεν το σχολιάσατε. Αυτήν τη γελοιοποίηση, που έγινε για το εθνικό σύμβολο από τα δέκα κορίτσια, που είχαμε την αντίδραση πολλών εκεί, δεν θα τη σχολιάσετε; Θα το αφήσετε έτσι; Μην τα βλέπετε από τη μια πλευρά, γι΄ αυτούς που αγωνίστηκαν για την ελευθερία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Συνεχίζουμε τη συζήτηση, το λόγο έχει η κυρία Ασημακοπούλου από την Ελληνική Λύση.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε, κυρία Υπουργέ, κυρίες και κύριοι συνάδελφοι, θα ήθελα να σταθώ ιδιαίτερα στα σχολεία της Σαλαμίνας, γιατί φέτος, η χρονιά ξεκίνησε, με πολλές δυσκολίες και εκτός από τη δική μας ερώτηση, υπάρχει σχετική ερώτηση από άλλους συναδέλφους, αλλά δεν έχει απαντηθεί. Τα λειτουργικά κενά των σχολείων της Σαλαμίνας, στην έναρξη της σχολικής χρονιάς, αποτελούν χρόνιο πρόβλημα του νησιού. Από το 2012, που επανακαθοριστήκαν οι μεταθετικές περιφέρειες και κυρίως τα τελευταία χρόνια, το πρόβλημα συνεχώς αυξάνεται. Η Σαλαμίνα ήταν στη Διεύθυνση Δευτεροβάθμιας Εκπαίδευσης, στην Β΄ Πειραιά, από το 2012 είναι στην Α΄ Πειραιά.

Όσο ήταν στην Β΄ Πειραιά ήταν ελκυστική, πιο κοντά σε Πειραιά και Αθήνα, σε σχέση με τα άλλα νησιά. Τώρα, στην Α΄ Πειραιά, τα σχολεία της Σαλαμίνας είναι τα πιο απομακρυσμένα, σε σχέση με τα υπόλοιπα των προαστίων του Πειραιά. Η Ένωση Συλλόγων Γονέων - Μαθητών Δήμου Σαλαμίνας, με την έναρξη της σχολικής χρονιάς 2019 - 2020, διαπίστωσε την αυξημένη έλλειψη προσωπικού, εκπαιδευτικού προσωπικού, σε σχολεία όλων των βαθμίδων του νησιού, με αποτέλεσμα την αδυναμία ομαλής λειτουργίας των σχολικών μονάδων. Αναμένουμε άμεσα μια απάντηση και μια αποτελεσματική αντιμετώπιση του προβλήματος, που ταλανίζει, επί έτη, την περιοχή. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε και εμείς την κυρία Ασημακοπούλου, συνεχίζουμε με την κυρία Μονογυιού.

Παρακαλώ, έχετε το λόγο.

**ΑΙΚΑΤΕΡΙΝΗ ΜΟΝΟΓΥΙΟΥ:** Εύχομαι καλή αρχή στις εργασίες της Επιτροπής και θα ήθελα να αναδείξω ένα πρόβλημα, που υπάρχει, κυρίως, στα μικρά Κυκλαδονήσια μας. Ξέρω ότι αγαπάτε τα νησιά μας και έχετε ευαισθησία. Υπάρχουν σχολεία μονοθέσια, που έχουν 20 παιδιά, με συνδιδασκαλία τάξεων, όλα μαζί, με έναν καθηγητή και δεν είναι εύκολο στο να γίνει η εκπαιδευτική δουλειά του καθηγητή, έτσι όπως θα έπρεπε και οφείλουμε να τα προστατεύσουμε αυτά τα παιδιά. Οπότε, θα μπορούσε να γίνει μια νομοθετική ρύθμιση, να έχουν τουλάχιστον δύο καθηγητές μέσα και να χωρίζονται τα παιδιά, ώστε να είναι πιο εύκολη η διαδικασία του μαθήματος και να υπάρχουν και αποτελέσματα.

Επίσης, θα ήθελα να πω στον κ. Γιαννούλη, ότι δεν ανέφερε τίποτα για το σχολείο της Κάσου, όταν έκλεισε επί Κυβερνήσεως ΣΥΡΙΖΑ, λόγω ακαταλληλότητας. Ακόμη, θα ήταν καλό να έχετε σεβασμό στους νεκρούς, αλλά και στις οικογένειές τους. Να υπάρχει ένας πολιτισμός, που ξέρω ότι είστε ευγενής άνθρωπος, αλλά καλό θα ήταν να μην τοποθετήστε σε τέτοιου είδους θέματα, να υπάρχει κάποιος σεβασμός στις οικογένειες αυτές. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Μονογυιού. Το λόγο έχει η Υπουργός Παιδείας και Θρησκευμάτων, κυρία Νίκη Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ κύριε Πρόεδρε.

Ευχαριστούμε πάρα πολύ και όλους τους συναδέλφους, που τοποθετήθηκαν, σε αυτήν την μακρά συνεδρίαση. Τη θεωρώ πολύ γόνιμη και πραγματικά, ευχαριστούμε πάρα πολύ για την παρουσία και τη συμμετοχή σας.

Να διορθώσω, όμως, γιατί άκουσα σχεδόν από όλους τους Βουλευτές της Αντιπολίτευσης, ότι είναι η πρώτη συνεδρίαση της Επιτροπής Μορφωτικών Υποθέσεων. Είναι η τρίτη συνεδρίαση, κυρίες και κύριοι. Για όσους είπαν ότι δεν συζητήθηκε το Άσυλο, το Άσυλο συζητήθηκε, για ώρες ολόκληρες, σε δύο συνεδριάσεις της Επιτροπής Μορφωτικών. Άρα, είναι ανακριβές και προσοχή στα fake news, σε όσους αναφέρονται στα fake news, να μιλάμε για «πρώτη» συνεδρίαση Επιτροπής Μορφωτικών.

Έρχομαι, πρώτα απ' όλα, στην Αξιωματική Αντιπολίτευση. Δεν μπορώ, παρά να χαρακτηρίσω, ως υποκρισία, πολλά από όσα ελέγχθησαν. Μιλήσατε για προσλήψεις, για την ανάγκη μόνιμων διορισμών.

Κύριε Φίλη, εσείς δεν ήσασταν, ως Υπουργός Παιδείας, που τάζατε 20.000 προσλήψεις στη Γενική Εκπαίδευση; Πόσες κάνατε; Μηδέν, μηδέν κάνατε. Να θυμίσω ότι ακόμα και για τις 10.500, που, απλά, τις περάσατε διακηρυκτικά, δεν προϋπολογίσατε ούτε ένα ευρώ γι΄ αυτές τις προσλήψεις; Πόσο εύκολα, λοιπόν, ερχόμαστε τώρα και λέμε, όταν είσαστε Αντιπολίτευση, «Α, δεν κάνετε προσλήψεις γενικής εκπαίδευσης». Εσείς, κύριε Φίλη, ο ίδιος, λέγατε, το θυμάμαι, σαν χθες και σας είχαμε ασκήσει πολύ έντονη κριτική τότε, λέγατε «20.000 προσλήψεις προχωράνε, είκοσι χιλιάδες διορισμοί». Μηδέν διορισμοί στη Γενική Εκπαίδευση.

Ολιγομελή. Ναι, εμείς θεωρούμε ότι στο βαθμό που τα παιδιά δεν μπορούν να μετακινηθούν και είναι μεγάλες οι αποστάσεις, δίνουμε μεγαλύτερη πρόσβαση στην εκπαίδευση με τα ολιγομελή. Άρα, λοιπόν, εάν εσείς δεν θέλετε τα παιδιά να πηγαίνουν σχολείο, να βγείτε να το πείτε. Αλλά, ότι κάνουμε αγώνα, για να δώσουμε μεγαλύτερη πρόσβαση στα παιδιά και δη, σε περιοχές, οι οποίες είναι δυσπρόσιτες, ναι, υπερηφανευόμαστε γι΄ αυτό, ότι καταφέραμε και αυξήσαμε τον αριθμό των ολιγομελών, και δη, στις περιοχές εκείνες, όπου οι μαθητές συναντούν πολύ μεγάλες δυσκολίες μετακίνησης.

Μείωση δαπανών. Επίσης υποκρισία, κυρίες και κύριοι του ΣΥΡΙΖΑ. Γιατί το λέω αυτό; Γιατί μας είπε η κυρία Τζούφη, προηγουμένως, ότι δεν προλάβατε, λέει, να ψηφίσετε τις οργανικές θέσεις, αν θυμάμαι καλά, αυτό είπατε, ήταν μια τροπολογία, είχε έρθει και δεν προλάβατε. Προλάβατε, όμως, κυρία Τζούφη, στις 5 Ιουλίου, να θυμίσω ποια μέρα ήταν η 5η Ιουλίου, Παρασκευή, πριν τις εκλογές, να εκδώσετε εγκύκλιο, που έλεγε: «Μειώνονται οι δαπάνες στην εκπαίδευση». Και ερωτώ, γιατί 5 Ιουλίου, τελευταία εργάσιμη ημέρα της προηγούμενης Κυβέρνησης; Γιατί η προηγούμενη Κυβέρνηση επέλεξε να βγάλει εγκύκλιο από το Γενικό Λογιστήριο του Κράτους, που λέει, ότι μειώνονται οι δαπάνες στην εκπαίδευση, κύριε Φίλη; Γιατί; Μήπως για να δέσει τα χέρια της επόμενης Κυβέρνησης; Αλλιώς, τι νόημα είχε αυτή η εγκύκλιος, την τελευταία εργάσιμη ημέρα της προηγούμενης Κυβέρνησης;

Αναστολή διετών προγραμμάτων. Ακούω και ακούω καιρό τώρα, όλη αυτήν την κριτική, για κάποια προγράμματα, τα οποία έγιναν, χωρίς ουσιαστική προηγούμενη μελέτη, χωρίς καμία προετοιμασία και τεκμηρίωση, χωρίς καμία συνεργασία, με στελέχη της αγοράς, που κάλυπταν, εν πολλοίς, ίδιες ειδικότητες με αυτές, που προσφέρονταν, στα δημόσια ΙΕΚ και στο μεταλυκειακό έτος τάξεις μαθητείας. Για το γεγονός ότι ιδρύθηκαν, χωρίς διατύπωση γνώμης των οργάνων, που εσείς προβλέψατε, του ΕΣΕΚΑΑΔ και της Εθνικής Επιτροπής Επαγγελματικής Εκπαίδευσης και Κατάρτισης. Παρόλα αυτά, λοιπόν, λέτε τώρα, ότι εμείς τα κλείσαμε και οδηγούμε τους μαθητές στα κολέγια ! Τα δημόσια ΙΕΚ τα ξεχάσατε; Ίσως, τα ξεχάσατε. Γιατί, όταν εμείς ήρθαμε στην ηγεσία, να σας θυμίσω, ότι είχατε αφήσει απλήρωτους τους εκπαιδευτές ενηλίκων των δημοσίων ΙΕΚ και Κέντρων Δια Βίου Μάθησης. Άρα, με περισσή ευκολία, έρχεστε και λέτε, ότι εμείς κλείσαμε και αναστείλαμε τα διετή προγράμματα και ότι στείλαμε τα παιδιά στα κολέγια. Δεν μας λέτε, όμως, ότι υπάρχουν και κάποια δημόσια ΙΕΚ, τα οποία, δυστυχώς, εσείς τα αφήσατε να μην μπορούν να λειτουργήσουν.

Μιλήσατε για ρεσιτάλ κακής νομοθέτησης. Θυμάμαι σαν χθες, κυρίες και κύριοι της Αξιωματικής Αντιπολίτευσης, ήταν βράδυ, όταν ερχόντουσαν οι Βουλευτές της τότε Συμπολίτευσης και έλεγαν, «Φτιάξτε μου ένα τμήμα και εμένα, ορίστε μια τροπολογία. Ορίστε και ένα άλλο τμήμα, άλλη μία τροπολογία.». Ιδρύθηκαν τμήματα, κυρίες και κύριοι του ΣΥΡΙΖΑ, στην αναδιάρθρωση του ακαδημαϊκού χάρτη, που κάνατε, με τροπολογία των τελευταίων λεπτών !

 Και έρχεστε σε εμάς και μιλάτε για ρεσιτάλ κακής νομοθέτησης, που ήμασταν εδώ επί τρεις ημέρες και μιλούσαμε για το άσυλο; Και καλά κάνετε παραπάνω και λέτε ότι αυτή είναι η «πρώτη» συνεδρίαση των Μορφωτικών Υποθέσεων; Δεν είναι δυνατόν να μιλάτε για ρεσιτάλ κακής νομοθέτησης, όταν ιδρύθηκαν πανεπιστημιακά τμήματα, από συγκεκριμένους Βουλευτές, με τροπολογίες της τελευταίας στιγμής !

 Επίσης, για τα οικονομικά και παρότι δεν έχω ακούσει απάντηση, έως τώρα, γι΄ αυτό το πολύ σημαντικό ζήτημα, το οποίο σας έθιξα και χθες στην κατ’ ιδίαν συνάντησή μας, για την εγκύκλιο, που βγήκε από τις υπηρεσίες σας, στις 5 Ιουλίου, την τελευταία εργάσιμη ημέρα. Εμείς, με πολύ μεγάλη χαρά, σήμερα, ανακοινώνουμε, ότι έχουμε ήδη υπογράψει πιστώσεις, για έκτακτο προσωπικό στα πανεπιστήμια, για θέσεις 407, που υπερβαίνουν τα 2,5 εκατομμύρια ευρώ. Πιστώσεις, οι οποίες δεν υπήρχαν, τις οποίες αναγκαστήκαμε να βρούμε, μέσα από κονδύλια, αμιγώς του Υπουργείου Παιδείας. Και δυστυχώς, δεν άκουσα κάτι από τους Βουλευτές του ΣΥΡΙΖΑ, ούτε για όλες τις δεσμεύσεις περί 40 εκατομμύριων, που θα δοθούν στους πρυτάνεις και δεν υπήρχαν, όχι 40, αλλά ούτε 1, να δοθούν στους πρυτάνεις και στις πρυτανικές αρχές και στα πανεπιστήμια.

Δεν άκουσα κάτι γι΄ αυτό το πολύ σοβαρό, που σας έθιξα, για το προσωπικό καθαριότητας, το οποίο αποφασίσατε να εντάξετε στην κατηγορία ασφάλισης βαρέων και ανθυγιεινών, αλλά δεν μεριμνήσατε για τα χρήματα, γι΄ αυτή σας την πράξη. Τόσο πολύ σας ένοιαζε αυτή η Επιτροπή; Δεν άκουσα κάτι γι΄ αυτό, κάτι συγκεκριμένο.

Επίσης, είπε η κυρία Τζούφη ότι δεν ψηφίσαμε το μέτρο της δίχρονης προσχολικής εκπαίδευσης. Κυρία Τζούφη, επειδή ξέρετε ότι πρέπει να είμαστε ακριβείς, η Νέα Δημοκρατία ψήφισε αιτιολογημένα «παρών». Γιατί; Γιατί είπε ότι «είναι υπέρ της δίχρονης προσχολικής εκπαίδευσης», αλλά έκρουσε τον κώδωνα του κινδύνου, ως προς το ότι δεν υπάρχουν οι απαραίτητες υποδομές και ανθρώπινο δυναμικό. Αυτό ακριβώς είπαμε και δυστυχώς, επιβεβαιωθήκαμε με τον πλέον δυσμενή τρόπο.

Επίσης, μιλήσατε για την ΕΕΠΣ, κυρία Τζούφη, και ότι δεν κλήθηκε και γι΄ αυτό παραιτήθηκε. Να θυμίσω ότι παραιτήθηκε τρεις μέρες, πριν την ακρόαση φορέων, προτού έρθει καν στην ακρόαση φορέων.

Καταρχήν, μία κουβέντα για τα κενά, αν και θα αναφερθεί εκτενέστερα η κυρία Υφυπουργός. Δεν έχω ακούσει κάτι για το γεγονός ότι παρ’ όλους αυτούς τους επιβαρυντικούς παράγοντες, τα κενά στη Δευτεροβάθμια είναι λιγότερα απ’ ό,τι ήταν, ίδιες μέρες πέρυσι, με εσάς, που τα κάνετε όλα τέλεια ! Είναι λιγότερα, παρά το ότι είχαμε αυτούς τους έξι επιβαρυντικούς παράγοντες, οι οποίοι θα έπρεπε να έχουν οδηγήσει κανονικά στο μην ανοίξουν τα σχολεία και όμως, καταφέραμε, με τεράστιες προσπάθειες, να ανοίξουν και να ανοίξουν και πάρα πολύ καλά.

Επίσης, ψηφίσατε «όχι» στα πρότυπα σχολεία. Δεν τα θέλατε τα πρότυπα σχολεία.

Ψηφίσατε «όχι» στο να δώσουμε μεγαλύτερη ελευθερία στα πανεπιστήμια και να απελευθερώσουμε τα μεταπτυχιακά προγράμματα. Δεν θέλατε να δώσετε μεγαλύτερη ελευθερία στα Πανεπιστήμια.

Ψηφίσατε «όχι» στην επιλογή σημαιοφόρων, βάσει επίδοσης, θέλετε κλήρωση.

Δεν άκουσα, γιατί ψηφίσατε «όχι» στην επιλογή των παλαιών αποφοίτων να μπορούν να επιλέξουν μεταξύ του νυν συστήματος ή του επόμενου. Και το λέω, γιατί πραγματικά εύχομαι να μην πηγαίνουμε σε μία λογική του «όχι σε όλα», όπως ήταν ο ΣΥΡΙΖΑ το 2014 και πίσω και θα επιδιώξω να σας πείσουμε για την κατεύθυνση, την οποία επιλέγουμε. Εύχομαι, πραγματικά, να μην πηγαίνουμε σε μια λογική «όχι σε όλα», γιατί δεν θεωρώ ότι θα είναι παραγωγική για την κοινοβουλευτική διαδικασία.

Όσο για σας, κύριε Γιαννούλη, το παραλήρημα περί ακροδεξιάς δεν θα το σχολιάσω, ο καθένας κρίνεται για την πορεία του, την ιστορία του και εγώ, προσωπικά, είμαι πολύ προσεκτική στο δημόσιο λόγο, όταν χαρακτηρίζω άλλους.

Στην κυρία Κεφαλίδου, ευχαριστώ πολύ για τα σχόλια. Μία επισήμανση, κυρία Κεφαλίδου. Η διάταξη για τους σημαιοφόρους ήταν μία, ήταν σε μία τροπολογία στο Υπουργείο Υγείας. Δεν υπήρχε άλλη διάταξη, ήταν μία διάταξη.

Ως προς τις αποσπασματικές ρυθμίσεις. Καταλαβαίνω τη χρήσιμη κριτική, αλλά τι να κάνουμε, να μην ψηφίσουμε πιστώσεις που δεν μας είχε αφήσει ο ΣΥΡΙΖΑ; Να μην φέρουμε ρύθμιση για τους 300 φοιτητές που είναι στον αέρα και θέλουν να φοιτήσουν; Να μην φέρουμε ρύθμιση για τα πρότυπα σχολεία; Να μην φέρουμε ρύθμιση για τους παλαιούς αποφοίτους, να ξέρουν οι υποψήφιοι με ποιο σύστημα θα δώσουν; Φυσικά και θα θέλαμε όλα αυτά να γίνουν, συνολικά. Ο λόγος, που γίνονται έτσι, είναι η κατάσταση που παραλάβαμε και η ανάγκη για θεσμοθέτηση συγκεκριμένων ρυθμίσεων.

Ένα σχόλιο επίσης.

Συμφωνώ απολύτως μαζί σας, πρέπει να ξεκινάμε από κάτω προς τα πάνω και για αυτό, κυρία Κεφαλίδου, τις πρώτες τρεις εβδομάδες στο Υπουργείο Παιδείας, νυχθημερόν, εργαζόμασταν για το πώς θα διασφαλίσουμε την καθολικότερη εφαρμογή της προσχολικής εκπαίδευσης.

 Ήταν πραγματικό μας στοίχημα να μειώσουμε και να καταφέρουμε σε 39 επιπλέον Δήμους να λειτουργήσει η δίχρονη προσχολική εκπαίδευση, γιατί συμφωνούμε απολύτως μαζί σας, είναι προτεραιότητα να ξεκινήσουμε, από κάτω προς τα πάνω και θα δείτε στο διάβα του χρόνου πολλές πρωτοβουλίες, που θα αναλάβει το Υπουργείο Παιδείας, στην κατεύθυνση ουσιαστικότερης και ποιοτικότερης εκπαίδευσης, ήδη, από την προσχολική εκπαίδευση.

Κύριε Δελή, ένα σχόλιο, θα απαντήσει η κυρία Υφυπουργός, αναλυτικότερα. Για τη δίχρονη προσχολική πρέπει να σας πω, ότι, ήδη, γίνονται συναντήσεις για τον προγραμματισμό της επόμενης χρονιάς.

Ήδη, η κυρία Υφυπουργός ηγείται της προσπάθειας, ακριβώς, προκειμένου να προγραμματιστεί, σωστά, η επόμενη σχολική χρονιά, δεδομένου του προγραμματισμού, που είχε ξεκινήσει από ΣΥΡΙΖΑ και των μεγάλων αναγκών, που υπάρχουν και δη σε υποδομές.

Να πω επίσης στον Εκπρόσωπο της Ελληνικής Λύσης, ο οποίος μίλησε για ένα μάθημα οδηγικής συμπεριφοράς στα σχολεία, ότι εμείς έχουμε εισηγηθεί το εξής και θα το θέσουμε σε διαβούλευση, όταν ετοιμαστούν οι επιμέρους παράμετροι της πρότασης και σε δημόσια διαβούλευση και, βεβαίως, εδώ στην Επιτροπή Μορφωτικών.

Θεωρούμε ότι αποστολή του σχολείου δεν είναι μόνο να διδάσκει γράμματα, με την κλασική έννοια του όρου στα παιδιά.

Θεωρούμε ότι αποστολή του σχολείου είναι να βγάζει στην κοινωνία πιο σφαιρικά διαμορφωμένους πολίτες.

Γι' αυτό, σε συνεργασία με την κυρία Υφυπουργό, εργαζόμαστε, πάνω σε ένα νέο πλαίσιο, την εισαγωγή νέων εκπαιδευτικών θεματικών στο σχολείο, οι οποίες θα έχουν ακριβώς αυτή την αποστολή, να διαμορφώνουν πιο σφαιρικά τους μαθητές και συνεπώς, τους πολίτες του αύριο. Εκπαιδευτικές θεματικές, που θα έχουν να κάνουν με τον εθελοντισμό, με το σεβασμό στον άλλον, με την οδηγική συμπεριφορά, με την πρόληψη και προφύλαξη από φυσικές καταστροφές – σας ανέφερα κάποια ενδεικτικά – όλα αυτά στο πλαίσιο της προσπάθειας που θέλουμε να καταβάλλουμε για μια πιο σφαιρική διαμόρφωση των μαθητών.

Καταρχήν, να ενημερώσω και τους Βουλευτές, ότι έχω ζητήσει από τον Πρόεδρο της Επιτροπής Μορφωτικών Υποθέσεων τη σύγκληση εκ νέου της Επιτροπής, για να συζητηθεί η έκθεση της ΑΔΙΠ. Η ετήσια έκθεση της ΑΔΙΠ έχει προγραμματιστεί, για την επόμενη εβδομάδα.

Η Έκθεση, εάν δεν κάνω λάθος, κύριε Πρόεδρε έχει, ήδη, μοιραστεί εδώ και πολύ καιρό στα μέλη της Επιτροπής Μορφωτικών και θα έρθει, προφανώς, εδώ ο Πρόεδρος της ΑΔΙΠ, προκειμένου ακριβώς να είναι διαθέσιμος και για τις ερωτήσεις μας, για να συζητηθεί σε βάθος η Έκθεση αυτή.

Καταγράφω το αίτημα για θεματικές. Φυσικά και θα υπάρχουν θεματικές, αναφέρθηκε και από την Αντιπολίτευση και από την κυρία Γκαρά νομίζω και από τον κ. Ταραντίλη, απλά εδώ θέλαμε να δώσουμε μια συνολική ενημέρωση. Εφεξής, προφανώς, θα συνεδριάζουμε για τα επιμέρους νομοσχέδια και για επιμέρους θέματα, όπως αυτό της ΑΔΙΠ, άρα θα υπάρχουν πολύ συγκεκριμένες θεματικές.

Κλείνω με το εξής, όπως ξεκίνησα. Πεδία συγκλίσεων, πιστεύω, υπάρχουν. Δεν πιστεύω, ότι υπάρχει ούτε ένας Βουλευτής, εδώ πέρα και να με διαψεύσει, εάν δεν είναι έτσι, που δεν πιστεύει, για παράδειγμα, ότι πρέπει να υπάρχουν κριτήρια για τη χρηματοδότηση των πανεπιστημίων. Να συζητήσουμε ποια κριτήρια, αλλά εγώ δεν δέχομαι, ότι τόσα χρόνια, τα τελευταία 4,5 χρόνια, δεν αισθανθήκατε την ανάγκη να τεθούν ξεκάθαρα αυστηρά κριτήρια, αντικειμενικά κριτήρια για τη χρηματοδότηση των πανεπιστημίων.

Θεωρώ, ότι θα συμφωνήσουμε σε αυτό. Ανέφερα, ως ένα παράδειγμα, το εσωτερικό ERASMUS, που είναι κάτι που έχει εισηγηθεί ο ΣΥΡΙΖΑ, εδώ είμαστε να το συζητήσουμε και εμείς θεωρούμε, ότι μπορεί να έχει πολλά οφέλη για το φοιτητικό δυναμικό. Συνεπώς, θεωρώ, ότι υπάρχει πρόσφορο πεδίο για συγκλίσεις. Ναι, ιδεολογικές διαφορές υπάρχουν και θα υπάρχουν, δεν υπάρχει αμφιβολία, αλλά εδώ είμαστε, για να τα συζητήσουμε όλα, για να ακούσουμε προτάσεις και να διορθώσουμε, εκεί που και εμείς, ενδεχομένως, κάνουμε λάθη. Εδώ είμαστε να τα συζητήσουμε όλα σε ένα γόνιμο διάλογο, τον οποίο εμείς θα επιδιώξουμε. Ευχαριστώ πάρα πολύ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ένα λεπτό σας παρακαλώ, γιατί υπήρξε μία παρεξήγηση.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Όχι, κύριε Γιαννούλη, γιατί θα συνεχιστεί η συζήτηση.

**ΧΡΗΣΤΟΣ ΓΙΑΝΝΟΥΛΗΣ:** Είναι προσωπικό, γιατί έγινε αναφορά, κύριε Πρόεδρε.

Σε δευτερόλεπτα, θα το λύσουμε, γιατί δεν θα αντιδικήσουμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Να πω κάτι στην κυρία Υπουργό, ότι τα κριτήρια μπορούν να είναι και κίνητρα για πολλά πανεπιστήμια, για να αναβαθμιστούν και να εξελιχθούν.

Το λόγο έχει ο κ. Γιαννούλης.

**ΧΡΗΣΤΟΣ ΓΙΑΝΟΥΛΗΣ:** Κυρία Κεραμέως, δεν καταλάβατε καλά. Δεν αποκάλεσα ούτε εσάς ούτε την κυρία Ζαχαράκη ακροδεξιούς, το αντίθετο. Είπα ότι οι άνθρωποι, που μπορούν να έχουν ιδεολογικές διαφορές, σίγουρα, δεν αγγίζουν τα όρια ή τις παρυφές των άκρων, αλλά όλοι οι ακροδεξιοί έχουν συγκεκριμένες θέσεις για κάποια ζητήματα. Εγώ έκανα μια έκκληση, ότι κανείς δεν μπορεί να λέει νέα παιδιά «γελοία υποκείμενα» και κανείς δεν μπορεί να χειραγωγεί, να κατευθύνει μαθητές γυμνασίου και λυκείου και δεν προσέβαλλα τη μνήμη νεκρού. Το αντίθετο, προσπαθώ να βγάλω την πολιτική, μέσα από την εκπαίδευση, ως μέσο διαφωνίας. Να σας προτείνω και κάτι, για να κλείσω αυτήν την παρεξήγηση. Θέλετε, ως Επιτροπή, να καταδικάσουμε καθέναν, που προσπαθεί να «δηλητηριάσει» τα παιδιά, με ακραίες αντιλήψεις; Θα βρούμε τα όρια πού είναι οι ακραίες αντιλήψεις. Εσείς προσωπικά, ως ακαδημαϊκός, ως μητέρα και ως Υπουργός, συμφωνείτε να φωνάζει στην παρέλαση ένα τμήμα Γυμνασίου «Κατσίφα ζεις, εσύ μας οδηγείς»; Θέλω την άποψή σας σε αυτό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κύρια Ζαχαράκη.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Ακούστηκαν πολλά, ζητώ συγνώμη, για την μισάωρη περίπου απουσία μου από την Επιτροπή, αλλά έπρεπε να κάνω κάτι επειγόντως και να γίνει μια σχετική δήλωση. Έχει να κάνει με το θέμα της παρέλασης, στη Φιλαδέλφεια. Ήρθα από νωρίς σε επαφή με το Δήμαρχο, αλλά και με τη Διευθύντρια Εκπαίδευσης Α΄ Αθήνας, την κυρία Ψίνα, για τα πρόσωπα, τα οποία ενεπλάκησαν σε αυτό. Δεν ήταν μαθητές των σχολείων, αυτό ήταν κάτι, το οποίο έπρεπε να διευκρινιστεί, το διευκρινίσαμε.

Σχετικά με τα ζητήματα, τα οποία ακούστηκαν, για τη δίχρονη προσχολική. Κύριε Δελή, ούτως ή άλλως, έχουμε ξανασυζητήσει και στη διαδικασία επίκαιρων ερωτήσεων, έχετε ενδιαφερθεί και προσωπικά για το θέμα και νομίζω ότι έχουμε κάνει και εκτενή διάλογο. Με ενδιαφέρει η επόμενη μέρα της δίχρονης προσχολικής εκπαίδευσης. Η εφαρμογή της, μέχρι τώρα, ναι, ζητήματα, τα οποία έχουν προκύψει, σε πάρα πολλούς δήμους, για το πού κάνουν τα παιδιά μας το μάθημα. Νομίζω, ότι και οι δήμοι βρίσκονται σ' αυτή τη διαρκή διερεύνηση καλύτερων συνθηκών, είναι ένα θέμα το αν υπάρχουν χώροι, πόσο μάλλον δε, όταν θα πάμε να βάλουμε 40 πολυπληθείς δήμους, γιατί πρέπει να δούμε πώς τελικά εφαρμόστηκε αυτή η δίχρονη προσχολική εκπαίδευση. Γι' αυτό βλέπετε, ότι νωρίς μπαίνουμε στη διαδικασία συζήτησης με όλους τους συναρμόδιους φορείς και να δώσουμε και τα εργαλεία, αν γίνεται, μέσα από το ήδη υπάρχον άρθρο, το 220, να το διευκολύνουμε ή να δώσουμε με τα συναρμόδια Υπουργεία διευκολύνσεις, για την καλύτερη εφαρμογή. Δηλώσαμε, χτες, από την αρχή της συνεδρίασης, που κάναμε, για την επόμενη φάση, την προσήλωσή μας στην εφαρμογή της δίχρονης προσχολικής εκπαίδευσης. Θα φανεί και στην πράξη και θα είμαστε εδώ, έτσι ώστε, όπως είπα, να το επιτηρούμε συνεχώς.

Κάνατε ειδική αναφορά στο θέμα των ΔΥΕΠ και την εκπαίδευση προσφυγοπαίδων. Θα ήθελα να σας δώσω ορισμένα στοιχεία επ’ αυτού, με αριθμούς. Μέχρι τις 29/10, που είχα την τελευταία ενημέρωση, είχαν ξεκινήσει να μετακινούνται από τον ΔΟΜ, μιλάμε για μετακινήσεις και όχι τα παιδιά, που πήγαιναν ήδη χωρίς να χρειάζονται μεταφορικό μέσο, 1.688 μαθητές. Επισημαίνω δε, ότι για φέτος, υπήρχε ένα τεράστιο θέμα, ότι δεν υπήρχε χρηματοδότηση από ένα σημείο και μετά για τη μετακίνηση. Έπρεπε, λοιπόν, το Υπουργείο Παιδείας να ψάξει σε συνεργασία, με τον ΔΟΜ και τελικά βρέθηκαν τα χρήματα, για να μπορέσουμε να καλύψουμε και τις μετακινήσεις των παιδιών, που έπρεπε να πάνε από κει που διαβιούν στη σχολική μονάδα, στην οποία πηγαίνουν.

Για τα ΔΥΕΠ, ο αριθμός, που σας ανέφερα, τα 1.688 παιδιά, πρόκειται για παιδιά, που πάνε σε πρωινά σχολεία πρωτοβάθμιας και δευτεροβάθμιας. Για ΔΥΕΠ, υπολογίζουμε ότι μπορεί να ξεκινήσει η προκήρυξη για τους εκπαιδευτικούς και Νοέμβρη, να ξεκινήσει η λειτουργία των ΔΥΕΠ.

**ΝΙΚΟΛΑΟΣ ΦΙΛΗΣ:** Πόσοι θα είναι;

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Δεν έχω αριθμό, μπορώ να επανέλθω, αν θέλετε σ' αυτό, αλλά σας είπα θα γίνει η προκήρυξη και θα μπορέσει να ξεκινήσει, μέσα στον Νοέμβριο και η λειτουργία των ΔΥΕΠ. Η πρόσληψη των εκπαιδευτικών αναμένεται 1η Νοεμβρίου και αμέσως μετά, με την ανάληψη υπηρεσίας, να μπορούμε να μπούμε σε μια κανονική ροή λειτουργίας. Οι αριθμοί αντιλαμβάνεστε ότι είναι δυναμικοί, προφανώς και με το νέο σχέδιο μετακίνησης των ανθρώπων, από τα νησιά στα ηπειρωτικά μέρη.

Είμαστε σε επαφή με το αρμόδιο Υπουργείο, με το συντονιστή, έτσι ώστε να μπορέσουμε να καλύψουμε τις ανάγκες, οι οποίες θα υπάρχουν κατά τόπους.

Άκουσα το ζήτημα των κενών, το αντιλαμβάνομαι, είναι κάτι, το οποίο όλους μας ανησυχεί. Είχα πάει κι εγώ στα μέρη μου, στην Ευρυτανία, για την παρέλαση. Πράγματι, στα μακρινά μέρη, στο Ραπτόπουλο Ευρυτανίας, μου είπαν οι άνθρωποι για το κενό, το αυτονόητο κενό, το οποίο πρέπει να καλυφθεί, είναι ένας Βιολόγος, και στο Καρπενήσι μου το είπαν. Επαναλαμβάνω, κανένας δεν θέλει να αποφύγει τις ευθύνες, αλλά μιλάμε για μια πολύ δύσκολη εξίσωση. Θέλετε να σας πω, αντίστοιχα, ποια ήταν τα κενά πέρυσι, να μπούμε σ’ αυτή τη διαδικασία ότι πέρυσι είχαμε περισσότερα κενά, φέτος έχουμε λιγότερα; Έτσι, έγινε! Έτσι έγινε, γιατί έγινε έγκαιρη τοποθέτηση, δεν λέω ότι είναι το ιδανικό να συζητάμε στο τέλος Οκτωβρίου, ακόμη για ανάγκες, εκπαιδευτικοί έχουμε υπάρξει, ξέρουμε πολύ καλά τι σημαίνει ανάγκες στη σχολική τάξη, αλλά κατεβλήθησαν όλες οι προσπάθειες, και το λέω ενώπιον του Ελληνικού Κοινοβουλίου, έτσι ώστε να αντιμετωπιστούν οι ανάγκες και θα καταβληθούν ακόμη περισσότερες προσπάθειες, οι δυσλειτουργίες, που αναφέραμε, το θέμα της μη μοριοδότησης στα δυσπρόσιτα, διάφορα άλλα ζητήματα ενίσχυσης των αναπληρωτών, ώστε να κάνουν την επόμενη σχολική χρονιά και τα επόμενα χρόνια ακόμη πιο ομαλά.

Κύριε Φίλη, θέσατε, σωστά το κάνατε, το ζήτημα της στέγασης στα μακρινά μέρη και νομίζω ότι ακούστηκε ξανά. Γι' αυτό, λοιπόν, εμείς από την αρχή μιλήσαμε και με την ΚΕΔΕ και με το δίκτυο μικρών νησιών, είχα ξανά και ξανά επικοινωνία, για να μπορέσουμε να δώσουμε λύσεις, μέσω των δημοτικών αρχών, στο θέμα της στέγασης και της σίτισης. Τι κάνει η Μύκονος; Αναφέρω ένα μέρος, στο οποίο έχει πολύ δύσκολη καθημερινότητα ένας αναπληρωτής και ο μόνιμος εκπαιδευτικός να βρει το μέρος, που θα διαμείνει. Έχει κάνει ειδική εστία. Είναι το ένα παράδειγμα, καλύπτει, όμως, τις ανάγκες. Θα ήθελα, όμως, να θυμίσω στους Βουλευτές του ΣΥ.ΡΙΖ.Α. ότι ήταν στο πολυνομοσχέδιο του 2017 όπου είχε αφαιρεθεί, εάν θυμάστε, η δυνατότητα να δίνεται αυτή η δωρεάν διαμονή στους μόνιμους εκπαιδευτικούς. Άρα, πριν τοποθετούμαστε και τοποθετούμαστε αυστηρά, το οποίο είναι εύλογο και κατανοητό, να θυμόμαστε τι έχει προηγηθεί σ' αυτή την υπόθεση. Σίτιση και στέγαση, λοιπόν, επαναλαμβάνω έχουμε συζητήσει, μέσω του Υπουργείου με την ΚΕΔΕ, εάν μπορεί να δίνεται στους δήμους, ειδικά που είναι ακόμη πιο δυσπρόσιτοι και δύσκολα τα έξοδα των ανθρώπων. Φέτος, μάλιστα, για την πρώτη και δεύτερη φάση αναπληρωτών, δόθηκε 50% μείωση στα ακτοπλοϊκά και φροντίσαμε να γίνει το ίδιο και με τα ΚΤΕΛ και με τα τρένα. Καταλαβαίνω ότι γι’ αυτόν, που μας ακούει, αυτή τη στιγμή, μπορεί να ακούγεται λίγο. Δεν είναι λίγο, είναι κάτι το οποίο συνεισφέρει στο συνολικό budget, στον προϋπολογισμό της πρώτης μετακίνησης του εκπαιδευτικού. Θα συνεχίσουμε να το κάνουμε και για τα Χριστούγεννα και για το Πάσχα και για την αναχώρησή τους από τα μέρη, που πήγαν, για την επόμενη σχολική χρονιά.

**ΝΙΚΟΛΑΟΣ ΦΙΛΗΣ**: Δέχομαι το διάλογο και συγχαρητήρια για το διάλογο, αλλά ρωτώ: Εάν ένας αναπληρωτής, παρά τα όσα λέμε εμείς εδώ, δεν μπορεί να πάει, διότι δεν διασφαλίζονται αυτοί οι όροι, σε ένα νησί, στα Δωδεκάνησα ή στα Κυκλαδονήσια. Θα τον τιμωρήσουμε, μετά, με δύο χρόνια εκτός πινάκων;

 **ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων)**: Κύριε Φίλη, είναι σωστό να τιμωρήσουμε και όλους τους άλλους στον πίνακα, που θα περιμένουν τη σειρά τους, μετά από ένα μήνα; Είναι από την άλλη εύλογο και κατανοητό, να στερούμε από τον επόμενο αναπληρωτή και από το παιδί και από το σχολείο, από τον μαθητή, δηλαδή, τη δυνατότητα να έχει άμεσα την αναπλήρωσή του, από τον επόμενο, στον πίνακα; Πόσο καιρό μετά μπορεί να το κάνει αυτό;

**ΝΙΚΟΛΑΟΣ ΦΙΛΗΣ**: Ένα μήνα.

 **ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων)**: Άρα, ένα μήνα δεχόμαστε ότι, επειδή κάποιος δεν παρέλαβε, παραιτήθηκε, έκανε ανάκληση της τοποθέτησής του, πρέπει να περιμένουμε.

 **ΝΙΚΟΛΑΟΣ ΦΙΛΗΣ**: Πόσοι ήταν αυτοί;

 **ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων)**: Ήταν πολλοί! Ήταν 700 άτομα, στην πρώτη φάση, κ. Φίλη. Είναι λίγοι; Τους έχω μπροστά μου!

 **ΑΝΑΣΤΑΣΙΑ (ΝΑΤΑΣΑ) ΓΚΑΡΑ :** Για τους ίδιους λόγους αρνήθηκαν και οι 700;

 **ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων)**: Αυτή τη στιγμή το ποιοτικό κομμάτι δεν μπορώ να το ξέρω. Σας λέω, όμως, ότι υπήρχε μια γενικότερη τάση φέτος και νομίζω ότι συνέβαλαν πάρα πολύ και αυτά, τα οποία σας αναφέραμε.

Κύριε Φίλη, μιλήσατε για τα κενά και η κυρία Γκαρά είπε ότι έχουν σταλεί εδώ και καιρό. Θυμίζω ότι έγινε συμπληρωματική φάση αποσπάσεων, που σημαίνει ότι έπρεπε να ξαναμετρήσουν τα κενά και, επίσης, δώσαμε ειδική εγκύκλιο τις προηγούμενες ημέρες να ξαναμετρήσουν τα κενά, με καλύτερη και πιο προσεκτική χρήση του My School, κυρία Γκαρά, γιατί όποιος γνωρίζει πως αξιοποιείται το ανθρώπινο δυναμικό στις Διευθύνσεις, πρέπει να ξέρει και το λέω, για να το ξέρουμε όλοι, ότι πρέπει να γίνει πολύ προσεκτική χρήση του My School. Αυτό ζητήσαμε προχθές, γι' αυτό τους είπαμε να επικαιροποιήσουν τα κενά. Αυτά από εμένα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ. Τον λόγο έχει ο Υφυπουργός, ο κ. Διγαλάκης

 **ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Θα είμαι πολύ σύντομος.Να ευχαριστήσω τα μέλη της Επιτροπής για τη συζήτηση, που είχαμε. Θα απαντήσω σε δύο - τρία σημεία, πολύ γρήγορα, αλλά θα ήθελα να ξεκινήσω από ένα.

Κύριε Φίλη, γνωρίζετε ότι μου είστε πολύ συμπαθής. Ήσασταν Υπουργός, τον καιρό, που εγώ ήμουν Πρόεδρος της Συνόδου Πρυτάνεων και έχω υπηρετήσει 25 χρόνια, στο Ελληνικό Δημόσιο Πανεπιστήμιο. Αν βάλουμε και τα πέντε χρόνια, που ήμουν φοιτητής, στο Πολυτεχνείο, πιάνω τα 30. Οπότε, δεν μπορώ να δεχτώ να λέτε ότι δυσφημώ το Ελληνικό Δημόσιο Πανεπιστήμιο. Το υπηρετώ 30 χρόνια και πραγματικά, όταν βλέπω το Μετσόβιο Πολυτεχνείο, στη θέση 500, το Πανεπιστήμιο Κρήτης, στη θέση 650 και το Οικονομικό Πανεπιστήμιο στη θέση 800, αυτό με πληγώνει, γιατί ξέρω ότι δεν είναι αυτές οι δυνατότητες τους.

 Τα πανεπιστήμιά μας έχουν τις δυνατότητες να είναι στα πρώτα της Ευρώπης και στα πρώτα του κόσμου και εκεί θέλουμε να τα πάμε. Αλλά δεν μπορούμε να τα πάμε, όταν για να διδάξουν ένα μάθημα στα αγγλικά, πρέπει να πάρουν άδεια από τον Υπουργό Παιδείας, με νόμο, που εσείς ψηφίσατε. Αυτά θα αλλάξουμε, θα τους δώσουμε τη δυνατότητα για αυτοδιοίκητο, για εξωστρέφεια, για να ανέβουν τα πανεπιστήμιά μας.

 **ΝΙΚΟΛΑΟΣ ΦΙΛΗΣ:** Για αυτονομία λέτε, όχι αυτοδιοίκητο.

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Για αυτοδιοίκητο μιλάμε, «αυτοδιοίκητο» λέει το Σύνταγμα. Γιατί με αυτόν τον τρόπο, θα τα ανεβάσουμε και αυτό το δικαιούνται οι Έλληνες φοιτητές. Αυτό δεν είναι κάτι τυπικό.

Δύο - τρία πράγματα θέλω να διορθώσω. Ακούστηκε ότι καταργήσαμε το πλαφόν αμοιβών των μελών ΔΕΠ στα μεταπτυχιακά. Δεν αληθεύει, υπάρχει γενικό πλαφόν, που καλύπτει τις αμοιβές μελών ΔΕΠ και ισχύει.

Φοιτητική μέριμνα. Κύριε Δελή, έχουμε συζητήσει 2-3 φορές, ήδη, σε επίκαιρες ερωτήσεις στη Βουλή. Κύριο θέμα η φοιτητική μέριμνα, έχω δώσει τα στοιχεία - απλά θα τα δώσω και για πληροφόρηση της Επιτροπής - έχουν διατεθεί 40 εκατομμύρια για το στεγαστικό επίδομα, 56 εκατομμύρια για τη μέριμνα στα πανεπιστήμια και 78 εκατομμύρια στο ΙΝΕΔΙΒΙΜ.

Κυρία Γκαρά, σε σχέση με τη Νοσηλευτική Διδυμοτείχου και τα νέα Τμήματα, στο Δημοκρίτειο. Πραγματικά, είναι πρωτοτυπία, που, με το νόμο για το Διεθνές Πανεπιστήμιο, ιδρύθηκε στο ίδιο πανεπιστήμιο Νοσηλευτική, στη Θεσσαλονίκη και Παράρτημά της, στο Διδυμότειχο ! Δεν είναι να απορεί κανείς, γιατί δεν πάνε μέλη ΔΕΠ στο Διδυμότειχο, γιατί όλοι προτιμούν να πάνε Θεσσαλονίκη. Άρα, γιατί δεν την έδωσε τη Νοσηλευτική στο Δημοκρίτειο; Το Δημοκρίτειο, σαφώς και θέλουμε να το υποστηρίξουμε και σε λίγες μέρες, πάω στο Δημοκρίτειο. Τους έχω δει οι πολλές φορές και πρέπει να στηριχθεί και να ενισχυθεί. Να ενισχυθεί, μέσα από τους θεσμούς και τις θεσμικές διαδικασίες, που έχουμε αναφέρει.

Είναι πραγματικά πρόκληση να το λέτε αυτό, όταν το Δημοκρίτειο δεν πήρε Τμήματα, το Αιγαίου δεν πήρε τμήματα, το Πανεπιστήμιο Κρήτης δεν πήρε τμήματα. Αυτά τα Πανεπιστήμια, γιατί δεν πήραν νέα τμήματα; Σας λέω, λοιπόν, ότι επί των ημερών σας, τα Πανεπιστήμια αυτά δεν πήραν τμήματα, γιατί δεν θέλησαν να μπουν σε διαδικασίες συναλλαγής, για να πάρουν τμήματα Τ.Ε.Ι., προκειμένου να πάρουν νέα τμήματα.

Όσον αφορά στην κατάργηση του Τ.Ε.Ι. και τους φοιτητές, που είναι στον αέρα, εκεί, η πράξη έπρεπε να είναι από τον Πρύτανη του Τ.Ε.Ι. Δυτικής Ελλάδας, το οποίο, όμως, καταργήθηκε, προτού προλάβει να κάνει την πράξη.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ τους κυρίους συναδέλφους και τους κυρίους Υπουργούς. Η συνεδρίασή μας κράτησε πάνω από 3,5 ώρες και δόθηκε χρόνος σε όλους τους συναδέλφους να μιλήσουν και να εκθέσουν τις απόψεις τους.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κωτσός Γεώργιος, Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Γιαννούλης Χρήστος, Γκαρά Αναστασία (Νατάσα), Μάλαμα Κυριακή, Μάρκου Κωνσταντίνος, Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Δελής Ιωάννης, Κομνηνάκα Μαρία, Ασημακοπούλου Σοφία - Χάιδω, Μπούμπας Κωνσταντίνος και Γρηγοριάδης Κλέων.

Τέλος και περί ώρα 15:05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**